﻿ရိမၫ Romans 1

1 ယ့ၫၡူၬဎရံၬ အခ့ၫအၡၩ, ၦဆၧအၪ့မၧၫ့ဖိၪ လၧဆၧကိၭဝ့ၫ, ၦဘၪ ဆၧအၪ့နၩ့ဖၭဝ့ၫ လၧယွၩအဆၧၥၭထိၬအပရၧၫ့ အဂး, 2 လၧဆၧစံၭဝဲၩဝ့ၫ လၧမီၪလဖၪ လၧလံၬဆံၫ့ဎံၪ အဖၧၩ့, 3 လၧအဖိၪခွၫ ပကဆါ ယ့ၫၡူၬဎရံၬ အဂဲး, လၧဆၧဖံၭဆၧယၪ အဖၧၩ့နီၪ, စဒၫဝံၭ အချံၫအၥၪ, 4 ဒဲလၧၥၭမုဆံၫ့ဎံၪ အကၠီၩ့နီၪ ဆၧဒုၭဖျီၪထၪ့ လၧအမွဲ ယွၩအဖိၪခွၫ အီၪလၧအစီၩ့အမၩ့ လၧအဂဲထုၪ့ လၧဆၧၥံၫအဖၧၩ့နီၪ, 5 တၭ ပန့ဘၪ ဆၧအခိးအတၩ, ဒဲဆၧအၪ့မၧၫ့ဖိၪအလး လၧအဝ့ၫဒၪ လၧဆၧခိၭနၪ ဘၪဆဲၫ့ လၧဆၧနဲၩ လၧကယဲ ၦအဆၨၩ ထီးအလူၬ အကျၩ အဂး လၧအဝ့ၫဒၪအမံၩ့ အကၠီၩ့, 6 လၧအဝ့ၫၥံၪ အကျၩ နၥံၪဝ့ၫဒၪယီၩ, နၥံၪမွဲ ၦလၧယ့ၫၡူၬဎရံၬ ကိၭဝ့ၫဆ့, 7 ယၧၩ, စပီလူၫ လဂၩ စံၭ ၦလၧယွၩအဲၪဝ့ၫလဖၪ, လၧဆၧကိၭဝဲၩဝ့ၫ လၧၦဆံၫ့ဎံၪ လၧအအီၪ လၧရိမၫ အဖၧၩ့ ထီးအလူၬနီၪ, မွဲဆၧအခိးအတၩ, ဒဲဆၧဘၪလိၬအိၭလိၬ လၧပဖါယွၩ, ဒဲကဆါ ယ့ၫၡူၬဎရံၬနီၪ, မွဲအဘၪဒၪဝ့ၫနၥံၪဆံၭ. 8 လၧအခၪ့ထံၭလဖၧၫ့ယီၩ, ယစံၭထၪ့အၪ့အူၭ ယယွၩအခိးအတၩ လၧယ့ၫၡူၬဎရံၬ အကၠီၩ့ လၧနၥံၪ ကိၭဂၩဒ့ၭ အဂးတၭ, အဂဲးဘဲၫယီၩ နၥံၪအဆၧနဲၩ ဂၧၫ့ထၪ့ၥၩလၩ့ လၧဂၪ့ခိၪချိၫ့ ထၧၫ့ဖျိၪ့ယၫလီၫ. 9 အဂဲးဘဲၫယီၩ ယွၩ လၧယမၩ အဆၧ လၧယၥၭ, လၧအဖိၪခွၫ အဆၧၥၭထိၬအပရၧၫ့ အဖၧၩ့ လဂၩနီၪ, မွဲအထိးအၥၭ လၧယဂး, လၧယနၪ့ထၪ့ထဲၩ့ နၥံၪ လၧယဆၧဘၩဆိၪဖၪ အဖၧၩ့ လထံၪဎး, 10 ဒဲယအၪ့ကံၩ့ဆၧ ဘဲၫၥိၭ အ့ၪၥ့ၪနီၪ, လယံၬလမီဘၪ, အ့ၪဘၪ ယွၩအၥၭတၭ, ယမိလ့ၩၡူၪလ့ၩမုၬ ထီၩ့လၧနၥံၪ အအီၪလီၫ. 11 အဂဲးဘဲၫယီၩ ဆၧမိဒၪဘၪယၥၭ လၧနၥံၪ, ဘဲၫၥိၭ ယမိဖ့ၪလၫ့ နၥံၪ လၧဆၧအခိးအတၩ လမံၩ့မံၩ့ ဘၪဆဲၫ့ လၧၥၭ လၧနၥံၪ မိအီၪဂုးခၧၫ့ အဂးလီၫ. 12 ဘဲၫၦစံၭဆၧ အၥိၭ လၧယမိဘၪ ဆၧမၩမုၬထၪ့ထဲၩ့ယၧၩ လၧနၥံၪ အၥိၭ, လၧဆၧနဲၩ ဘၪဆဲၫ့ လၧနၥံၪ, ဒဲယၧၩလါခီၫလူၬလီၫ. 13 ဖုၥံၪဝဲၥံၪဧ့, ဘဲၫၥိၭ ယမိန့ဘၪ ဆၧၥၪ လမံၩ့မံၩ့ လၧနၥံၪ အကျၩ, ဘဲၫလၧၦဆၨၩလဖၪ အကျၩ အၥိၭနီၪ, ယစ့ၩရၫ့ဝဲၩယၥၭ ဆိၫဆိဆိၫဆိ လၧယမိလ့ၩထီၩ့ လၧနၥံၪအအီၪတၭ, မွဲယအီၪက့ၪယၥၭ ဘဲၫနၥံၪ လၥ့ၪယၫဘၪ အၥိၭနီၪ မွဲအ့ၬ. မွဲလါနၫ့ဘိၩ ဆၧမၩထံၬထၬယၧၩ ခီးဘိၩ့နဲၪ့ယီၩ လီၫ. 14 ၦဂြံစၭဖိၪၥံၪ မွဲဂ့ၩ, ၦမံၩ့လၬကျၩဖိၪၥံၪ မွဲဂ့ၩ, ၦကိၪ့ၥ့ၪ မွဲဂ့ၩ, ၦကိၪ့လၥ့ၪဘၪ မွဲဂ့ၩ, ယမါ အီၪလၧအလီၩ့ လီၫ. 15 မၩအၥၭဘဲၫနီၪတၭ, လၥ့ၪ ထီးဒၪယၥ့ၪနီၪ, ယမိလီၩလၩ့လၬလၩ့ ဆၧၥၭထိၬအပရၧၫ့ လၧနၥံၪ အမ့ၬယၫ လၧရိမၫ အဖၧၩ့နီၪ ဆ့လီၫ. 16 အဂဲးဘဲၫယီၩ လၧဆၧၥၭထိၬအပရၧၫ့ အကၠီၩ့နီၪ, ယမ့ၬမဲအ့ၬ. အဂဲးဘဲၫယီၩ မွဲယွၩအစီၩ့အမၩ့ လၧဆၧထိးထဲၩ့တၩ့ထဲၩ့ ကယဲ ၦလၧအနဲၩထဲၩ့ ဆၧကိၭဂၩဒ့ၭ အဂး, ၦယုဒၫဖိၪ လၧအဆိၩ, ဒဲၦဂြံစၭဖိၪဆ့ လီၫ. 17 အဂဲးဘဲၫယီၩ ယွၩအဆၧတီၩဆၧလီၩ့ အီၪဖျီၪဝ့ၫ လၧအဖၧၩ့ နီၪ, လၧဆၧနဲၩ ဖိးလၧဆၧနဲၩ, ဘဲၫဆၧကွ့ၭအၥၭ အၥိၭနီၪ, ၦတီၩၦလီၩ့ယီၩ မိမၧၫ့ဝ့ၫ လၧဆၧနဲၩ လီၫ. 18 အဂဲးဘဲၫယီၩ ၦၡၩအဆၧမၩ လယူၭလယၪ့ဘၪ ယွၩ, ဒဲအဆၧလတီၩလလီၩ့ဘၪ ထီးအလူၬ လၧအဖီၪ့ထၬ ဆၧမွဲဆၧတီၩ လၧဆၧလတီၩလလီၩ့ဘၪ အဖၧၩ့နီၪ, ယွၩအဆၧၥၭထၪ့ အီၪဖျီၪ လၧမူၭခိၪလခီၫ ထၫ့ဒုၪဒၩဝ့ၫတၭ, ဘၪ လၧအဝ့ၫၥံၪ အလီၩ့လီၫ. 19 အဂဲးဘဲၫယီၩ ဆၧၥ့ၪယၫယွၩ အီၪဖျီၪ လၧအကျၩလီၫ. မွဲယွၩ မၩဖျီၪထၪ့ လၧအဝ့ၫၥံၪ လီၫ. 20 အဂဲးဘဲၫယီၩ လၧဂၪ့ခိၪ ဘၪ ဆၧမၩကဲၪထၪ့ဝ့ၫ လၧဖျိၩ့လံၩလံၩ ခီးဘိၩ့နဲၪ့ယီၩ, ဆၧဒၪဘၪ အဆၧလအီၪဖျီၪဘၪလဖၪ လၩ့ထံးလၩ့ဆ့ၭတၭ, ၦၥ့ၪယၫဝ့ၫ လၧဆၧဘၪကဲၪထၪ့ဝ့ၫလဖၪ အကၠီၩ့ နီၪ, အစီၩ့အမၩ့ အဆိၩအကၠၪ ဒၪလ့ၬ, ဒဲယွၩအၡီၩ့ လဂၩဆ့တၭ, မွဲဘဲၫၥိၭ အမိချဲၩ့ဖီၩ့ဖျ့ၭ ဆၧအလးထီးအီၪ လဂ့ၩ အဂဲးလီၫ. 21 အဂဲးဘဲၫယီၩ လၧအၥ့ၪယၫ ယွၩနီၪ, မွဲအလမၩလၩမၩဖၩ့ဘၪဝ့ၫ ဘဲၫယွၩအၥိၭနီၪ, ဒဲလမၩၥ့ၪယၫလၩ့ဘၪအၥၭ လၧအခိးအတၩနီၪ, အ့ၪမွဲ အကိၪ့ထၪ့ဖၭလၩ့ ဆၧပျီၩပျီၩတၭ, အၥုၪ့ဂၭဂီၩ့ အၥၭဂၭစၪနီၪ ခံၭလၩ့ဝ့ၫဒၪလီၫ. 22 စံၭလၩ့အၥၭ လၧအမွဲ ၦကိၪ့ၥ့ၪတၭ, ကဲၪထၪ့ဝ့ၫ လၧၦအဂီၩ့ လီၫ. 23 ယွၩ လၧအလအုၪလၥံၫဘၪ အလၩအဖၩ့နီၪ, အဝ့ၫၥံၪ အၪ့လဲၩခွံၬဝ့ၫ လၧဆၧဂၩ့ဆၧဖၪ့အလး လၧအလၩ့ဂၬ ၦၡၩ အအုၪၥ့ၪ, ဒဲထိၪၥံၪလံၪၥံၪ, ဒဲဆၧအီၪ လၧအခၪ့လံခီၫ, ဒဲဆၧစွၩၥ့ၪလဖၪနီၪလီၫ. 24 အခိးမွဲဘဲၫနီၪတၭ, ယွၩဖ့ၪလၫ့ခွံၬ အဝ့ၫၥံၪ လၧဆၧၥၭလဲးၥၭဘျၪ အဖၧၩ့, လၧဆၧအဲၪဘျံၭအဲၪဘျၪ အဖၧၩ့, ဘဲၫၥိၭ အမိမၩဂၭဂီၩ့လၩ့ အနၫ့ဆါဒၪဝ့ၫ အလၩအဖၩ့လီၫ. 25 အဝ့ၫၥံၪ အၪ့လဲၩခွံၬယွၩ အဆၧမွဲဆၧတီၩ လၧဆၧအဘျံၭအဘျၪ အလးနီၪ, ဆၧလၧအဘၪကဲၪထၪ့ဝ့ၫနီၪ, မွဲအဘိၪ့ထၪ့ဘၩထၪ့ဝ့ၫတၭ, ဒဲမၩ အဆၧ အၪနဲၪ့ ၦလၧအမၩကဲၪထၪ့ဆၧ လဂၩ, လၧအဘၪ ဆၧဆိၪဂ့ၩ အဆိၩဆိၩအကၠၪကၠၪ ဆ့လီၫ. အၩမံၩ့. 26 ဆၧမၩအၥၭဘဲၫနီၪတၭ, ယွၩ ဖ့ၪလၫ့ခွံၬ အဝ့ၫၥံၪ လၧဆၧလဲးဆၧဘျၪ အအၧၩ့ အဖၧၩ့ လီၫ. အဂဲးဘဲၫယီၩ ၦမုၪလဖၪ လမၩဘၪ ဆၧအထူၫအရူၫတၭ, အၪ့လဲၩခွံၬဝ့ၫ လၧဆၧလၧအထၫ့ဒုၪဒၩ အထူၫအရူၫနီၪ အလးလီၫ. 27 ဘဲၫနီၪအၥိၭ ၦခွၫမၩ ၦမုၪ ဘဲၫအထူၫအရူၫ အၥိၭနီၪ ခွံၬၡိၭခွံၬဝ့ၫတၭ, အၥၭခတၧၩလိၬအၥၭ ၦခွၫခီၫၦခွၫတၭ, မၩဆၧ လၧၦမ့ၬမဲဝ့ၫနီၪ, အဝ့ၫၥံၪအဆၧမၪ အဆၧဖ့ၪဆၧၫ့ လၧအကြၨၭဘၪဝ့ၫနီၪ ဒိၭန့ဝ့ၫ လၧအဖၧၩ့ဒၪဝ့ၫလီၫ. 28 မွဲဆၧလမိအီၪဘၪအၥၭ လၧဆၧၥ့ၪယၫယွၩ အဖၧၩ့နီၪ, ယွၩ ဖ့ၪလၫ့ခွံၬဝ့ၫ လၧဆၧၥၭအၧၩ့ အဖၧၩ့ ဘဲၫၥိၭ အမိမၩ ဆၧလဘၪဘၪလီၫ. 29 အဝ့ၫၥံၪ လၧၫ့ထၪ့ဎွ့ၩထၪ့ဝ့ၫ လၧကယဲ ဆၧလတီၩလလီၩ့ဘၪ, ဆၧမၩမၪမုၪ မၩမၪခွၫ, ဆၧၥၭဆ့ၭအ့ၭ, ဆၧလီၫ့ကီၩ့ၥၭကွံၩ, ဆၧမၩအၧၩ့ဆၧလီၫ. လၧၫ့ထၪ့ဎွ့ၩထၪ့ဝ့ၫ လၧဆၧၥၭခ့ၬ, ဆၧမၩၥံၪၦၡၩ, ဆၧအဲၪ့လိၬဆိၭချဲၩ့, ဆၧအၪ့ဝံၩအၪ့လီၫ, ဆၧၥုၪ့ထၪ့ၥၭဂဲၫ့, ဆၧၥူၭဝံၪၥူၭလၩ, 30 ၦချဲၩ့ခဲၪဆၧ, ၦၥၭဂဲၫ့ယွၩ, ၦဒုၪဒွ့ၪဆၧ, ၦအီၪက့ၪထၪ့ထီၫအၥၭ, ၦမၩဖိၫလိၫအၥၭ, ၦမၩအၪထၪ့ ဆၧအၧၩ့ဆၧၥၫ့, ၦလၧအလခိၭနၪဘၪ အမိအဖါ, 31 ၦအၥၭကၪ, ၦလမၩတီၩဘၪအလူ, ၦလအဲၪဘၪ အဘူၭအထံး, ၦအၥုၪ့လခါ အၥၭလလၩ့ဘၪ, ၦလယၫ့ၥၭဘၪဆၧတၭ, ယွၩအဆၧစ့ၩရၫ့ အဝ့ၫၥံၪ ၥ့ၪယၫလၩ့ထံးလၩ့ဆ့ၭ, 32 လၧၦမၩဆၧ ဘဲၫနီၪအၥိၭလဖၪ, ကြၨၭဘၪၥံၫ လါနၫ့ဘိၩ မၩန့ၫ ဆၧနီၪလဖၪ လကၭလၧၩ့တၭ; အ့ၪမွဲ ၦမၩဝ့ၫလဖၪနီၪ, မွဲအမုၬအၥၭ လၧအၥိၭဆ့လီၫ.

ရိမၫ Romans 2

1 မၩအၥၭဘဲၫနီၪတၭ, ၦလၧအစ့ၩရၫ့ဆၧ လဂၩလါလါ, ၦၡၩဧ့, နချဲၩ့ဖီၩ့ဖျ့ၭဆၧ အလးအီၪအ့ၬ. အဂဲးဘဲၫယီၩ ဆၧလၧနစ့ၩရၫ့အီၪက့ၪ လၧၦဂူၫဂၩ အလီၩ့နီၪ, မွဲနစ့ၩရၫ့စၪ နနၫ့ဆါဒၪနဝ့ၫလီၫ. အဂဲးဘဲၫယီၩ ၦလၧအစ့ၩရၫ့ဆၧ နဝ့ၫဒၪယီၩ, နမၩဆၧ မီၪ့ဎီၩ့လီၫ. 2 ပၥ့ၪယၫ လၧယွၩအဆၧစ့ၩရၫ့မွဲ အတီၩအလီၩ့, ဘၪ ၦလၧအမၩ ဘဲၫနီၪအၥိၭ အလီၩ့လီၫ. 3 ၦလၧအစ့ၩရၫ့ ၦမၩဆၧ ဘဲၫနီၪၥိၭလဖၪ, မၩဝ့ၫ မီၪ့ဎီၩ့ လဂၩဧ့, မွဲနဆီၫ့မီၪ့ လၧနမိဖီၩ့ဖျ့ၭ ယွၩအဆၧစ့ၩရၫ့စၪဆ့ဧၪ. 4 မွဲန လၥ့ၪယၫဘၪ လၧယွၩအခိးအတၩ ၥိၫ့နၧၩ လၧဆၧနီၫ့ယါလၩ့ထဲၩ့ နၥၭအဖၧၩ့နီၪ, ယွၩအခိးအတၩ လၧၫ့ဎွ့ၩ, ဒဲအၥုၪ့ဆၧၩ့ၥၭဆၧၩ့ ဒဲအဆၧအွံၪၥၭဆၧၩ့ ယံၬယံၬနီၪ, မွဲနအီၪက့ၪ လၧဆၧနးမံၩ့အ့ၬ ဧၪ. 5 အ့ၪမွဲ လၧနၥၭနီၩ့, ဒဲလၧနလနီၫ့ယါလၩ့ထဲၩ့ဘၪ နၥၭ အကၠီၩ့နီၪ နအီၪက့ၪကီၪ့ဝဲၩ ဆၧၥၭထၪ့ လၧနဂးဒၪနဝ့ၫ လၧဆၧၥၭထၪ့ အမုနံၩ အဖၧၩ့, ဒဲယွၩအဆၧစ့ၩရၫ့တီၩ မိဆၧအီၪဖျီၪဝ့ၫ ဆ့လီၫ. 6 အဝ့ၫဒၪ မိဖ့ၪလၫ့ဆၧ လၧၦၡၩ ဘဲၫအမၩဒၪဆၧ အၥိၭ ဆုၬဆုၬတၭ; 7 ၦလၧအအၪ့ဎၬ ဆၧလၩဆၧဖၩ့, ဒဲဆၧလအုၪလၥံၫဘၪ, လၧဆၧအွံၪၥၭဆၧၩ့ မၩ ဆၧဂ့ၩလဖၪ အဖၧၩ့နီၪ, [မိဖ့ၪလၫ့ဝ့ၫ လၧ] ဆၧမၧၫ့အဆိၩအကၠၪလီၫ. 8 အ့ၪမွဲ ၦလၧအဂဲးလိၬတ့ၭလိၬ, ဒဲလခိၭနၪဘၪ ဆၧမွဲဆၧတီၩ တၭ, ခိၭနၪ ဆၧလတီၩလလီၩ့ဘၪလဖၪနီၪ, [မိဖ့ၪလၫ့ဝ့ၫ လၧ] ဆၧၥၭထၪ့ ဒဲဆၧၥၭခဲၩထၪ့ဝ့ၫလီၫ. 9 တၭ ဆၧနၭဆၧၡၪ့ ဆၧကၪဆၧဂဲၩ မိအီၪလၧကယဲ ၦၡၩ လၧအမၩ ဆၧအၧၩ့ လဂၩလါလါ အလီၩ့နီၪ, ၦယုဒၫဖိၪ လၧအဆိၫ, ဒဲၦဂြံစၭဖိၪ ဆ့လီၫ. 10 အ့ၪမွဲ ဆၧလၩဆၧဖၩ့, ဒဲဆၧယူၭဆၧယၪ့, ဒဲဆၧဘၪလိၬအိၭလိၬ မိအီၪလၧကယဲ ၦလၧအမၩ ဆၧဂ့ၩ လဂၩလါလါ အလီၩ့နီၪ, ၦယုဒၫဖိၪ လၧအဆိၫ, ဒဲၦဂြံစၭဖိၪဆ့လီၫ. 11 အဂဲးဘဲၫယီၩ ယွၩ လယိဒိၪဆံၭအၪၡၩဘၪ ၦၡၩ လီၫ. 12 အဂဲးဘဲၫယီၩ ထီးဒၪ ၦလၧအလအီၪဘၪ လၧဆၧမၪလူၬတၭ, မၩဒဲၩဘၭဆၧလဖၪနီၪ, မွဲအမိဘၪ ဆၧဂၭဂီၩ့ဂၭစၪ လၧအလဘၪဆဲၫ့ဘၪ လၧဆၧမၪလူၬနီၪ, ဒဲထီးဒၪ ၦလၧအမၩဒဲၩဘၭဆၧ လၧဆၧမၪလူၬ အဖၧၩ့လဖၪနီၪ, မိဘၪ ဆၧစ့ၩရၫ့ လၧဆၧမၪလူၬ အဖၧၩ့နီၪ, 13 (အဂဲးဘဲၫယီၩ ၦလၧအနါဂၧၫ့ ဆၧမၪလူၬလဖၪနီၪ, မွဲအတီၩအလီၩ့ လၧယွၩ အမ့ၬယၫ အ့ၬ. အ့ၪမွဲ ၦလၧအထီးန့ဖံၭထၬ ဆၧမၪလူၬလဖၪ မိဘၪ ဆၧတီၩဆၧလီၩ့လီၫ. 14 အဂဲးဘဲၫယီၩ ထီးၦဆၨၩလဖၪ လၧအလအီၪဘၪ လၧဆၧမၪလူၬနီၪ, အ့ၪထီးန့ဒၪ ဆၧမၪလူၬ လၧအထူၫအရူၫ အဖၧၩ့နီၪတၭ, ဆၧမၪလူၬ လအီၪဘၪ တၭ, အဝ့ၫၥံၪနီၪ, မွဲအကဲၪ ဆၧမၪလူၬ လၧအဂး ဒၪဝ့ၫလီၫ. 15 အဝ့ၫၥံၪအကၪ့ၡၧၫ့ ထိးဒၪအၥၭ, ဆၧဒဲၩဘၭ မွဲဂ့ၩ, ဆၧမၩဖီၩ့ဖျ့ၭ မွဲဂ့ၩ, အဆၧဆီၫ့မီၪ့ဝဲၩဒၪဝ့ၫ လၧအလီၩဘၪ လါခီၫလါခီၫနီၪ ဒုၭနဲၪဝ့ၫ လၧဆၧမၪလူၬ အဆၧမၩအီၪကွ့ၭအၥၭ လၧအၥၭ အလီၩ့လီၫ.) 16 လၧမုလနံၩ အထးဖၧၩ့ လၧယွၩ မိစ့ၩရၫ့ ၦၡၩ အဆၧအီၪၥူၪလဖၪ လၧယ့ၫၡူၬဎရံၬ အစူၪဖၧၩ့, ဘဲၫယဆၧၥၭထိၬအပရၧၫ့ အၥိၭနီၪလီၫ. 17 အ့ၪမွဲ ဆၧအ့ၪကိၭနၧၩ လၧၦယုဒၫဖိၪ တၭ, န အ့ၪဒိၭနဲၩ့နၥၭ လၧဆၧမၪလူၬနီၪတၭ, နမၩဖိၫလိၫထၪ့နၥၭ လၧယွၩအဖၧၩ့နီၪ, 18 န အ့ၪၥ့ၪယၫအၥၭ တၭ, န အ့ၪဘၪ ဆၧၥီၪ့လိၪ လၧဆၧမၪလူၬနီၪ, နအၪ့နၩ့ဖၭ ဆၧလၩ့မဲၩလဖၪ အဆၧအ့ၪၥ့ၪ တၭ, 19 န အ့ၪနဲၩလၩ့နၥၭ လၧနမွဲ ၦၥိၫ့ၦမ့ၬဘျီၪ, န အ့ၪမွဲ ဆၧဖၩ့ လၧၦအီၪ လၧဆၧခံၭကျၩ အဂးတၭ, 20 နမွဲ ၦၥီၪ့ထဲၩ့ ၦလၧအလၥ့ၪယၫဘၪဆၧလဖၪ, နမွဲ ၦဖိၪၥၪၥံၪ အဆရၫ, နမွဲ ၦအီၪလၧဆၧၥ့ၪယၫ အခံးအဂၩ့ ဒဲဆၧမွဲဆၧတီၩ လၧဆၧမၪလူၬ အဖၧၩ့တၭ, 21 ၦလၧအၥီၪ့ထဲၩ့ ၦဂူၫဂၩလဂၩ ဧ့, မွဲနလၥီၪ့လၩ့နၥၭဒၪနဝ့ၫဧၪ. ၦလၧအစံၭ ထီးအၪ့ဂူၪဆၧ လဂ့ၩ, လဂၩဧ့, မွဲနအၪ့ဂူၪဆၧဆ့ဧၪ. 22 ၦလၧအစံၭ ထီးမၩမၪ ၦမၫၦဝၩ လဂ့ၩ, လဂၩဧ့, မွဲနမၩမၪ ၦမၫၦဝၩဆ့ဧၪ. ၦလၧအၥၭဂဲၫ့ ဆၧဂၩ့ဆၧဖၪ့, လဂၩ ဧ့, ဆၧမၩဘိၪ့အယွၩ အဆၧလဖၪနီၪ, မွဲနအၪ့ဂူၪဆ့ဧၪ. 23 ၦလၧအအီၪက့ၪဖိၫလိၫထၪ့အၥၭ လၧဆၧမၪလူၬ အဖၧၩ့, နၧၩ လဂၩဧ့, မွဲနမၩဂၭဂီၩ့ ယွၩအလၩအဖၩ့ လၧနလၨၪခၫ့ဖၬ ဆၧမၪလူၬနီၪဆ့ဧၪ. 24 အဂဲးဘဲၫယီၩ ယွၩအမံၩ့ ဘၪ ဆၧဒုၪဒွ့ၪ လၧၦဆၨၩလဖၪ အကျၩ လၧနၥံၪ အကၠီၩ့, ဘဲၫဆၧကွ့ၭအၥၭ အၥိၭနီၪလီၫ. 25 အဂဲးဘဲၫယီၩ န အ့ၪထီးန့ဖံၭထၬ ဆၧမၪလူၬတၭ, ဆၧကူၭတရံၭ အီၪလၧအခိးအတၩ တၡါဆ့လီၫ. မွဲလါနၫ့ န အ့ၪလၨၪခၫ့ဖၬ ဆၧမၪလူၬတၭ, နဆၧကူၭတရံၭနီၪ ကဲၪထဲၩ့ဝ့ၫ လၧဆၧလကူၭတရံၭဘၪ လီၫ. 26 မၩအၥၭဘဲၫနီၪတၭ, ၦလၧအလဒိၭဘၪ ဆၧကူၭတရံၭနီၪ, အ့ၪထီးန့ဖံၭထၬ ဆၧမၪလူၬ ဘဲၫဆၧကွ့ၭအၥၭ အၥိၭနီၪ, ဆၧမိအီၪက့ၪထၪ့ အဆၧလကူၭတရံၭဘၪနီၪ လၧဆၧကူၭတရံၭ အလးမွဲအ့ၬဧၪ. 27 ၦလၧအလဒိၭဘၪ ဆၧကူၭတရံၭ ဘဲၫ အထူၫအရူၫ အီၪဝ့ၫ အၥိၭနီၪ, အ့ၪထီးန့ ဆၧမၪလူၬနီၪ လၧၫ့လၧၫ့ဎွ့ၩဎွ့ၩတၭ, မွဲအမိစ့ၩရၫ့ ၦလၧအအီၪ လၧလံၬၥံၪလဲၥံၪ, ဒဲဆၧကူၭတရံၭ, ဒဲအလၨၪခၫ့ဖၬ ဆၧမၪလူၬ, နဝ့ၫဒၪ လဂၩယီၩ မွဲအ့ၬဧၪ. 28 အဂဲးဘဲၫယီၩ ၦယုဒၫဖိၪ လမွဲဘၪ ၦအအီၪဖျီၪဝ့ၫ လၧခီၫ့ နီၪ, ဒဲဆၧကူၭတရံၭမွဲ ဆၧဖျီၪ လၧဆၧဖံၭဆၧယၪ အဖၧၩ့ဆ့အ့ၬ. 29 အ့ၪမွဲ ၦယုဒၫဖိၪမွဲ ၦလၧယၫလခီၫနီၪ, ဒဲဆၧကူၭတရံၭ ဘၪဆဲၫ့ လၧၦၥၭ တၭ, လမွဲဘၪ လၧလံၬအဖျိၪ့, မွဲလၧၥၭနီၪလီၫ. အဆၧစံၭထၪ့အၪ့အူၭဝ့ၫနီၪ, လမွဲဘၪ လၧၦၡၩ, မွဲ လၧယွၩလီၫ.

ရိမၫ Romans 3

1 မၩအၥၭဘဲၫနီၪတၭ, ၦယုဒၫဖိၪ အဆၧအၪနဲၪ့နီၪ, မွဲ ဆၧနီၪလမံၩ့လဲၪ. ဒဲဆၧကူၭတရံၭနီၪ အခိးအတၩမွဲ ဆၧနီၪလမံၩ့လဲၪ. 2 အီၪ ဘဲၫအံၩဘဲၫအိၩ အၪမံၩ့လီၫ. လၧအဒိၪထုၬလမံၩ့, မွဲဆၧဖ့ၪလၫ့ အဝ့ၫၥံၪ လၧယွၩအလူအထၫနီၪလီၫ. 3 အဂဲးဘဲၫယီၩ ၦလနၩ့နၩ့ လနဲၩဘၪနီၪ, ဆၧမိမၩအၥၭ ဘဲၫၥ့ၪလဲၪ. ၦၡၩၥံၪ အဆၧလနဲၩဘၪနီၪ မွဲအမိမၩဂၭဂီၩ့ ယွၩအလူတီၩဆ့ဧၪ. 4 မွဲလၩလါအ့ၬ, ကယဲ ၦၡၩမွဲ ၦချဲၩ့ဘျံၭချဲၩ့ဘျၪဆၧ ကိၭဂၩဒ့ၭ လါနၫ့ဘိၩ, မွဲယွၩအလူ တီၩဒၪဝ့ၫဆံၭ. ဘဲၫဆၧကွ့ၭအၥၭ အၥိၭနီၪ, ဘဲၫၥိၭ နမိဘၪ ဆၧအီၪက့ၪတီၩ အီၪက့ၪလီၩ့နၧၩ လၧနဆၧချဲၩ့တၭ, ထီးန အ့ၪဘၪ ဆၧစ့ၩရၫ့နီၪ, နမိမၩနၧၩ့မၩစၪဆၧလီၫ. 5 ပဆၧလတီၩလလီၩ့ဘၪနီၪ, အ့ၪနဲၪဖျီၪထၪ့ ယွၩအဆၧတီၩဆၧလီၩ့တၭ, မွဲပမိစံၭ ဆၧနီၪလဲၪ. ယွၩ လၧအမၩၡၪ့ဆၧနီၪ, မွဲအမၩဝ့ၫ လတီၩလလီၩ့ဘၪဆ့ဧၪ. 6 (ယချဲၩ့ဆၧ ဘဲၫၦၡၩ အၥိၭ) မွဲလၩလါအ့ၬ. ဆၧအ့ၪမၩအၥၭဘဲၫနီၪတၭ, ယွၩ မိစ့ၩရၫ့ ၦဂၪ့ခိၪဖိၪ ဘဲၫၥ့ၪလဲၪ. 7 အဂဲးဘဲၫယီၩ လၧယဆၧချဲၩ့ဘျံၭချဲၩ့ဘျၪ အကၠီၩ့နီၪ, ယွၩအဆၧမွဲဆၧတီၩ အ့ၪဖျီၪထၪ့ လၧအလၩအဖၩ့ အဂဲး အၪနဲၪ့ အလးဒံၭနီၪ, ဆၧစ့ၩရၫ့ဒံၭယၧၩ ဘဲၫၦဆၧဒဲၩဘၭဖိၪ အၥိၭနီၪ မွဲဘၪလဲၪ. 8 ဘဲၫပဘၪ ဆၧဒုၪဒွ့ၪတၭ, ၦလနၩ့နၩ့ စံၭဝ့ၫ, လၧပစံၭ ဆၧယီၩ, ဘဲၫဆၧဂ့ၩ မိအီၪထၪ့ အၥိၭ, မွဲပမၩၡီၩ့ ဆၧအၧၩ့ ဘီၪ. အဝ့ၫၥံၪ ဘၪ ဆၧစ့ၩရၫ့စၪ မွဲအတီၩအလီၩ့ လီၫ. 9 မၩအၥၭဘဲၫနီၪတၭ, မွဲဆၧနီၪလဲၪ, ပဝ့ၫဒၪယီၩ မွဲပဂ့ၩဒၪ ဆၧလမံၩ့မံၩ့ဆ့ဧၪ. မွဲနးဆံၭအ့ၬ. အဂဲးဘဲၫယီၩ ၦယုဒၫဖိၪၥံၪ မွဲဂ့ၩ, ၦဂြံစၭဖိၪၥံၪ မွဲဂ့ၩ, ပဒုၭနဲၪဝဲၩယူၭ လၧဆၧဒဲၩဘၭဘၪ အဝ့ၫၥံၪ ကိၭဂၩဒ့ၭယူၭ. 10 ဘဲၫဆၧကွ့ၭအၥၭ အၥိၭနီၪ, ၦတီၩၦလီၩ့ လအီၪဘၪ နးဂၩ, န့ၫလဂၩနီၪ အီၪအ့ၬ. 11 ၦလၧအၥၭဖၭ အီၪအ့ၬ, ၦလၧအအၪ့ဎၬယွၩ အီၪ နးဂၩအ့ၬ, 12 ၦဂၭဖျိၭ ဖၧၩ့ၥၭ ကိၭဂၩဒ့ၭ ကဲၪထၪ့ ၦလန့ကၩဘၪဆၧ စီၪ့ဎး, ၦမၩ ဆၧဂ့ၩ လအီၪဘၪ, န့ၫလဂၩနီၪ အီၪအ့ၬ. 13 အခိၬယုဖၧၩ့ မွဲ ဆၧၥွၪခိၪ အဖၧၩ့ အီၪဝဲထၪ့အၥၭ, မွဲ အအၪ့လီၫဆၧ လၧအဖျ့ၩ, ဂူအၧၩ့ အစုၪ အီၪလၧအနိၭဖံၭလၬ, 14 အနိၭဖၧၩ့ ဎွ့ၩဝ့ၫ လၧဆၧဆိၪအၧၩ့, ဒဲဆၧခၪ လီၫ. 15 အခၪ့ ဖျဲၪ ဘဲၫၥိၭ အမိလူၫလၩ့ဆၧ အၥွံၪ, 16 ဆၧဂၭဂီၩ့ဂၭစၪ, ဒဲဆၧၡၪ့ဆၧနၭ အီၪလၧအဖၧၩ့ၥၭ, 17 ဒဲဆၧဘၪလိၬအိၭလိၬ အဖၧၩ့ၥၭ, အဝ့ၫၥံၪ ၥ့ၪယၫဝ့ၫ အ့ၬ. 18 ဆၧၥၭမဲၪယွၩ အီၪလၧအဝ့ၫၥံၪ အမ့ၬယၫ နးဆံၭအ့ၬ. 19 တၭ ပၥ့ၪယၫ လၧထီးဒၪ ဆၧမၪလူၬ စံၭဝ့ၫနီၪ, မွဲအလီၩဘၪ ၦလၧအအီၪ လၧဆၧမၪလူၬ အဖၫ့လၬနီၪ, ဘဲၫၥိၭ ကယဲ ၦၡၩအနိၭ မိဘၪ ဆၧမၩဘံၭထၬဝ့ၫ, ဒဲဂၪ့ခိၪ မိဘၪ ဆၧစ့ၩရၫ့စၪ လၧယွၩအမ့ၬယၫ ထီးအလူၬ လီၫ. 20 အဂဲးဘဲၫယီၩ လၧဆၧမၪလူၬ အဆၧမၩ အကၠီၩ့, ဆၧဖံၭဆၧယၪ ဘၪ ဆၧအီၪက့ၪတီၩ အီၪက့ၪလီၩ့ လၧအမ့ၬယၫ နးဂၩအ့ၬ. အဂဲးဘဲၫယီၩ ဆၧၥ့ၪယၫ ဆၧဒဲၩဘၭ လၧဆၧမၪလူၬ အကၠီၩ့နီၪလီၫ. 21 အ့ၪမွဲ ဘိၩ့နဲၪ့ယီၩ, ယွၩအဆၧတီၩဆၧလီၩ့ လၧအလအီၪဘၪ လၧဆၧမၪလူၬနီၪ အီၪဖျီၪဝ့ၫတၭ, မွဲဆၧမၪလူၬ ဒဲမီၪၥံၪ ထိးအၥၭ လၧအဂဲး, 22 ဘဲၫပစံၭဆၧ အၥိၭ, ယွၩအဆၧတီၩဆၧလီၩ့ အီၪလၧၦနဲၩ ယ့ၫၡူၬဎရံၬ ထီးအလူၬ အဂး, ဒဲဘၪ ၦနဲၩထဲၩ့ဆၧ ထီးအလူၬဆ့ တၭ, မွဲအဆၧလၩ့မဲၩ အီၪအ့ၬ. 23 အဂဲးဘဲၫယီၩ ၦထီးအလူၬ မၩဒဲၩဘၭဆၧ တၭ, န့ဘၪ ယွၩအလၩအဖၩ့ အ့ၬ. 24 မွဲလၧယ့ၫၡူၬဎရံၬ ဎွ့ၩန့ထဲၩ့ဆၧ အကၠီၩ့တၭ, ပဘၪ ဆၧအီၪက့ၪတီၩ အီၪက့ၪလီၩ့ပၧၩ ပျီၩပျီၩ လၧယွၩအခိးအတၩလီၫ. 25 ယွၩ အီၪက့ၪလၩ့ အဝ့ၫဒၪ လၧဆၧဖီၩ့ဖျ့ၭအလး လၧဆၧနဲၩ လၧဆၧၥွံၪ အကၠီၩ့, ဘဲၫၥိၭ အမိဒုၭနဲၪ အဆၧတီၩဆၧလီၩ့ လၧအမၩဖီၩ့ဖျ့ၭ ဆၧဒဲၩဘၭ, လၧၦမၩဝဲၩဝ့ၫ လၧယွၩအဆၧအွံၪၥၭဆၧၩ့ အဘိၩ့ဘၭ, 26 ဘဲၫၥိၭ အမိဒုၭနဲၪ အဆၧတီၩဆၧလီၩ့ အထီထီးယီၩ, ဘဲၫၥိၭ အဝ့ၫဒၪ မိအီၪတီၩအီၪလီၩ့, ဒဲအီၪက့ၪတီၩ အီၪက့ၪလီၩ့ ၦလၧအနဲၩ ယ့ၫၡူၬဎရံၬ လီၫ. 27 မၩအၥၭဘဲၫနီၪတၭ, ပအီၪက့ၪဖိၫလိၫပၥၭနီၪ အလးအီၪခီၫခီၫလဲၪ. ဘၪ ဆၧနၫ့ထၪ့ခွံၬယူၭ, လၧဆၧနီၫလၫ အထူၫအရူၫ လမံၩ့လဲၪ. မွဲလၧဆၧမၩ အကၠီၩ့နီၪ ဆ့ဧၪ. မွဲအ့ၬ, မွဲလၧဆၧနဲၩ အထူၫအရူၫ အကၠီၩ့နီၪလီၫ. 28 အဂဲးဘဲၫယီၩ ပစံၭ လၧဆၧမၩ အထူၫအရူၫ လအီၪဘၪနီၪ, ၦၡၩဘၪ ဆၧအီၪက့ၪတီၩ အီၪက့ၪလီၩ့ဝ့ၫ လၧဆၧနဲၩ လီၫ. 29 အဝ့ၫနီၪ, မွဲန့ၫ ၦယုဒၫဖိၪ အယွၩနီၪဆ့ဧၪ. မွဲလမွဲဘၪ ၦဆၨၩလဖၪ အယွၩနီၪဆ့ဧၪ. မွဲယူၭ, မွဲလၧၦဆၨၩလဖၪ အဂးဆ့လီၫ. 30 အဂဲးဘဲၫယီၩ ၦလၧအမိအီၪက့ၪတီၩ အီၪက့ၪလီၩ့ ၦဒိၭဆၧကူၭတရံၭ လၧဆၧနဲၩ အကၠီၩ့နီၪ ဒဲၦလဒိၭဘၪ ဆၧကူၭတရံၭ လၧဆၧနဲၩ အကၠီၩ့နီၪ, မွဲ ယွၩလဂၩဎး လီၫ. 31 မၩအၥၭဘဲၫနီၪတၭ, မွဲပမၩဂၭဂီၩ့ ဆၧမၪလူၬ လၧဆၧနဲၩ အကၠီၩ့နီၪ ဆ့ဧၪ. မွဲလၩလါအ့ၬ, မွဲမၬ, ပမၩဂုးမၩခၧၫ့ထၪ့ ဆၧမၪလူၬနီၪလီၫ.

ရိမၫ Romans 4

1 မၩအၥၭဘဲၫနီၪတၭ, မွဲပမိစံၭ, လၧပဖါ စအၫဘြဟၫ့ န့ဘၪယူၭ ဆၧနီၫလၫ ဘၪဆဲၫ့ လၧဆၧဖံၭဆၧယၪနီၪ လမံၩ့လဲၪ. 2 အဂဲးဘဲၫယီၩ စအၫဘြဟၫ့ အ့ၪဘၪ ဆၧတီၩဆၧလီၩ့ လၧအမၩဆၧ အကၠီၩ့နီၪ, မွဲအအီၪက့ၪဖိၫလိၫအၥၭ အလးအီၪဝ့ၫလီၫ. မွဲလါနၫ့ဘိၩ လၧယွၩအမ့ၬယၫ မွဲအ့ၬ. 3 အဂဲးဘဲၫယီၩ ဆၧကွ့ၭအၥၭ စံၭဝ့ၫ ဘဲၫၥ့ၪလဲၪ, စအၫဘြဟၫ့ နဲၩ ယွၩ တၭ, ဆၧအီၪက့ၪ အဆၧနဲၩနီၪ လၧဆၧတီၩဆၧလီၩ့ လၧအဂး လီၫ. 4 တၭ လၧၦမၩဆၧ အဂးနီၪ, အဆၧအီၪက့ၪ အလံၩ့အလဲၫ လမွဲဘၪ ဘဲၫဆၧအခိးအတၩ အၥိၭ, မွဲဘဲၫအဒ့ၪအမါ အၥိၭလီၫ. 5 အ့ၪမွဲ ၦလၧအလမၩဘၪဆၧနီၪ, မွဲအနဲၩ ၦလၧအအီၪက့ၪတီၩ အီၪက့ၪလီၩ့ ၦအၧၩ့ဖိၪနီၪ, ဆၧအီၪက့ၪ အဆၧနဲၩ လၧဆၧတီၩဆၧလီၩ့ အဂး လီၫ. 6 ဘဲၫနီၪအၥိၭ ၦလၧအလမၩဘၪဆၧဆ့, ယွၩ အီၪက့ၪတီၩ အီၪက့ၪလီၩ့ အဝ့ၫနီၪ, စဒၫဝံၭ လီၩဘၪ အဆၧဆိၪဂ့ၩ အဂဲးအကၠီၪ့ဆ့တၭ, စံၭဝ့ၫဒၪ, 7 ၦလၧအဆၧမၪၥံၪဖျါယူၭနီၪ, ဒဲအဆၧဒဲၩဘၭ ဘၪ ဆၧမၩဘံၭဝ့ၫလဖၪ, ဘၪဆိၪဂ့ၩဝ့ၫလီၫ. 8 ၦၡၩ လၧယွၩ လအီၪက့ၪဘၪ ဆၧမၪ လၧအလီၩ့နီၪ ဘၪဆိၪဂ့ၩဝ့ၫလီၫ. 9 မၩအၥၭဘဲၫနီၪတၭ, ဆၧဆိၪဂ့ၩယီၩ မွဲအဘၪန့ၫ ၦလၧအဒိၭ ဆၧကူၭတရံၭနီၪဧၪ. မွဲအဘၪ ၦလၧအလဒိၭဘၪ ဆၧကူၭတရံၭနီၪဆ့ဧၪ. အဂဲးဘဲၫယီၩ ပစံၭ လၧဆၧအီၪက့ၪဆၧနဲၩ လၧဆၧတီၩဆၧလီၩ့ လၧစအၫဘြဟၫ့ အဂးလီၫ. 10 မၩအၥၭဘဲၫနီၪတၭ, ဆၧအီၪက့ၪဝ့ၫ ဘဲၫၥ့ၪလဲၪ, လၧအအီၪဝ့ၫ လၧဆၧကူၭတရံၭ အဖၧၩ့နီၪ, မွဲလၧအလအီၪဘၪ လၧဆၧကူၭတရံၭ အဖၧၩ့လဲၪ. လၧဆၧကူၭတရံၭ အဖၧၩ့နီၪ လမွဲဘၪ, မွဲလၧအလအီၪဒံၭဘၪ လၧဆၧကူၭတရံၭ အဖၧၩ့လီၫ. 11 အဝ့ၫဒၪ ဒိၭန့ဘၪ ဆၧကူၭတရံၭ အဆၧမၩနဲၪ့, ဆၧတီၩဆၧလီၩ အဆၧစဲၩနဲၪ့ ဘၪဆဲၫ့ လၧဆၧနဲၩ လၧအအီၪဝ့ၫ လၧအလချုၭ ဒိၭဒံၭဘၪ ဆၧကူၭတရံၭ, ဘဲၫၥိၭ အမိကဲၪထၪ့ ကယဲ ၦနဲၩဆၧ, လၧအလဒိၭဘၪ လါနၫ့ ဆၧကူၭတရံၭ ထီးအလူၬ အဖါ, ဘဲၫၥိၭ အမိအီၪက့ၪတီၩ အီၪက့ၪလီၩ့ အဝ့ၫၥံၪဆ့, 12 ဒဲၦဒိၭဆၧကူၭတရံၭ အဖါ န့ၫ ၦဒိၭဆၧကူၭတရံၭနီၪ လကၭလၧၩ့ အ့ၪမွဲ ၦလၧအယဲးလၩ့ ပဖါ စအၫဘြဟၫ့ အဆၧနဲၩ အခၪ့လးဆ့, လၧအအီၪဝ့ၫ လၧအလချုၭ ဒိၭဒံၭဘၪ ဆၧကူၭတရံၭနီၪလီၫ. 13 အဂဲးဘဲၫယီၩ စအၫဘြဟၫ့ မွဲဂ့ၩ, အချံၫအၥၪ မွဲဂ့ၩ, ဆၧစံၭဝဲၩဝ့ၫ လၧအမိန့ဘၪထဲၩ့ၥၫ ဂၪ့ခိၪ လၧဆၧမၪလူၬ အဂး လမွဲဘၪ, မွဲလၧဆၧတီၩဆၧလီၩ့ ဘၪဆဲၫ့ လၧဆၧနဲၩ အဂးလီၫ. 14 အဂဲးဘဲၫယီၩ ၦဘၪဆဲၫ့ လၧဆၧမၪလူၬ အ့ၪန့ထဲၩ့ၥၫဆၧ တၭ, ဆၧနဲၩ ကဲၪထၪ့ဝ့ၫ လၧဆၧပျီၩပျီၩတၭ, ဆၧချဲၩ့ဝဲၩဆၧနီၪ ကဲၪထၪ့ထဲၩ့ဝ့ၫ လၧဆၧန့ကၩ နးမံၩ့အ့ၬ. 15 အဂဲးဘဲၫယီၩ ဆၧမၪလူၬနီၪ ဒုၭအီၪထၪ့ ဆၧၥၭထၪ့ လီၫ. အဂဲးဘဲၫယီၩ ထီးဒၪ ဆၧမၪလူၬ လအီၪဘၪနီၪမွဲ ဆၧအမၪ အီၪအ့ၬ. 16 မွဲဘဲၫနီၪတၭ ဘၪဆဲၫ့ဝ့ၫ လၧဆၧနဲၩ ဘဲၫၥိၭ အမိဘၪဆဲၫ့ လၧဆၧအခိးအတၩ, ဘဲၫၥိၭ ဆၧစံၭဝဲၩဆၧ မိအီၪဂုးအီၪခၧၫ့ လၧအချံၫအၥၪ ထီးအလူၬ, န့ၫ ၦဘၪဆဲၫ့ လၧဆၧမၪလူၬနီၪ လကၭလၧၩ့, အ့ၪမွဲ ၦလၧအဘၪဆဲၫ့ လၧစအၫဘြဟၫ့ အဆၧနဲၩဆ့, အဝ့ၫဒၪနီၪ မွဲပဝ့ၫ ထီးအလူၬ အဖါ, 17 (ဘဲၫဆၧကွ့ၭအၥၭ အၥိၭ, ယအီၪက့ၪယူၭနၧၩ လၧၦအၪဆၨၩ အဖါယူၭ.) လၧယွၩ လၧအနဲၩဝ့ၫ အမ့ၬယၫ, လၧအမၩမၧၫ့ထၪ့ထဲၩ့ ၦၥံၫ, ဒဲအကိၭဆၧ လၧအလအီၪဘၪ, ဘဲၫအအီၪဝ့ၫ အၥိၭနီၪလီၫ. 18 အဝ့ၫဒၪနီၪ ဆၧယိလါ အလးလအီၪဘၪတၭ, နဲၩ လၧဆၧယိလါ အဖၧၩ့ ဘဲၫၥိၭ အမိကဲၪထၪ့ ၦအၪဆၨၩ အဖါ, ဘဲၫဆၧကွ့ၭအၥၭ အၥိၭ, နချံၫနၥၪ မိကဲၪထၪ့ ဘဲၫနီၪအၥိၭ လီၫ. 19 အဆၧနဲၩဆါ လမွဲဘၪ, အၥၭမၧၫ့ဝ့ၫ ဘူၭကၪ အနံၪ့လယၩတၭ, အနၫ့ဆါ ၥံၫဝ့ၫ မွဲဂ့ၩ, နးစၫရၫ အဒၧၩ့လး ၥံၫဝ့ၫ မွဲဂ့ၩ, လဆီၫ့မီၪ့ဘၪဝ့ၫလီၫ. 20 လၧဆၧလနဲၩဘၪ ယွၩအဆၧစံၭဝဲၩဝ့ၫ အဂဲးနီၪ အၥၭ ဂံၩ့ဂၩ့အ့ၬ. အ့ၪမွဲ အဆၧနဲၩ အီၪဂုးအီၪခၧၫ့ဝ့ၫတၭ, အီၪက့ၪလၩဖၩ့ ယွၩနီၪ, 21 ဒဲအနဲၩဆၧ လၧၫ့လၧၫ့ဎွ့ၩဎွ့ၩ, လၧၦအလီၩဘၪဝဲၩဆၧ လဂၩနီၪ, မၩဝ့ၫၥ့ၪ ဆ့ လီၫ. 22 မၩအၥၭဘဲၫနီၪတၭ, ဆၧအီၪက့ၪ အဆၧနဲၩ လၧဆၧတီၩဆၧလီၩ့ အဂးလီၫ. 23 ဆၧကွ့ၭဝဲၩဝ့ၫ န့ၫအဝ့ၫနီၪ အကၠီၩ့ လၧအဘၪအီၪက့ၪဝ့ၫ အဂး လမွဲဘၪ, 24 အ့ၪမွဲ ၦလၧအနဲၩထဲၩ့ ၦလၧအဒုၭဂဲထုၪ့ထဲၩ့ ပကဆါ ယ့ၫၡူၬ လၧဆၧၥံၫ အဖၧၩ့လဖၪ အဂး, ပဝ့ၫဒၪယီၩဆ့, ဆၧမိအီၪက့ၪဝ့ၫ လၧပဂးလီၫ. 25 ပကဆါနီၪ ဘၪ ဆၧဖ့ၪလၫ့ခွံၬ လၧပဆၧမၪ အကၠီၩ့ တၭ, ဆၧဒုၭဂဲထုၪ့ထဲၩ့ဝ့ၫ လၧပဆၧတီၩဆၧလီၩ့ အဂးလီၫ.

ရိမၫ Romans 5

1 မၩအၥၭဘဲၫနီၪတၭ, ဆၧအီၪက့ၪတီၩ အီၪက့ၪလီၩ့ ပၧၩ လၧဆၧနဲၩ အဂဲးနီၪ, ပန့ ဆၧဘၪလိၬထဲၩ့ပၥၭ လၧယွၩ လၧပကဆါ ယ့ၫၡူၬဎရံၬ အကၠီၩ့လီၫ. 2 လၧအဝ့ၫဒၪနီၪ အကၠီၩ့ဆ့, လၧဆၧနဲၩ အဂဲး တၭ, ပလ့ၩနုၬဘၪ လၧဆၧအခိးအတၩ လၧပဆၧၫ့ထုၪ့ လၧအဖၧၩ့ယီၩ ပၥုၪ့ဎွံၫၥၭယီၫ လၧဆၧယိလါယွၩ အလၩအဖၩ့ အဖၧၩ့ လီၫ. 3 န့ၫနီၪ လကၭလၧၩ့, အ့ၪမွဲ ၦၥုၪ့ဎွံၫၥၭယီၫ လၧဆၧနၭဆၧၡၪ့ အဖၧၩ့ဆ့ တၭ, မွဲပၥ့ၪယၫ လၧဆၧနၭဆၧၡၪ့ မၩအီၪထၪ့ ဆၧအွံၪၥၭဆၧၩ့လီၫ. 4 ဆၧအွံၪၥၭဆၧၩ့နီၪ မၩအီၪထၪ့ ဆၧဂုးဆၧခၧၫ့, ဆၧဂုးဆၧခၧၫ့နီၪ မၩအီၪထၪ့ ဆၧယိလါ, 5 ဆၧယိလါနီၪ လမၩမဲဘၪ ဆၧအမ့ၬနီၪ, အဂဲးဘဲၫယီၩ ၥၭမုဆံၫ့ဎံၪ လၧဆၧဖ့ၪလၫ့ဝ့ၫ လၧပဂးနီၪ, လူၫလၩ့ ယွၩအဆၧအဲၪဆၧကွံၩ လၧပၥၭခံဖၧၩ့လီၫ. 6 အဂဲးဘဲၫယီၩ လၧပဂဲးဆါပဘၭဆါနီၪ, အမုအလၩ ဘၪဝ့ၫတၭ, ဎရံၬ ထိးၥံၫအၥၭ လၧၦလၧအလယူၭလယၪ့ဘၪ ယွၩ အဂးလီၫ. 7 အဂဲးဘဲၫယီၩ ၦၡၩ လဂၩဂၩ မိထိးၥံၫအၥၭ လၧၦတီၩၦလီၩ့ အဂးနီၪ, မွဲဆၧကၪမၬ လီၫ. မွဲလါနၫ့ဘိၩ, လၧၦဂ့ၩအဂးနီၪ, ၦထိးၥံၫအၥၭ ဘုၪ့ ဘၪလဘၪ မိအီၪဝ့ၫ လဂၩဂၩလီၫ. 8 အ့ၪမွဲ ယွၩ နဲၪဖျီၪထၪ့ အဆၧအဲၪဆၧကွံၩ လၧပဂး ဘိၩ့ယီၩ, ထီးပမွဲ ဆၧဒဲၩဘၭဖိၪ အဘိၩ့ဘၭနီၪ, ဎရံၬ ထိးၥံၫအၥၭ လၧပဂးလီၫ. 9 မၩအၥၭဘဲၫနီၪတၭ, ဘိၫ့နဲၪ့ယီၩ ဆၧအီၪက့ၪတီၩ အီၪက့ၪလီၩ့ပၧၩ လၧအၥွံၪ အကၠီၩ့တၭ, ဆၧမိထိးထဲၩ့တၩ့ထဲၩ့ မၩဖီၩ့မၩဖျ့ၭပၧၩ လၧဆၧၥၭထၪ့နီၪ လၧအဝ့ၫဒၪ အကၠီၩ့ အၪနဲၪ့ အနီၪဒံၭလီၫ. 10 အဂဲးဘဲၫယီၩ ထီးပမွဲ အဒုၪအဒၩ အဘိၩ့ဘၭနီၪ အ့ၪန့ ဆၧဘၪလိၬထဲၩ့ပၥၭ လၧယွၩအဖိၪခွၫ ၥံၫဝ့ၫ အကၠီၩ့ တၭ, ပန့ဘၪ ဆၧဘၪလိၬထဲၩ့ပၥၭ ဂီၩ့နီၪ, ပမိန့ဘၪ ဆၧထိးထဲၩ့တၩ့ထဲၩ့ပၧၩ လၧအမၧၫ့ဝ့ၫ အကၠီၩ့ အၪနဲၪ့ အနီၪဒံၭလီၫ. 11 န့ၫနီၪ လကၭလၧၩ့, မွဲပၥုၪ့ဎွံၫၥၭယီၫ လၧယွၩအဖၧၩ့ လၧပကဆါ ယ့ၫၡူၬဎရံၬ အကၠီၩ့ လၧပန့ဘၪ ဆၧဘၪလိၬထဲၩ့ လၧအဝ့ၫနီၪ အကၠီၩ့ ဘိၩ့နဲၪ့ယီၩ လီၫ. 12 မၩအၥၭဘဲၫနီၪတၭ, ဘဲၫဆၧဒဲၩဘၭ ဂဲၫထၪ့ လၧဂၪ့ခိၪချိၫ့ယီၩ လၧၦလဂၩ အကၠီၩ့ ဒဲဆၧၥံၫဆၧၡါ လၧဆၧဒဲၩဘၭ အကၠီၩ့ အၥိၭနီၪ ၦထီးအလူၬ မၩယူၭ ဆၧဒဲၩဘၭတၭ, မွဲအဘၪ ဆၧၥံၫဆၧၡါ ဘဲၫနီၪၥိၭ ကိၭဂၩဒ့ၭဆ့လီၫ. 13 အဂဲးဘဲၫယီၩ ဆၧဒဲၩဘၭ အီၪလၧဂၪ့ခိၪချိၫ့ယီၩ လၧဆၧမၪလူၬ လချုၭ အီၪထၪ့ဒံၭဘၪလီၫ. အ့ၪမွဲ ဆၧမၪလူၬ အ့ၪလအီၪဘၪနီၪ, မွဲဆၧအီၪက့ၪ ဆၧဒဲၩဘၭ လၧအလီၩ့အ့ၬ. 14 မွဲလါနၫ့ဘိၩ လၧစအၫဒၫ့ အဆိၩ ထီၩ့လၩ့ လၧစမိစ့ၭ အဆိၩနီၪ, ၦလၧအလမၩဘၪ ဆၧဒဲၩဘၭ ဘဲၫစအၫဒၫ့ အဆၧမၪ အၥိၭ ဒၪလ့ၬနီၪ ဆၧၥံၫ ကဲၪဒိၪ လၧအဖၫ့ခိၪ လီၫ. စအၫဒၫ့နီၪ မွဲ ၦလၧအမိဂဲၫ လဂၩ အဒီၩ့အထ့ၬ လီၫ. 15 အ့ၪမွဲ ဆၧအခိးအတၩနီၪ, မွဲ ဘဲၫဆၧအမၪ အၥိၭနီၪအ့ၬ; အဂဲးဘဲၫယီၩ ၦအၪဂၩ အ့ၪၥံၫ လၧၦလဂၩ အဆၧမၪ အကၠီၩ့တၭ, ယွၩအခိးအတၩ ဒဲအဆၧဖ့ၪလၫ့ လၧအဘၪဆဲၫ့ ဆၧအခိးအတၩ, လၧၦလဂၩ ယ့ၫၡူၬဎရံၬနီၪ အၪထၪ့ဝ့ၫ လၧၦအၪဂၩ အဂး အၪနဲၪ့ အနီၪဒံၭလီၫ. 16 ဆၧဖ့ၪလၫ့နီၪ မီၪ့ဎီၩ့ ၦလၧအမၩမၪဆၧ အၥိၭနီၪအ့ၬ. အဂဲးဘဲၫယီၩ ဆၧစ့ၩရၫ့နီၪ ဘၪဆဲၫ့ လၧဆၧမၪ လမံၩ့ လၧဆၧစ့ၩရၫ့စၪ အဂဲးလီၫ. အ့ၪမွဲ ဆၧဖ့ၪလၫ့ပျီၩနီၪ ဘၪဆဲၫ့ လၧဆၧမၪ အၪမံၩ့ လၧဆၧတီၩဆၧလီၩ့ အဂဲး လီၫ. 17 အဂဲးဘဲၫယီၩ လၧၦလဂၩ အဆၧမၪ အဂဲး, ဆၧၥံၫ အ့ၪကဲၪဒိၪ လၧၦလဂၩ အကၠီၩ့တၭ, ၦလၧအန့ဘၪ ဆၧအခိးအတၩ အၪနီၪ, ဒဲဆၧဖ့ၪလၫ့ လၧအဘၪဆဲၫ့ ဆၧတီၩဆၧလီၩ့လဖၪ မိကဲၪဒိၪဝ့ၫ လၧဆၧမၧၫ့ အဖၧၩ့ လၧၦလဂၩ ယ့ၫၡူၬဎရံၬ အကၠီၩ့ အၪနဲၪ့ အနီၪဒံၭလီၫ. 18 မၩအၥၭဘဲၫနီၪတၭ, ဘဲၫၦကိၭဂၩဒ့ၭ ဘၪ ဆၧစ့ၩရၫ့စၪ လၧၦလဂၩ အဆၧမၪ အကၠီၩ့ အၥိၭနီၪ, ဘဲၫနီၪၥိၭ ဒၪလ့ၬ, ၦကိၭဂၩဒ့ၭ န့ဘၪ ဆၧတီၩဆၧလီၩ့ ဘၪဆဲၫ့ လၧဆၧမၧၫ့ လၧၦလဂၩ အဆၧတီၩဆၧလီၩ့ အကၠီၩ့ အလးအီၪဝ့ၫလီၫ. 19 အဂဲးဘဲၫယီၩ ဘဲၫဆၧအီၪက့ၪ ၦအၪဂၩ လၧဆၧဒဲၩဘၭဖိၪ လၧၦလဂၩ လခိၭနၪဘၪဆၧ အကၠီၩ့ အၥိၭနီၪ, ဆၧမိအီၪက့ၪ ၦအၪဂၩ လၧဆၧတီၩဆၧလီၩ့ ဘဲၫၦလဂၩ ခိၭနၪဆၧ အၥိၭနီၪ အကၠီၩ့ ဆ့လီၫ. 20 ဆၧမၪလူၬ အီၪထၪ့ ဘဲၫဆၧမၪ မိအီၪထၪ့ဝ့ၫ အၥိၭ လီၫ. မွဲလါနၫ့ဘိၩ ထီးဆၧဒဲၩဘၭ အၪထၪ့ဝ့ၫနီၪ ဆၧအခိးအတၩ အၪထၪ့ အၪနဲၪ့ အနီၪဒံၭ လီၫ. 21 ဘဲၫနီၪၥိၭ ဘဲၫဆၧဒဲၩဘၭ ကဲၪဒိၪ လၧဆၧၥံၫ အဖၧၩ့ အၥိၭနီၪ, ဆၧအခိးအတၩ မိကဲၪဒိၪ လၧဆၧတီၩဆၧလီၩ့ အကၠီၩ့ လၧဆၧမၧၫ့ အဆိၩအကၠၪ အဂး လၧပကဆါ ယ့ၫၡူၬဎရံၬ အကၠီၩ့ လီၫ.

ရိမၫ Romans 6

1 မၩအၥၭဘဲၫနီၪတၭ, မွဲပမိစံၭ ဆၧနီၪလဲၪ, မွဲပမိအီၪဂုးခၧၫ့ လၧဆၧဒဲၩဘၭ အဖၧၩ့ နီၪ, ဘဲၫၥိၭ ဆၧအခိးအတၩ မိအၪထၪ့လခီၫဆ့ဧၪ. 2 မွဲလၩလါအ့ၬ. ပၥံၫဒၪခွံၬယူၭ ဆၧဒဲၩဘၭနီၪ, မွဲပမိမၧၫ့ဒံၭ လၧအဖၧၩ့ ဘဲၫၥ့ၪလဲၪ. 3 ပဝ့ၫဒၪ ကယဲ ပဒိၭဘၭတံၫဇၫ့ယူၭပၥၭ လၧယ့ၫၡူၬဎရံၬ အဖၧၩ့လဖၪယီၩ, ပဒိၭဘၭတံၫဇၫ့ယူၭပၥၭ လၧအဆၧၥံၫ အဖၧၩ့ ကိၭဂၩဒ့ၭနီၪ မွဲနၥံၪ ၥ့ၪယၫ အ့ၬဧၪ. 4 မၩအၥၭဘဲၫနီၪတၭ, ပဘၪယူၭ ဆၧခုၪ့လၩ့ဘၧၩ့ဎုၬ လၧအဝ့ၫနီၪ, လၧဆၧဘၭတံၫဇၫ့ လၧအဆၧၥံၫ အဖၧၩ့, ဘဲၫဎရံၬ ဂဲထုၪ့ထဲၩ့ လၧဆၧၥံၫ အဖၧၩ့ လၧဖါအလၩအဖၩ့ အၥိၭနီၪ, ပဝ့ၫဒၪယီၩ ပမိလ့ၩဆၧ လၧဆၧၥၭမၧၫ့ အဖၧၩ့, ဘဲၫနီၪအၥိၭဆ့ လီၫ. 5 အဂဲးဘဲၫယီၩ ပ အ့ၪဘၪဆဲၫ့ လၧအဝ့ၫနီၪ လၧဆၧလၩ့ဂၬ အဆၧၥံၫ, မွဲပမိဘၪဆဲၫ့ လၧအဝ့ၫနီၪ အဆၧဂဲထုၪ့ထဲၩ့ဆ့လီၫ. 6 ဆၧယီၩ ပၥ့ၪယၫ လၧပနၫ့ဆါလးလံၩ ဘၪဖျၩထၪ့ ဎုၬယူၭ လၧအဝ့ၫနီၪ လၧထုၪ့စူၪယၫ အလီၩ့, ဘဲၫဆၧဒဲၩဘၭ အမိၡါ မိဂၭဂီၩ့ အၥိၭတၭ, ဘဲၫပထီးကဲၪလၧၩ့ ဆၧဒဲၩဘၭ အဎီးအၡၩ လဂ့ၩ အၥိၭနီၪလီၫ. 7 အဂဲးဘဲၫယီၩ ၦလၧအၥံၫနီၪ, ဖီၩ့ဖျ့ၭဝ့ၫ လၧဆၧဒဲၩဘၭ လီၫ. 8 ပ အ့ၪၥံၫဎုၬ လၧဎရံၬနီၪ, ပနဲၩ လၧပမိမၧၫ့ဎုၬ လၧအဝ့ၫနီၪဆ့လီၫ. 9 ပၥ့ၪယၫ လၧဎရံၬ ဂဲထုၪ့ထဲၩ့ဝ့ၫ လၧဆၧၥံၫ အဖၧၩ့နီၪ, မွဲလမိၥံၫလၧၩ့ဘၪတၭ, ဆၧၥံၫနီၪ လကဲၪလၧၩ့ဘၪ အကဆါလီၫ. 10 အဂဲးဘဲၫယီၩ မွဲအၥံၫဝ့ၫနီၪ ၥံၫဝ့ၫ လဖၧၫ့ လၧဆၧဒဲၩဘၭ အကၠီၩ့ ဂီၩ့ယူၭ လီၫ. အ့ၪမွဲ အမၧၫ့နီၪ, မွဲအမၧၫ့ဝ့ၫ လၧယွၩ အဂးလီၫ. 11 ဘဲၫနီၪၥိၭ အီၪက့ၪနၥံၪအၥၭ ဘဲၫနၥံၪ ၥံၫဒၪခွံၬ ဆၧဒဲၩဘၭ လၩ့ထံးလၩ့ဆ့ၭတၭ, အ့ၪမွဲ မၧၫ့ဝ့ၫ လၧယ့ၫၡူၬဎရံၬ အဖၧၩ့ လၧယွၩ အဂးဆံၭ. 12 မၩအၥၭဘဲၫနီၪတၭ, ထီးဒုၭကဲၪဒိၪလၧၩ့ ဆၧဒဲၩဘၭ လၧနၥံၪ အမိၡါ လၧအၥံၫဝ့ၫ အဖၧၩ့ ဘဲၫနၥံၪ မိခိၭနၪ အဆၧလဲးဆၧဘျၪ အၥိၭနီၪ လဂ့ၩ. 13 လၧနီၪအမ့ၬယၫ, ထီးအီၪက့ၪ နၥံၪအဂၩ့လဖၪ လၧဆၧလတီၩလလီၩ့ဘၪ အစူၪဝဲၩ လၧဆၧဒဲၩဘၭ အဂး လဂ့ၩ. အ့ၪမွဲ အီၪက့ၪလၩ့ဒၪ နၥံၪအၥၭ ဘဲၫၦမၧၫ့ထၪ့ထဲၩ့ လၧဆၧၥံၫ အဖၧၩ့ အၥိၭနီၪ, လၧယွၩ အဂး, ဒဲနၥံၪအဂၩ့လဖၪ လၧဆၧတီၩဆၧလီၩ့ အစူၪဝဲၩ လၧယွၩ အဂး ဆံၭ. 14 အဂဲးဘဲၫယီၩ ဆၧဒဲၩဘၭ ကဲၪလၧၩ့ နၥံၪအကဆါအ့ၬ. မွဲနၥံၪ လအီၪဘၪ လၧဆၧမၪလူၬ အဖၫ့လၬ အဂဲး နီၪ, အ့ၪမွဲ နၥံၪ အီၪလၧဆၧအခိးအတၩ အဖၫ့လၬလီၫ. 15 မၩအၥၭဘဲၫနီၪတၭ, မွဲဆၧနီၪလဲၪ. မွဲပလအီၪဘၪ လၧဆၧမၪလူၬ အဖၫ့လၬ အကၠီၩ့နီၪ, အ့ၪမွဲ ပအီၪလၧဆၧအခိးအတၩ အဖၫ့လၬ အကၠီၩ့တၭ, မွဲပမိမၩဒဲၩဘၭဆၧဆ့ဧၪ, မွဲလၩလါအ့ၬ. 16 မွဲနၥံၪ လၥ့ၪယၫဘၪ လၧနၥံၪ အီၪက့ၪလၩ့ နၥံၪအၥၭ လၧဆၧအဎီးအၡၩ လၧနၥံၪ မိခိၭနၪဆၧ အဂဲးနီၪ, ဆၧဒဲၩဘၭ ဘၪဆဲၫ့ လၧဆၧၥံၫ မွဲဂ့ၩ, ဆၧခိၭနၪ ဘၪဆဲၫ့ လၧဆၧတီၩဆၧလီၩ့ မွဲဂ့ၩ, ဆၧလၧနၥံၪ ခိၭနၪဝ့ၫနီၪ, မွဲနၥံၪ ကဲၪ အဎီးအၡၩ အ့ၬ ဧၪ. 17 အ့ၪမွဲ နၥံၪဝ့ၫဒၪယီၩ, နၥံၪမွဲယူၭ ဆၧဒဲၩဘၭ အဎီးအၡၩ လါနၫ့ဘိၩ, နၥံၪ ခိၭနၪ လၧၥၭခံဖၧၩ့ ဆၧၥီၪ့ဆၧၥၫ့ လမံၩ့ လၧဆၧဖ့ၪလၫ့ နၥံၪ အကၠီၩ့နီၪ, မွဲယွၩ ဘၪ ဆၧစံၭထၪ့အၪ့အူၭဝ့ၫဒၪဆံၭ. 18 တၭ နၥံၪန့ဘၪယူၭ ဆၧမၩဖီၩ့မၩဖျ့ၭ လၧဆၧဒဲၩဘၭနီၪ, မွဲနၥံၪ ကဲၪထဲၩ့ ဆၧတီၩဆၧလီၩ့ အဎီးအၡၩၥံၪလီၫ, 19 မွဲနၥံၪ အဂဲးဆါအဘၭဆါ လၧနၥံၪ အဖံၭအယၪ အကၠီၩ့တၭ, ယချဲၩ့ဆၧ ဘဲၫၦၡၩ အၥိၭနီၪလီၫ. အဂဲးဘဲၫယီၩ ဘဲၫနၥံၪ အီၪက့ၪဝဲၩ နၥံၪအဂၩ့ လၧဆၧအဲၪလဲးအဲၪဘျၪ, ဒဲဆၧလတီၩလလီၩ့ဘၪ အဎီးအၡၩၥံၪ, လၧဆၧလတီၩလလီၩ့ဘၪ အဂး အၥိၭနီၪ; ဘိၩ့နဲၪ့ယီၩ ဒၪလ့ၬ အီၪက့ၪထဲၩ့ နၥံၪအဂၩ့ၥံၪ လၧဆၧတီၩဆၧလီၩ့ အဎီးအၡၩၥံၪ လၧဆၧဆံၫ့ဎံၪ အဂး ဘဲၫနီၪၥိၭဆံၭ. 20 အဂဲးဘဲၫယီၩ လၧနၥံၪမွဲ ဆၧဒဲၩဘၭ အဎီးအၡၩၥံၪနီၪ, မွဲနၥံၪ ဖီၩ့ဖျ့ၭ လၧဆၧတီၩဆၧလီၩ့လီၫ. 21 မၩအၥၭဘဲၫနီၪတၭ, ဆၧလၧနၥံၪ မ့ၬမဲ လၧအကၠီၩ့ ဘိၩ့နဲၪ့ယီၩ, လၧအထီနီၪ, မွဲနၥံၪန့ဘၪ ဆၧနီၪအၥၪ လမံၩ့လဲၪ. အဂဲးဘဲၫယီၩ ဆၧနီၪလဖၪ အထုၬမွဲ ဆၧၥံၫ လီၫ. 22 အ့ၪမွဲ ဘိၩ့နဲၪ့ယီၩ နၥံၪ ဖီၩ့ဖျ့ၭ လၧဆၧဒဲၩဘၭနီၪ, နၥံၪ ကဲၪထဲၩ့ ယွၩအဎီးအၡၩၥံၪတၭ, နၥံၪ အီၪလၧနၥံၪအဆၧၥၪ ဘၪဆဲၫ့ လၧဆၧဆံၫ့ဎံၪတၭ, အထုၬနီၪ မွဲ ဆၧမၧၫ့အဆိၩအကၠၪလီၫ. 23 အဂဲးဘဲၫယီၩ ဆၧဒဲၩဘၭ အလံၩ့အလဲၫ မွဲဆၧၥံၫလီၫ. အ့ၪမွဲ ယွၩအဆၧဖ့ၪလၫ့နီၪမွဲ ဆၧမၧၫ့အဆိၩအကၠၪ လၧပကဆါ ယ့ၫၡူၬဎရံၬ အဖၧၩ့နီၪလီၫ.

ရိမၫ Romans 7

1 ဖုၥံၪဝဲၥံၪဧ့, နၥံၪ ၥ့ၪယၫ (တၭ ယလီၩဘၪ ၦလၧအၥ့ၪယၫ ဆၧမၪလူၬ) လၧၦၡၩ မၧၫ့ဝ့ၫ အဘိၩ့ဘၭ ဆၧမၪလူၬ ပၧၩ့ဘၪဝ့ၫနီၪ, မွဲအ့ၬဧၪ. 2 အဂဲးဘဲၫယီၩ ၦမုၪ အီၪလၧအဝၩနီၪ, ထီးအဝၩ မၧၫ့ဝ့ၫ အဘိၩ့ဘၭတၭ, ဘၪစၧၩ့ထၬဝ့ၫ လၧအဝၩ, လၧဆၧမၪလူၬ အကၠီၩ့ လီၫ. မွဲလါနၫ့ဘိၩ အဝၩ အ့ၪၥံၫတၭ, မွဲအဖီၩ့ဖျ့ၭ အဝၩ အဆၧမၪလူၬလီၫ. 3 မၩအၥၭဘဲၫနီၪတၭ, ထီးအဝၩ မၧၫ့ဝ့ၫ အဘိၩ့ဘၭနီၪ, အ့ၪအီၪဎုၬ လၧၦခွၫအဂူၫဂၩ တၭ, မိဘၪ ဆၧကိၭဝ့ၫ လၧၦအဲၪဘိၩ့အဝၩလီၫ. အ့ၪမွဲ အဝၩ အ့ၪၥံၫ, မွဲအဖီၩ့ဖျ့ၭ ဆၧမၪလူၬနီၪ အ့ၪအီၪဎုၬ လၧၦခွၫအဂူၫဂၩ လါနၫ့ဘိၩ အဲၪဘိၩ့အဝၩအ့ၬ.  4 ဘဲၫနီၪၥိၭ ဖုၥံၪဝဲၥံၪဧ့, နၥံၪဝ့ၫဒၪယီၩ နၥံၪ ၥံၫဒၪခွံၬဆ့ယူၭ ဆၧမၪလူၬ လၧဎရံၬ အမိၡါ အကၠီၩ့ ဘဲၫၥိၭ နၥံၪ မိဘၪ ဆၧအီၪဎုၬထဲၩ့ လၧၦလဂၩဒၪ, လၧအဂဲထုၪ့ထဲၩ့ လၧဆၧၥံၫ, ဘဲၫၥိၭ ပမိၥၪထၪ့ လၧယွၩ အဂး လီၫ. 5 အဂဲးဘဲၫယီၩ လၧပအီၪ လၧပဖံၭပယၪ အဖၧၩ့ နီၪ, ဆၧလဲးဆၧဘျၪလဖၪ လၧဆၧမၪလူၬ အကၠီၩ့နီၪ, မၩဆၧ လၧပဂၩ့လဖၪ အကျၩ ဘဲၫပမိၥၪထၪ့ လၧဆၧၥံၫ အဂး အၥိၭ လီၫ. 6 အ့ၪမွဲ ဘိၩ့နဲၪ့ယီၩ ပၥံၫယူၭ လၧဆၧလၧအဖီၪ့ထၬပၧၩနီၪ, ပဖီၩ့ဖျ့ၭ လၧဆၧမၪလူၬ ဘဲၫၥိၭ ပမိမၩ ဆၧအၥၫ့ လၧအဘၪဆဲၫ့ လၧၥၭတၭ, မွဲဆၧလးလံၩ လၧအအီၪကွ့ၭအၥၭအ့ၬ. 7 မၩအၥၭဘဲၫနီၪတၭ, မွဲပမိစံၭ ဆၧနီၪလဲၪ. ဆၧမၪလူၬနီၪ မွဲ ဆၧဒဲၩဘၭဆ့ဧၪ, မွဲလၩလါအ့ၬ. အ့ၪလမွဲဘၪ ဆၧမၪလူၬနီၪ ယၥ့ၪယၫ ဆၧဒဲၩဘၭ အ့ၬ. အဂဲးဘဲၫယီၩ ဆၧမၪလူၬ အ့ၪလစံၭဘၪ, ထီးၥၭကွံၩဆၧ လဂ့ၩ နီၪ, ယၥ့ၪယၫ ဆၧၥၭကွံၩအ့ၬ. 8 အ့ၪမွဲ ဆၧဒဲၩဘၭ မၩန့အလး လၧဆၧမၪလူၬတၭ, မၩအီၪထၪ့ ဆၧၥၭကွံၩ ထီးအလူၬ လၧယဖၧၩ့လီၫ. အဂဲးဘဲၫယီၩ ဆၧမၪလူၬ အ့ၪလအီၪဘၪနီၪ, ဆၧဒဲၩဘၭမွဲ ဆၧၥံၫလီၫ. 9 လၧအခၪ့ထံၭ ထီးဆၧမၪလူၬ လအီၪဘၪ ယမၧၫ့ယဝ့ၫနီၪ, မွဲလါနၫ့ဘိၩ ဆၧမၪလူၬ ဂဲၫထၪ့တၭ, ဆၧဒဲၩဘၭ မၧၫ့ထၪ့ဝ့ၫနီၪ ယၥံၫယဝ့ၫလီၫ. 10 ဆၧမၪလူၬ လၧအအီၪ လၧဆၧမၧၫ့ အဂးနီၪ, ယဒၪဘၪ လၧအဒုၭအီၪထၪ့ ဆၧၥံၫလီၫ. 11 အဂဲးဘဲၫယီၩ ဆၧဒဲၩဘၭ မၩန့ဘၪအလး လၧဆၧမၪလူၬ အၪ့လီၫန့ယၧၩတၭ လၧအဝ့ၫ အကၠီၩ့ မၩၥံၫခွံၬယၧၩလီၫ. 12 မၩအၥၭဘဲၫနီၪတၭ ဆၧမၪလူၬနီၪ မွဲအဆံၫ့ဎံၪဝ့ၫ, ဆၧအလူအထၫနီၪ မွဲအဆံၫ့အဎံၪ, ဒဲအတီၩအလီၩ့ အဂ့ၩအဘွၩလီၫ. 13 မၩအၥၭဘဲၫနီၪတၭ, ဆၧဂ့ၩဆၧဘွၩနီၪ မွဲအကဲၪထၪ့ ဆၧၥံၫ လၧယဂးဆ့ဧၪ, မွဲလၩလါအ့ၬ. မွဲဆၧဒဲၩဘၭ ဘဲၫအမိဖျီၪ လၧအမွဲ ဆၧဒဲၩဘၭနီၪ, မၩၥံၫယၧၩ လၧဆၧဂ့ၩ, ဘဲၫၥိၭ ဆၧဒဲၩဘၭ မိကဲၪ လၧဆၧဒဲၩဘၭ အဒိၪအမု လၧဆၧမၪလူၬ အကၠီၩ့လီၫ. 14 အဂဲးဘဲၫယီၩ ပၥ့ၪယၫ လၧဆၧမၪလူၬ ဘၪဆဲၫ့ လၧၥၭနီၪလီၫ. အ့ၪမွဲ ယဝ့ၫဒၪယီၩ ယဘၪဆဲၫ့ လၧဆၧဖံၭဆၧယၪတၭ, ယ ဘၪ ဆၧအၪ့ဆၫခွံၬ လၧဆၧဒဲၩဘၭ အစူၪဖၧၩ့လီၫ. 15 အဂဲးဘဲၫယီၩ ဆၧလၧယမၩယဝ့ၫနီၪ ယအဲၪဒိၭ ယဝ့ၫအ့ၬ. အဂဲးဘဲၫယီၩ ဆၧလၧယဆိၫ့န့ဘၪနီၪ ယလမၩဘၪ ယဝ့ၫတၭ, အ့ၪမွဲ ဆၧလၧယမ့ၬလဲၩ ယဝ့ၫနီၪ, ယမၩ အဝ့ၫလီၫ. 16 မွဲလါနၫ့ ဆၧလၧယလဆိၫ့န့ဘၪနီၪ, အ့ၪယမၩ အဝ့ၫတၭ, ယအုၩ့လၩ့ လၧဆၧမၪလူၬမွဲ ဆၧဂ့ၩဆၧဘွၩ လီၫ. 17 ဘိၩ့နဲၪ့ယီၩ ဆၧလၧယမၩဆၧနီၪ လမွဲလၧၩ့ဘၪ ယမၩတၭ, မွဲဆၧဒဲၩဘၭ လၧအအီၪဝ့ၫ လၧယဖၧၩ့လီၫ. 18 အဂဲးဘဲၫယီၩ ယၥ့ၪယၫ လၧဆၧဂ့ၩ အီၪလၧယဖၧၩ့ ဘဲၫၦစံၭဆၧ အၥိၭ လၧယဖံၭယယၪ အဖၧၩ့အ့ၬ. အဂဲးဘဲၫယီၩ ဆိၫ့န့ဘၪ ဆၧဂ့ၩနီၪ အီၪလၧယၧၩတၭ, အ့ၪမွဲ မၩ ဆၧဂ့ၩနီၪ ယဒၪန့အ့ၬ. 19 အဂဲးဘဲၫယီၩ ဆၧဂ့ၩ လၧယဆိၫ့န့နီၪ ယမၩ အဝ့ၫ အ့ၬ. အ့ၪမွဲ ဆၧအၧၩ့ လၧယလဆိၫ့န့ဘၪနီၪ ယမၩ အဝ့ၫလီၫ. 20 ဆၧလၧယလဆိၫ့န့ဘၪနီၪ အ့ၪယမၩ အဝ့ၫတၭ, လမွဲလၧၩ့ဘၪ ယမၩ တၭ, မွဲဆၧဒဲၩဘၭ လၧအအီၪဝ့ၫ လၧယဖၧၩ့လီၫ. 21 မၩအၥၭဘဲၫနီၪတၭ, ယဒၪန့ ဆၧမၪလူၬ လမံၩ့ယီၩ, ထီးယ အ့ၪဆိၫ့မၩ ဆၧဂ့ၩတၭ, ဆၧအၧၩ့ အီၪလၧယဖၧၩ့ လီၫ. 22 အဂဲးဘဲၫယီၩ ထီးဒၪ ဆၧဘၪဆဲၫ့ လၧၥၭခံဖၧၩ့နီၪ ယမုၬလၩ လၧယွၩ အဆၧမၪလူၬ အဖၧၩ့ လီၫ. 23 မွဲလါနၫ့ ယဒၪန့ ဆၧမၪလူၬအဂူၫဂၩ အီၪလၧယဂၩ့လဖၪ အကျၩ လၧအဒုၭလိၬအၥၭ လၧယၥၭ အဆၧမၪလူၬတၭ, ဒုၭကဲၪထၪ့ယၧၩ လၧဆၧဒဲၩဘၭ အဆၧမၪလူၬ အီၪလၧယဂၩ့လဖၪ အကျၩ အဎီးလီၫ. 24 ၦၡၪ့ဖိၪယၬဖိၪယၧၩယီၩဧ့, မွဲပလၫ မိမၩဖီၩ့မၩဖျ့ၭ ယၧၩ လၧမိၡါယီၩ အဆၧၥံၫ လဂၩလဲၪ. 25 ယအၪ့အူၭထၪ့ ယွၩအခိးအတၩ လၧပကဆါ ယ့ၫၡူၬဎရံၬ အကၠီၩ့နီၪလီၫ. မၩအၥၭဘဲၫနီၪတၭ, ယနၫ့ဆါဒၪ ယဝ့ၫယီၩ, ယမၩ ယွၩအဆၧမၪလူၬ လၧၥၭနီၪလီၫ. အ့ၪမွဲ လၧဆၧဖံၭဆၧယၪနီၪ ယမၩ ဆၧဒဲၩဘၭ အဆၧမၪလူၬ လီၫ.

ရိမၫ Romans 8

1 မၩအၥၭဘဲၫနီၪတၭ, ၦလၧအအီၪ လၧယ့ၫၡူၬဎရံၬ အဖၧၩ့လဖၪနီၪ ဆၧစ့ၩရၫ့စၪ အီၪလၧအဝ့ၫၥံၪ အ့ၬ. 2 အဂဲးဘဲၫယီၩ ဆၧမၪလူၬ ဘၪဆဲၫ့ လၧဆၧမၧၫ့ လၧယ့ၫၡူၬဎရံၬ အဖၧၩ့ နီၪ, မၩဖီၩ့ဖျ့ၭယူၭ ယၧၩ လၧဆၧမၪလူၬ ဘၪဆဲၫ့ လၧဆၧဒဲၩဘၭ, ဒဲဆၧၥံၫယူၭ လီၫ. 3 အဂဲးဘဲၫယီၩ ဆၧမၪလူၬ အဂဲးအဘၭဆါဝ့ၫ လၧဆၧဖံၭဆၧယၪ အကၠီၩ့နီၪ, ဆၧလၧအမၩဝ့ၫ လၥ့ၪဘၪ နီၪ, ယွၩ အၪ့မၧၫ့လၩ့ အဖိၪခွၫဒၪဝ့ၫ အီၪလၧဆၧဖံၭဆၧယၪမၪ အခံးအဂၩ့တၭ, စ့ၩရၫ့စၪ ဆၧဒဲၩဘၭ အီၪလၧဆၧဖံၭဆၧယၪ အလီၩ့ လၧဆၧဒဲၩဘၭ အကၠီၩ့, 4 ဘဲၫၥိၭ ဆၧမၪလူၬ အထူၫအရူၫ မိလၧၫ့ထၪ့ဎွ့ၩထၪ့ လၧပဖၧၩ့ယီၩ, လၧပလ့ၩဘၪဝ့ၫ ထီးဒၪ ဆၧဖံၭဆၧယၪနီၪ လမွဲဘၪ တၭ, မွဲထီးဒၪ ၥၭမုလီၫ. 5 အဂဲးဘဲၫယီၩ ၦဘၪဆဲၫ့ လၧဆၧဖံၭဆၧယၪလဖၪနီၪ ဆီၫ့မီၪ့ဝ့ၫ လၧဆၧဖံၭဆၧယၪ အဆၧ အဂဲးအကၠီၪ့ လီၫ. အ့ၪမွဲ ၦဘၪဆဲၫ့ လၧၥၭမုလဖၪနီၪ, လၧၥၭမု အဆၧအဂဲးအကၠီၪ့ လီၫ. 6 အဂဲးဘဲၫယီၩ ဆၧဖံၭဆၧယၪ အဆၧဆီၫ့မီၪ့နီၪမွဲ ဆၧၥံၫတၭ, အ့ၪမွဲ ၥၭမု အဆၧဆီၫ့မီၪ့နီၪမွဲ ဆၧမၧၫ့ ဒဲဆၧၡူၪဆၧမုၬလီၫ. 7 အဂဲးဘဲၫယီၩ ဆၧဖံၭဆၧယၪ အဆၧဆီၫ့မီၪ့နီၪ ထၫ့ဒုၪဒၩ ယွၩလီၫ. အဂဲးဘဲၫယီၩ လခိၭနၪဘၪ ယွၩအဆၧမၪလူၬတၭ, မွဲအခိၭနၪဝ့ၫ လၥ့ၪဘၪ အဂဲးလီၫ. 8 တၭ ၦအီၪ လၧဆၧဖံၭဆၧယၪ အဖၧၩ့လဖၪနီၪ မၩဘၪ ယွၩအၥၭၥ့ၪအ့ၬ. 9 အ့ၪမွဲ နၥံၪဝ့ၫဒၪယီၩ, ယွၩအၥၭမု အ့ၪအီၪဂုးခၧၫ့ဝ့ၫ လၧနၥံၪ အဖၧၩ့ တၭ, နၥံၪ လအီၪဘၪ လၧဆၧဖံၭဆၧယၪ အဖၧၩ့ မွဲနၥံၪ အီၪလၧၥၭမု အဖၧၩ့လီၫ. တၭ ၦလၧအလအီၪဘၪဝ့ၫ လၧဎရံၬ အၥၭ လဂၩဂၩနီၪ, မွဲဎရံၬအၡၩအ့ၬ. 10 အ့ၪမွဲ ဎရံၬ အ့ၪအီၪလၧနၥံၪ အဖၧၩ့တၭ, မိၡါ ၥံၫဝ့ၫ လၧဆၧဒဲၩဘၭ အကၠီၩ့နီၪ, အ့ၪမွဲ ၥၭမၧၫ့ဝ့ၫ လၧဆၧတီၩဆၧလီၩ့ အကၠီၩ့ လီၫ. 11 တၭ ၦလၧအဒုၭဂဲထုၪ့ထဲၩ့ ယ့ၫၡူၬ လၧဆၧၥံၫ အဖၧၩ့နီၪ အၥၭ အ့ၪအီၪဂုးခၧၫ့ဝ့ၫ လၧနၥံၪ အဖၧၩ့တၭ, ၦလၧအဒုၭဂဲထုၪ့ထဲၩ့ ဎရံၬ လၧဆၧၥံၫ အဖၧၩ့နီၪ, မိမၩမၧၫ့ထၪ့ထဲၩ့ နၥံၪ အမိၡါ လၧဆၧၥံၫၥ့ၪနီၪ လၧအဝ့ၫဒၪ အၥၭမု လၧအအီၪဂုးခၧၫ့ဝ့ၫ လၧနၥံၪ အဖၧၩ့လီၫ. 12 မၩအၥၭဘဲၫနီၪတၭ, ဖုၥံၪဝဲၥံၪဧ့, ဘဲၫၥိၭ ပမိမၧၫ့ ထီးဒၪ ဆၧဖံၭဆၧယၪ အဖၧၩ့ယီၩ, ပဒ့ၪပမါ အီၪလၧပဖံၭပယၪ အလီၩ့အ့ၬ. 13 အဂဲးဘဲၫယီၩ နၥံၪ အ့ၪမၩ ထီးဒၪ ဆၧဖံၭဆၧယၪတၭ, နၥံၪ မိၥံၫလီၫ. အ့ၪမွဲ လၧၥၭမု အကၠီၩ့နီၪ, နၥံၪ အ့ၪမၩၥံၫ နၥံၪ အမိၡါ အဆၧမၩတၭ, နၥံၪ မိမၧၫ့ လီၫ. 14 အဂဲးဘဲၫယီၩ ကယဲ ၦလၧယွၩအၥၭမု လ့ၩၥိၫ့ဝ့ၫလဖၪနီၪ, မွဲယွၩအဖိၪၥံၪ ကိၭဂၩဒ့ၭလီၫ. 15 အဂဲးဘဲၫယီၩ နၥံၪ န့ဘၪ ဎီးအၥၭ, ဘဲၫၥိၭ နၥံၪ မိဘၪ ၥၭမဲၪၥၭဖျဲၩ့ဒီၭနီၪ လမွဲဘၪ, မွဲနၥံၪ န့ဘၪ ဖိၪအၥၭ တၭ, ပကိၭထၪ့, အၫဘၭ, ဖါဧ့, နီၪလီၫ. 16 ဆၧလၧၥၭမုနီၪ အနၫ့ဆါဒၪဝ့ၫ ထိးဎုၬအၥၭ လၧပၥၭ လၧပမွဲ ယွၩအဖိၪၥံၪလီၫ. 17 အ့ၪပမွဲ အဖိၪၥံၪနီၪ, ပမွဲ ၦလၧအန့ဘၪ ဆၧဖ့ၪၥၫလဖၪ ဆ့, ၦန့ၥၫဆၧ လၧယွၩနီၪ, ဒဲၦလၧအန့ဘၪ ဆၧဖ့ၪၥၫဎုၬ လၧဎရံၬ, ဘဲၫၥိၭ ပ အ့ၪဘၪဎုၬ ဆၧၡၪ့ဆၧနၭ လၧအဝ့ၫတၭ, ပမိဘၪဎုၬ ဆၧလၩဆၧဖၩ့ လၧအဝ့ၫနီၪဆ့ လီၫ. 18 အဂဲးဘဲၫယီၩ ယအီၪက့ၪယၥၭ လၧဆၧၡၪ့ဆၧနၭ အထီထီးယီၩ ကြၨၭဘၪ ဆၧယိဎီၩ့ဝ့ၫ လၧဆၧအလၩအဖၩ့ လၧအမိဖျီၪထၪ့ လၧပဖၧၩ့ယီၩအ့ၬ. 19 အဂဲးဘဲၫယီၩ ဆၧဘၪကဲၪထၪ့ အဆၧဆိၫ့န့နီၪ, ယိလါ ယွၩအဖိၪၥံၪ အဆၧအီၪဖျီၪ အဖၧၩ့ၥၭလီၫ. 20 ဆၧဘၪကဲၪထၪ့နီၪ ဘၪ ဆၧအီၪက့ၪဝ့ၫ လၧဆၧအုၪၥ့ၪ အစူၪဖၧၩ့, ထီးဒၪ အၥၭလမွဲဘၪ, မွဲလၧၦအီၪက့ၪ အဝ့ၫ လၧဆၧအဖၫ့လၬ အဂဲး လၧဆၧယိလါ အဖၧၩ့နီၪ, 21 အဂဲးဘဲၫယီၩ ဆၧဘၪကဲၪထၪ့ ဒၪလ့ၬ မိဖီၩ့ဖျ့ၭ လၧဆၧအုၪၥ့ၪ အဆၧကဲၪဎီးနီၪ မိလ့ၩနုၬဝ့ၫ လၧယွၩအဖိၪလဖၪ အဆၧပျီၩဖျ့ၭ အလၩအဖၩ့ အဖၧၩ့လီၫ. 22 အဂဲးဘဲၫယီၩ ပၥ့ၪယၫ လၧကယဲ ဆၧဘၪကဲၪထၪ့ ထီးအလူၬ ဂၪ့အုၩဂၪ့ထိၬဎုၬ ဒဲဎဲၫဎုၬ ခီးဘိၩ့နဲၪ့ယီၩ လီၫ. 23 မွဲန့ၫဆၧနီၪ လကၭလၧၩ့; အ့ၪမွဲ ၦအီၪလၧၥၭမု အဆၧၥၪဆိၫဝ့ၫလဖၪ, ပဝ့ၫဒၪယီၩ ပနၫ့ဆါဒၪ ပဝ့ၫဒၪလ့ၬ, ပဂၪ့အုၩဂၪ့ထိၬဆ့ လၧပၥၭခံဖၧၩ့တၭ, ပယိလါ ဖိၪအလး ဘဲၫပစံၭဆၧ အၥိၭ, ပမိၡါ အဆၧဎွ့ၩန့ထဲၩ့ လီၫ. 24 အဂဲးဘဲၫယီၩ ပန့ဘၪ ဆၧထိးထဲၩ့တၩ့ထဲၩ့ လၧဆၧယိလါ အဖၧၩ့ တၭ; အ့ၪမွဲ ဆၧယိလါ လၧပဒၪဘၪနီၪ, မွဲဆၧယိလါ အ့ၬ. အဂဲးဘဲၫယီၩ ဆၧလၧၦဒၪဘၪနီၪ, မွဲဆၧယိလါဒံၭ ဘဲၫၥ့ၪလဲၪ. 25 အ့ၪမွဲ ဆၧလၧပလဒၪဘၪနီၪ, ပ အ့ၪယိလါဝ့ၫတၭ, ပအီၪခိၭ အဝ့ၫ လၧပၥၭဆၧၩ့လီၫ. 26 ဘဲၫနီၪအၥိၭ, ၥၭမု မၩဘိၭမၩဆၧၩ့ ပဂဲးဆါပဘၭဆါလဖၪလီၫ. အဂဲးဘဲၫယီၩ ဆၧလၧပကြၨၭအၪ့ကံၩ့ ဘၩဆိၪဖၪဆၧနီၪ ပၥ့ၪယၫအ့ၬ. အ့ၪမွဲ ၥၭမုအနၫ့ဆါဒၪဝ့ၫ အၪ့ကံၩ့န့ ပဂး လၧပဂၪ့အုၩဂၪ့ထိၬ ထီးပလီၩ လၥ့ၪဘၪလီၫ. 27 ၦလၧအအၪ့ဎၬ ၥ့ၪယၫၦၥၭ နီၪ, မွဲ အၥ့ၪယၫ ၥၭမု အဆၧဆီၫ့မီၪ့ဝ့ၫလီၫ. အဂဲးဘဲၫယီၩ မွဲ အအၪ့ကံၩ့န့ဝ့ၫ လၧၦဆံၫ့ဎံၪ အဂး ထီးဒၪ ယွၩအၥၭ လီၫ. 28 ပၥ့ၪယၫ ၦလၧအအဲၪယွၩ, ၦလၧအဘၪ ဆၧကိၭဝ့ၫ ဘဲၫအဆၧစ့ၩရၫ့ဝဲၩဝ့ၫ အၥိၭနီၪ, ဆၧထီးအလူၬ မၩဂ့ၩဎုၬအၥၭ လၧအဝ့ၫၥံၪ အဂးလီၫ. 29 အဂဲးဘဲၫယီၩ ၦလၧအၥ့ၪယၫဝဲၩဝ့ၫလဖၪနီၪ, မွဲအစ့ၩရၫ့ဝဲၩဝ့ၫ ဘဲၫၥိၭ အဝ့ၫၥံၪ မိလၩ့ဂၬလိၬအၥၭ လၧအဖိၪခွၫ အခံးအဂၩ့ဆ့ ဘဲၫၥိၭ အဝ့ၫဒၪ မိကဲၪထၪ့ အဝဲၡါ လၧထၧၫ့ဖုဝဲ အၪဂၩ အကျၩလီၫ. 30 ၦလၧအစ့ၩရၫ့ဝဲၩဝ့ၫလဖၪနီၪ, မွဲအကိၭထဲၩ့ အဝ့ၫၥံၪ ဆ့, ၦလၧအကိၭထဲၩ့ဝ့ၫလဖၪနီၪ, မွဲအအီၪက့ၪတီၩ အီၪက့ၪလီၩ့ အဝ့ၫၥံၪ ဆ့တၭ, ၦလၧအအီၪက့ၪတီၩ အီၪက့ၪလီၩ့ဝ့ၫလဖၪနီၪ, မွဲအအီၪက့ၪလၩဖၩ့ အဝ့ၫၥံၪဆ့ လီၫ. 31 မၩအၥၭဘဲၫနီၪတၭ, လၧဆၧလဖၪနီၪ အဂဲး, မွဲပမိစံၭ ဆၧနီၪလဲၪ. ယွၩ အ့ၪအီၪလၧပဂးတၭ, မွဲပလၫ မိထၫ့ဒုၪဒၩ ပၧၩ လဂၩလဲၪ. 32 ၦလၧအလလီၫ့ကီၩ့ဘၪ အဖိၪခွၫဒၪဝ့ၫ လဂၩနီၪ, အ့ၪမွဲ ဖ့ၪလၫ့ခွံၬဝ့ၫ လၧပဝ့ၫဒၪ ကိၭဂၩဒ့ၭ အဂးတၭ, မွဲအလမိဖ့ၪလၫ့ယီၫဘၪပၧၩ လၧအဝ့ၫနီၪ အၥိၭဆ့ လၧဆၧထီးအလူၬလဖၪတၭ, မိအီၪဝ့ၫ ဘဲၫၥ့ၪလဲၪ. 33 မွဲပလၫ မိအီၪက့ၪ ဆၧမၪ လၧၦၡၩ လၧယွၩ ရွံန့ဝ့ၫလဖၪ အလီၩ့ လဂၩလဲၪ, ၦလၧအအီၪက့ၪတီၩ အီၪက့ၪလီၩ့ ဆၧနီၪ မွဲယွၩ လီၫ. 34 မွဲပလၫ မိစ့ၩရၫ့စၪဆၧ လဂၩလဲၪ; ၦလၧအၥံၫမွဲ ဎရံၬနီၪ, လၧနီၪ အဖၫ့ခိၪ ဂဲထုၪ့ထဲၩ့ဝ့ၫတၭ, ဆၧၫ့နၩ့ဝ့ၫ လၧယွၩအစူၪထွ့ၪနီၪ, အၪ့ကံၩ့န့ဆၧ လၧပဂးဆ့လီၫ. 35 မွဲပလၫ မိမၩလၩ့မုလၩ့ဖၭပၧၩ လၧဎရံၬ အဆၧအဲၪဆၧကွံၩ လဂၩလဲၪ, မွဲဆၧၡၪ့ဆၧနၭ ဆၧခိဆၧဝီၩ, ဆၧမၩအၧၩ့ပၧၩ, ဆၧၥၭဝံပၥၭ, ဆၧအီၪဘိၪ့, ဆၧၥၭမဲၪအလး, ဎ့ၬၥံၪနၭၥံၪဆ့ဧၪ. 36 မွဲအ့ၬ, ဘဲၫဆၧကွ့ၭအၥၭ အၥိၭနီၪ, ပဝ့ၫဒၪယီၩ ပဘၪ ဆၧမၩၥံၫပၧၩ လၧနကၠီၩ့ ၥံၫ့ၥံၫ့နံၩလီၫ. ဆၧအီၪက့ၪပၧၩ ဘဲၫ ၥိၪ လၧအမိဘၪ ဆၧမၩၥံၫဝ့ၫ အၥိၭလီၫ. 37 အ့ၪမွဲ လၧဆၧနီၪလဖၪ ထီးအလူၬ အဖၧၩ့ နီၪ, ပမွဲ ၦလၧအမၩနၧၩ့မၩစၪ ဆၧဒိၪလါကဲၪကၩ လၧၦလၧအအဲၪယူၭပၧၩ အကၠီၩ့လီၫ. 38 အဂဲးဘဲၫယီၩ ယနဲၩ လၧဆၧၥံၫ မွဲဂ့ၩ, ဆၧမၧၫ့ မွဲဂ့ၩ, အၥီၫ့ မွဲဂ့ၩ, ဆၧအဒိၪအခိၪ မွဲဂ့ၩ, ဆၧအစီၩ့အမၩ့ မွဲဂ့ၩ, ဆၧအီၪ မွဲဂ့ၩ, ဆၧလအီၪဘၪ မွဲဂ့ၩ, 39 ဆၧလၧထၭလခီၫ မွဲဂ့ၩ, ဆၧလၧလၬလခီၫ မွဲဂ့ၩ, ဆၧဘၪကဲၪထၪ့အဂူၫဂၩ မွဲဂ့ၩ, မၩလၩ့မုလၩ့ဖၭပၧၩ လၧယွၩအဆၧအဲၪဆၧကွံၩ အီၪလၧပကဆါ ယ့ၫၡူၬဎရံၬ အဖၧၩ့ လၥ့ၪဘၪလီၫ.

ရိမၫ Romans 9

1 ယကၪ့ၡၧၫ့ ထိးအၥၭ လၧယဂး လၧၥၭမုဆံၫ့ဎံၪ အဖၧၩ့, လၧယလချဲၩ့ဘျံၭချဲၩ့ဘျၪဘၪတၭ, ယစံၭ ဆၧမွဲဆၧတီၩ လၧဎရံၬ အဖၧၩ့, 2 လၧယၥၭအုၭ ဒိၪမၬတၭ, ယၥၭခိထံၪဎးလီၫ. 3 အဂဲးဘဲၫယီၩ ယဆိၫ့ လၧယဘၪ ဆၧဆိၪအၧၩ့ လၧဎရံၬနီၪ လၧၦထၧၫ့ဘူၭထၧၫ့ထံး လၧယၧၩ ဘဲၫဆၧဖံၭဆၧယၪ အၥိၭ, ယထၧၫ့ဖုဝဲလဖၪ အဂးလီၫ. 4 အဝ့ၫၥံၪနီၪ မွဲ ၦအံၫစရ့လၭဖိၪတၭ, ဆၧအီၪက့ၪ အဝ့ၫၥံၪ လၧအဖိၪ, ဒဲဆၧအလၩအဖၩ့ ဒဲဆၧအုၩ့လၩ့လဖၪ, ဒဲဆၧဖ့ၪလၫ့ဆၧမၪလူၬ, ဒဲဆၧမၩနီၪ, ဒဲဆၧလီၩဝဲၩလဖၪ အီၪဝ့ၫ လၧအဝ့ၫၥံၪ အစူၪဖၧၩ့လီၫ. 5 ဖါၥံၪနီၪ မွဲအဆၧ တၭ, ထီးဒၪ အဖံၭအယၪ ဎရံၬ လၧအအီၪ လၧဆၧထီးအလူၬ အဖၫ့ခိၪ, ယွၩ လၧအဘၪ ဆၧဆိၪဂ့ၩ အဆိၩဆိၩ အကၠၪကၠၪ လဂၩနီၪ ဘၪဆဲၫ့ လၧအဝ့ၫၥံၪဆ့, အၩမံၩ့. 6 မွဲလါနၫ့ ဘဲၫနီၪတၭ, ဘဲၫယွၩအလူ ဂၭဂီၩ့ဝ့ၫ အၥိၭ မွဲအ့ၬ. အဂဲးဘဲၫယီၩ ၦဘၪဆဲၫ့ လၧအံၫစရ့လၭ, မွဲၦအံၫစရ့လၭဖိၪ ထီးအလူၬ အ့ၬ. 7 မွဲစအၫဘြဟၫ့ အချံၫအၥၪ လါနၫ့နီၪ, မွဲအဖိၪ ထီးအလူၬအ့ၬ. အ့ၪမွဲ ဆၧမိကိၭထဲၩ့ နချံၫနၥၪ လၧစအံစၭ အဖၧၩ့ လီၫ. 8 ဘဲၫၦစံၭဆၧ အၥိၭ, ဖိၪလဖၪ လၧအဘၪဆဲၫ့ လၧဆၧဖံၭဆၧယၪနီၪ မွဲယွၩအဖိၪအ့ၬ. အ့ၪမွဲ ၦလၧအဘၪဆဲၫ့ လၧဆၧလီၩဘၪဝဲၩလဖၪနီၪ ဆၧအီၪက့ၪ အဝ့ၫၥံၪ လၧအချံၫအၥၪလီၫ. 9 အဂဲးဘဲၫယီၩ ဆၧလီၩဘၪဝဲၩဆၧမွဲ အယီၩ ထီးအထီယီၩ အ့ၪဘၪနီၪ ယမိဂဲၫ တၭ, နးစၫရၫ မိအီၪလၧအဖိၪခွၫ လီၫ. 10 မွဲ န့ၫဆၧနီၪ လကၭလၧၩ့, အ့ၪမွဲ ထီးနးရဘ့ၭကၫ ဒၧၩ့ထၪ့ဝ့ၫ လၧပဖါ စအံစၭ လဂၩတၭ, 11 အဂဲးဘဲၫယီၩ ဖိၪၥၪလဖၪ လချုၭ အီၪဖျဲၪဒံၭဘၪနီၪ, ဆၧဂ့ၩမွဲဂ့ၩ, ဆၧအၧၩ့မွဲဂ့ၩ, လချုၭ မၩဒံၭဘၪတၭ, ဘဲၫၥိၭ ယွၩအဆၧကိၭဝဲၩ ဘဲၫဆၧရွံန့ဝ့ၫ အၥိၭ, မိအီၪဂုးခၧၫ့ဝ့ၫ လၧဆၧမၩ လမွဲဘၪ, မွဲလၧအကိၭထဲၩ့ဝ့ၫ အဂဲး, 12 ဆၧလီၩဘၪ အဝ့ၫ, ဖိၪဝဲၡါ မိဘၪမၩ အဖု အဆၧလီၫ. 13 ဘဲၫဆၧကွ့ၭအၥၭ အၥိၭ, စယၫကူၭနီၪ ယအဲၪယူၭ, အ့ၪမွဲ စအံစီၫနီၪ ယမ့ၬလဲၩယူၭ. 14 မၩအၥၭဘဲၫနီၪတၭ, ပမိစံၭ ဆၧနီၪလဲၪ. ဆၧလတီၩလလီၩ့ဘၪနီၪ, မွဲအအီၪလၧယွၩဆ့ဧၪ; မွဲလၩလါ အ့ၬ. 15 အဂဲးဘဲၫယီၩ အဝ့ၫစံၭ စမိစ့ၭ, ထီးဒၪ ၦလၧဆၧမိယၫ့ၥၭ ဘၪယၥၭ လဂၩဂၩ နီၪ, ယယၫ့ၥၭ အဝ့ၫ လီၫ. ထီးဒၪ ၦလၧဆၧမိၥၭ အီၪဘၪယၥၭ လဂၩဂၩ နီၪ, ယၥၭ မိအီၪ အဝ့ၫ လီၫ. 16 မၩအၥၭဘဲၫနီၪတၭ, ၦဆိၫ့ဆၧမွဲဂ့ၩ, ၦစဲၪ့မွဲဂ့ၩ, ဆၧလဘၪဆဲၫ့ဘၪ လၧအဝ့ၫနီၪတၭ, မွဲ အဘၪဆဲၫ့ လၧယွၩ လၧအယၫ့ၥၭဆၧလီၫ. 17 အဂဲးဘဲၫယီၩ ဆၧကွ့ၭအၥၭ လီၩဘၪ စဖၫရိၫ ဘဲၫယီၩ, ဘဲၫ ယမိဒုၭနဲၪ ယစီၩ့ယမၩ့ လၧနဖၧၩ့, ဘဲၫၥိၭ ယမိဒုၭဂၧၫ့ထၪ့ၥၩလၩ့ ယမံၩ့ လၧခးဖၧၩ့ ထၧၫ့ဘံၪ့ယၫ, ယဒုၭအီၪထၪ့ နၧၩ န့ၫ လၧဆၧနီၪလမံၩ့ အဂး လီၫ. 18 မၩအၥၭဘဲၫနီၪတၭ, အဆၧယၫ့ၥၭ ၦလၧအမိယၫ့ၥၭဘၪအၥၭနီၪ, ၦလၧဆၧမိမၩနီၩ့ဝ့ၫ အၥၭတၭ, မၩဝ့ၫလီၫ. 19 မၩအၥၭဘဲၫနီၪတၭ, မွဲနမိစံၭယၧၩ, မွဲအအီၪက့ၪဒံၭ ဆၧမၪ မွဲဘၪလဲၪ, အဂဲးဘဲၫယီၩ အဝ့ၫဒၪအၥၭနီၪ မွဲပလၫ ပဒၩ့ အဝ့ၫ လဂၩလဲၪ. 20 မွဲလါနၫ့ဘိၩ, ၦၡၩဧ့, ၦလၧအချဲၩ့ဆၧၫ့ ထၫ့ဒုၪဒၩယွၩ, နဝ့ၫဒၪယီၩ နမွဲပလၫ လဂၩလဲၪ. ဆၧလၧအဘၪကဲၪထၪ့နီၪ မွဲအမိလီၩဘၪ ၦလၧအမၩကဲၪထၪ့ဝ့ၫနီၪ, နမၩယၧၩ ဘဲၫယီၩ မွဲဘၪလဲၪနီၪ ဆ့ဧၪ. 21 ၦလၧအမၩ ဖၧၩ့ဂၪ့ခိၪနီၪ, မၩ ဖၧၩ့ လၧအလၩအဖၩ့ အီၪ တၭ, မၩ ဖၧၩ့ လၧအလၩအဖၩ့ လအီၪဘၪ လၧဆၧအလီၪ့ လဖျိၪ့ဎးနီၪ အစီၩ့အမၩ့ အီၪဝ့ၫ, မွဲအ့ၬဧၪ. 22 ဘဲၫနီၪအၥိၭ, ယွၩ, လၧအအွံၪၥၭဆၧၩ့ ယံၬယံၬနီၪ အ့ၪမိဒုၭနဲၪဘၪအၥၭ အဆၧၥၭထၪ့, ဒဲအစီၩ့အမၩ့ လၧၦတဲၩ့ဝဲၩအၥၭ လၧဆၧဂၭဂီၩ့ အဂး အလီၩ့နီၪ, ပစံၭ ဆၧလမံၩ့မံၩ့အလး အီၪဝ့ၫ ဘဲၫၥ့ၪလဲၪ. 23 ဒဲဘဲၫၥိၭ အမိမၩဖျီၪထၪ့ အလၩအဖၩ့ လၧၫ့လၧၫ့ဎွ့ၩဎွ့ၩ လၧၦန့ဘၪ ဆၧယၫ့ၥၭ အလီၩ့နီၪ, လၧအတဲၩ့ဝဲၩဝ့ၫ လၧဆၧလၩဆၧဖၩ့ အဂးနီၪ, 24 ဘဲၫၦစံၭဆၧ အၥိၭ, ၦလၧဆၧကိၭဝဲၩဝ့ၫ, ပဝ့ၫဒၪယီၩ, န့ၫၦယုဒၫဖိၪၥံၪနီၪ လကၭလၧၩ့, မွဲၦဆၨၩအဂူၫဂၩဆ့, 25 ဘဲၫအစံၭဝ့ၫ လၧစဟိၫစံအၫ အဖၧၩ့ ဆ့, ၦလၧအလမွဲဘၪ ယခ့ၫယၡၩနီၪ, ယမိကိၭ ယခ့ၫယၡၩတၭ, ၦမုၪ လၧယလအဲၪဘၪ လဂၩနီၪ, ယမိကိၭ ၦမုၪ လၧယအဲၪဝ့ၫလီၫ. 26 ဆၧမိမၩအၥၭ လၧအလး လၧဆၧလီၩဘၪ အဝ့ၫၥံၪ, နၥံၪဝ့ၫဒၪယီၩ နၥံၪ လမွဲဘၪ ယခ့ၫယၡၩ နီၪ, ထီးနီၪ ဆၧမိကိၭထဲၩ့ နၥံၪ လၧယွၩ လၧအမၧၫ့ဝ့ၫ လဂၩ အဖိၪခွၫၥံၪ လီၫ. 27 စအဲၫစ့ယၫ ကိၭထၪ့ဝ့ၫ လၧအံၫစရ့လၭ အဂဲး, ၦအံၫစရ့လၭ အဖိၪၥံၪ အီၪအၪ, ဘဲၫမ့ၭ လၧမၫဆမံၭဖၧၩ့ အၥိၭ လါနၫ့တၭ, ၦၡၩဂၩၥံၪ မိထီၩ့ လၧဆၧထိးထဲၩ့တၩ့ထဲၩ့ဝ့ၫလီၫ. 28 အဂဲးဘဲၫယီၩ ယွၩ မိမၩဂီၩ့ အဆၧမၩ တၭ, ဒဲဒၪ့ထ့ၬခွံၬဝ့ၫ လၧဆၧတီၩဆၧလီၩ့ အဖၧၩ့လီၫ. အဂဲးဘဲၫယီၩ ကဆါ မိမၩ ဆၧအဖၨၪ လၧဂၪ့ခိၪချိၫ့ယီၩလီၫ. 29 ဘဲၫစအဲၫစ့ယၫ စံၭဝဲၩဝ့ၫ အၥိၭ, ၦၥုၭမုခမျၧး အကဆါ, အ့ၪလဒုၭအီၪလၩ့ထးဘၪ ၦလၧအမွဲ ဆၧချံၫတၭ, ပမိကဲၪထၪ့ ဘဲၫစီဒၧၫ့ အၥိၭ, ဒဲမိလၩ့ဂၬ ဂမီရၫ လီၫ. 30 မၩအၥၭဘဲၫနီၪတၭ, ပမိစံၭ ဆၧနီၪလဲၪ. ၦဆၨၩလဖၪ လၧအလလီၩ့အၪ့ဎၬဘၪ ဆၧတီၩဆၧလီၩ့နီၪ, န့ဘၪ ဆၧတီၩဆၧလီၩ့, ဘဲၫၦစံၭဆၧ အၥိၭ, ဆၧတီၩဆၧလီၩ့ ဘၪဆဲၫ့ လၧဆၧနဲၩ လီၫ. 31 အ့ၪမွဲ ၦအံၫစရ့လၭဖိၪ လၧအလီၩ့ ဆၧတီၩဆၧလီၩ့ ဘၪဆဲၫ့ လၧဆၧမၪလူၬနီၪ ချုၭန့ဝ့ၫဒၪ အ့ၬ. 32 မွဲအဘၪ ဆၧနီၪလဲၪ. (မွဲအလီၩ့အၪ့ဎၬဝ့ၫ) လၧဆၧနဲၩ မွဲအ့ၬ. မွဲလၧဆၧမၩ ဘၪဆဲၫ့ လၧဆၧမၪလူၬလီၫ. အဂဲးဘဲၫယီၩ လိးဆၧဘၪထၧၩ့ လဖျိၪ့နီၪ, ၦလဖၪနီၪ ဘၪထၧၩ့ဝ့ၫဒၪ ဘဲၫဆၧကွ့ၭအၥၭ အၥိၭနီၪ, 33 ယိခွါ, ယအီၪက့ၪလၩ့ လိးဘၪထၧၩ့ အလး, လၧဆၧလၩ့ထံၩဖါ အဂး လဖျိၪ့ လၧဇံအိၫ့ အဖၧၩ့ နီၪလီၫ. ကယဲ ၦလၧအနဲၩ အဝ့ၫလဖၪနီၪ အမ့ၬ လမဲဘၪ လီၫ.

ရိမၫ Romans 10

1 ဖုၥံၪဝဲၥံၪဧ့, ယဆိၫ့ဆၧ လၧယၥုၪ့ခံၥၭလဲၫ, ဒဲယဘၩဆိၪဖၪ ယွၩ လၧၦအံၫစရ့လၭဖိၪ အဂး, မွဲဘဲၫၥိၭ အဝ့ၫၥံၪ မိန့ဘၪ ဆၧထိးထဲၩ့တၩ့ထဲၩ့ဝ့ၫဒၪလီၫ. 2 အဂဲးဘဲၫယီၩ ယထိးယၥၭ လၧအဂး, လၧအဆၧကျ့ၭစၨၭ အီၪဝ့ၫ လၧယွၩ အဂး လါနၫ့ဘိၩ, မွဲဘဲၫဆၧၥ့ၪယၫ အၥိၭ အ့ၬ. 3 အဂဲးဘဲၫယီၩ အဝ့ၫၥံၪ လၥ့ၪယၫဘၪ ယွၩအဆၧတီၩဆၧလီၩ့ တၭ, အၪ့ဎၬ မၩဂုးမၩခၧၫ့ အဆၧတီၩဆၧလီၩ့ဒၪဝ့ၫနီၪ, အီၪက့ၪအၥၭ လၧယွၩ အဖၫ့လၬ အ့ၬ. 4 အဂဲးဘဲၫယီၩ ဎရံၬမွဲ ဆၧမၪလူၬ အဆၧမၩလၧၫ့မၩဎွ့ၩ လၧဆၧတီၩဆၧလီၩ့ အဂး, လၧကယဲ ၦလၧအနဲၩဝ့ၫ လဂၩလါလါ အဂး လီၫ. 5 အဂဲးဘဲၫယီၩ စမိစ့ၭ ကွ့ၭဝ့ၫ လၧဆၧတီၩဆၧလီၩ့ ဘၪဆဲၫ့ လၧဆၧမၪလူၬ အဂဲး, ၦလၧအမၩ ဆၧနီၪလဖၪ မိမၧၫ့ဝ့ၫ လၧအဖၧၩ့လီၫ. 6 အ့ၪမွဲ ဆၧတီၩဆၧလီၩ့ ဘၪဆဲၫ့ လၧဆၧနဲၩနီၪ စံၭဝ့ၫ ဘဲၫယီၩ, ဘဲၫၦစံၭဆၧ အၥိၭ, ဘဲၫအမိၥိၫ့လၩ့ ဎရံၬ အၥိၭနီၪ, မွဲပလၫ မိလ့ၩထၪ့ လၧမူၭခိၪအဖၧၩ့ လဂၩလဲၪ. 7 ဘဲၫၦစံၭဆၧ အၥိၭ ဘဲၫအမိၥိၫ့ထၪ့ခွံၬ ဎရံၬ လၧဆၧၥံၫ အဖၧၩ့နီၪ, မွဲပလၫ မိလ့ၩလၩ့ လၧဆၧယိၬ အဖၧၩ့ လဂၩလဲၪနီၪ, ထီးစံၭ လၧနၥံၪ အၥၭခံဖၧၩ့ လဂ့ၩ. 8 မွဲအစံၭ ဆၧနီၪလမံၩ့လဲၪ. အလူအထၫ အီၪဘူၭဝ့ၫ လၧနၧၩ, အီၪဝ့ၫ လၧနနိၭဖၧၩ့ ဒဲလၧနၥၭခံဖၧၩ့, ဘဲၫၦစံၭဆၧ အၥိၭ, ဆၧအလူအထၫ ဘၪဆဲၫ့ လၧဆၧနဲၩ လၧပလီၩလၩ့လၬလၩ့ အဝ့ၫလီၫ. 9 အဂဲးဘဲၫယီၩ န အ့ၪအုၩ့လၩ့ ကဆါယ့ၫၡူၬ လၧနနိၭ, န အ့ၪနဲၩ လၧနၥၭခံဖၧၩ့ လၧယွၩ မၩဂဲထုၪ့ထဲၩ့ အဝ့ၫ လၧဆၧၥံၫ အဖၧၩ့နီၪ, နမိထီၩ့ လၧဆၧထိးထဲၩ့တၩ့ထဲၩ့နၧၩလီၫ. 10 အဂဲးဘဲၫယီၩ ၦနဲၩဆၧ လၧအၥၭ လၧဆၧတီၩဆၧလီၩ့ အဂဲးတၭ, လၧအနိၭနီၪ မွဲအအုၩ့လၩ့ဆၧ လၧဆၧထိးထဲၩ့တၩ့ထဲၩ့ အဂဲးလီၫ. 11 အဂဲးဘဲၫယီၩ ဆၧကွ့ၭအၥၭ စံၭဝ့ၫဒၪ, ကယဲ ၦလၧအနဲၩ အဝ့ၫဒၪ လဂၩလါလါနီၪ, အမ့ၬမဲ ဘၪ အ့ၬ. 12 အဂဲးဘဲၫယီၩ ၦယုဒၫဖိၪ မွဲဂ့ၩ, ၦဂြံစၭဖိၪ မွဲဂ့ၩ, လၩ့မဲၩအ့ၬ. အဂဲးဘဲၫယီၩ ၦထီးအလူၬ အကဆါမွဲ လဂၩဎးတၭ, ထူၭဝ့ၫလၧၫ့ဝ့ၫ လၧကယဲ ၦကိၭထၪ့အဝ့ၫ ထီးအလူၬ အဂးလီၫ. 13 အဂဲးဘဲၫယီၩ ကယဲ ၦလၧအကိၭထၪ့ ယွၩအမံၩ့ လဂၩလါလါနီၪ မိထီၩ့ လၧဆၧထိးထဲၩ့တၩ့ထဲၩ့ လီၫ. 14 မၩအၥၭဘဲၫနီၪတၭ, ၦလၧအလနဲၩဘၪဝ့ၫ လဂၩနီၪ, မွဲအကိၭထၪ့ဝ့ၫ မိၥ့ၪ ဘဲၫၥ့ၪလဲၪ, ၦလၧအလနါဂၧၫ့ဘၪဝ့ၫ အဂဲးနီၪ, မွဲအမိနဲၩထဲၩ့ဝ့ၫ ဘဲၫၥ့ၪလဲၪ. ၦလီၩလၩ့လၬလၩ့ဆၧ အ့ၪလအီၪဘၪနီၪ မွဲအမိနါဂၧၫ့ဝ့ၫ ဘဲၫၥ့ၪလဲၪ. 15 ဆၧအ့ၪလအၪ့မၧၫ့လၩ့ဘၪနီၪ မွဲအမိလီၩလၩ့လၬလၩ့ဆၧ ဘဲၫၥ့ၪလဲၪ. ဘဲၫဆၧကွ့ၭအၥၭ စံၭဝ့ၫ အၥိၭနီၪ, ၦလၧအလီၩ့လၩ့ ဆၧဘၪလိၬအိၭလိၬ အဆၧၥၭထိၬအပရၧၫ့, ဒဲၦလၧအဂဲၫဆိၬ ဆၧဂ့ၩဆၧဘွၩ အဆၧၥၭထိၬအပရၧၫ့, အခၪ့လဖၪနီၪ ဎံၫလၩဝ့ၫ ဆံၭဒိၪလဲၪ! 16 မွဲလါနၫ့ဘိၩ, ၦခိၭနၪ ဆၧၥၭထိၬအပရၧၫ့ ကိၭဂၩဒ့ၭအ့ၬ. အဂဲးဘဲၫယီၩ စအဲၫစ့ယၫ စံၭဝ့ၫဒၪ, ကဆါဧ့, မွဲ ပလၫ နဲၩ ပလီၩလၩ့လၬလၩ့ဆၧ လဂၩလဲၪ. 17 အ့ၪမွဲဘဲၫနီၪတၭ, ဆၧနဲၩ ဘၪဆဲၫ့ လၧဆၧနါဂၧၫ့တၭ, ဆၧနါဂၧၫ့နီၪ ဘၪဆဲၫ့ လၧယွၩအလူအထၫလီၫ. 18 အ့ၪမွဲ ယစံၭ, မွဲအလနါဂၧၫ့ဘၪဧၪ, နါဂၧၫ့ မၬကၨ. အၥီၫ ဂၧၫ့ထၪ့ယူၭ လၧဂၪ့ခိၪ ထၧၫ့ဖျိၪ့ယၫ နီၪ, ဒဲအလူအထၫ ထီၩ့ယူၭ လၧဂၪ့ခိၪအထုၬယူၭလီၫ. 19 အ့ၪမွဲ ယစံၭ ၦအံၫစရ့လၭဖိၪ, မွဲအလၥ့ၪယၫဘၪဧၪ. လၧအခၪ့ထံၭ စမိစ့ၭ စံၭဝ့ၫ, ယမိထိၪဂဲၩ နၥံၪ အဆၧၥၭကဲၪ့ လၧၦလၧအလမွဲဘၪ ၦအဆၨၩတၭ, ယမိမၩထၪ့ နၥံၪအၥၭ လၧၦၥုၪ့လဖၭ ၥၭလဖၭ ဘၪအဆၨၩယီၩလီၫ. 20 စအဲၫစ့ယၫ အီၪဝ့ၫ လၧအၥၭဒူၩ တၭ, စံၭဝ့ၫဒၪ, ၦလၧအလအၪ့ဎၬဘၪယၧၩလဖၪနီၪ ဒၪန့ယၧၩတၭ, ၦလၧအလအၪ့စၪ့ဘၪယၧၩလဖၪနီၪ ယနဲၪဖျီၪယၥၭ, လၧအမ့ၬယၫလီၫ. 21 အ့ၪမွဲ လၧအံၫစရ့လၭဖိၪ အဂဲးနီၪ စံၭဝ့ၫဒၪ, ယယူၬထၪ့ ယစူၪ လၧၦလခိၭနၪဘၪဆၧ, ဒဲလၧၦဂဲးလိၬတ့ၭလိၬဆၧ လဆၨၩ အအီၪ ၥံၫ့ၥံၫ့နံၩလီၫ.

ရိမၫ Romans 11

1 မၩအၥၭဘဲၫနီၪတၭ, ယစံၭယဝ့ၫ မွဲယွၩ ခွံၬၡိၭခွံၬယူၭ အခ့ၫအၡၩ ဒၪဝ့ၫနီၪဆ့ဧၪ; မွဲလၩလါအ့ၬ. အဂဲးဘဲၫယီၩ ယဝ့ၫဒၪယီၩ ဒၪလ့ၬ, ယမွဲ ၦအံၫစရ့လၭဖိၪ ဘၪဆဲၫ့ လၧစအၫဘြဟၫ့ အချံၫအၥၪ ဒဲစဘံၪ့ယမံၫ့ အဒီၪ့လီၫ. 2 ၦလၧယွၩ ၥ့ၪယၫဝဲၩဝ့ၫ အဆၨၩဒၪဝ့ၫနီၪ, မွဲအခွံၬၡိၭခွံၬဝ့ၫ အ့ၬ. ဆၧကွ့ၭအၥၭ လၧစအံၫလဲယၫ အဂဲး, စံၭဝ့ၫ ဘဲၫၥ့ၪလဲၪ ဘဲၫၥ့ၪလဲၪနီၪ, မွဲနၥံၪ လၥ့ၪယၫဘၪဧၪ. အဝ့ၫလဂၩ အၪ့ကံၩ့ ထၫ့ဒုၪဒၩ ၦအံၫစရ့လၭဖိၪ လၧယွၩ တၭ, (စံၭဝ့ၫဒၪ,) 3 ကဆါဧ့, အဝ့ၫၥံၪ မၩၥံၫယူၭ နမီၪလဖၪ ယူၭ, ခုၪ့လၩ့ ဎီးခွံၬယူၭ နဆၧလုအလး ယူၭ, ယဝ့ၫဒၪ ယအီၪလၩ့ထး လဂၩဎး တၭ, မွဲ အအၪ့ဎၬ ယၥၭမၧၫ့ ဆ့ လီၫ. 4 ယွၩ စံၭဆၧၫ့ဝ့ၫ ဘဲၫၥ့ၪလဲၪ, ၦလၧအလချံၭလၩ့ဘၪ အခၪ့ လၧဘၫအလၭ အမ့ၬယၫလဖၪနီၪ, ယအီၪက့ၪလၩ့ထး လၧယဂး နွ့ၫထီၫ့ယူၭ လီၫ. 5 မၩအၥၭဘဲၫနီၪတၭ, အခၫဘိၩ့နဲၪ့ယီၩ ဒၪလ့ၬ, ၦအီၪလၩ့ထးလဖၪ ဘဲၫဆၧရွံန့ ဘၪဆဲၫ့ လၧဆၧအခိးအတၩ အၥိၭနီၪ အီၪဝ့ၫဒၪလီၫ. 6 အ့ၪဘၪဆဲၫ့ လၧဆၧအခိးအတၩနီၪ, ဘၪဆဲၫ့လၧၩ့ လၧဆၧမၩအ့ၬ. အ့ၪလမွဲဘၪဘဲၫနီၪတၭ, ဆၧအခိးအတၩ မွဲလၧၩ့ ဆၧအခိးအတၩအ့ၬ. [အ့ၪဘၪဆဲၫ့ လၧဆၧမၩတၭ, ဘၪဆဲၫ့လၧၩ့ လၧဆၧအခိးအတၩ အ့ၬ. အ့ၪလမွဲဘၪ ဘဲၫနီၪတၭ, ဆၧမၩမွဲလၧၩ့ ဆၧမၩအ့ၬ.] 7 အ့ၪမွဲဘဲၫနီၪတၭ, မွဲဘဲၫၥ့ၪလဲၪ. ဆၧလၧၦအံၫစရ့လၭဖိၪ အၪ့ဎၬဝ့ၫနီၪ န့ဘၪဝ့ၫအ့ၬ. အ့ၪမွဲ ၦလၧဆၧရွံန့ဝ့ၫလဖၪနီၪ န့ဘၪယူၭဝ့ၫယူၭ. ၦအီၪလၩ့ထးလဖၪ ဆၧမၩနီၩ့အၥၭ, 8 ဘဲၫဆၧကွ့ၭအၥၭ အၥိၭနီၪ, ယွၩ ဖ့ၪလၫ့ခွံၬဝ့ၫ လၧအၥၭ, မံၫခံၫ့ ဒဲအမ့ၬ လဒၪဘၪဆၧ, အနါ လဂၧၫ့ဘၪဆၧ, ထီး မုလနံၩယီၩ လီၫ. 9 စဒၫဝံၭ စံၭဝ့ၫ, အစပွဲနီၪ, မွဲအကဲၪထၪ့ ဆိၭဂ့ၬ ဒဲချီၩ့, ဒဲအဆၧလၩ့ထံၩဖါအလး, ဒဲဆၧဖ့ၪဆၧၫ့ ဆၧအလး လၧအဂးဒၪဝ့ၫဆံၭ. 10 ဘဲၫၥိၭ အထီး ဒၪဘၪဆၧ လဂ့ၩနီၪ, မွဲအမ့ၬခံၭ, ဒဲအဖျီးကူၭလၩ့ဝ့ၫ လထံၪဎးဆံၭ. 11 မၩအၥၭဘဲၫနီၪတၭ, ယစံၭယဝ့ၫ, မွဲအဘၪထၧၩ့ ဘဲၫအမိလၩ့ထံၩဖါ အၥိၭနီၪဆ့ဧၪ; မွဲလၩလါအ့ၬ. အ့ၪမွဲ ဆၧထိးထဲၩ့တၩ့ထဲၩ့ ဘၪၦဆၨၩလဖၪ လၧအဝ့ၫၥံၪ အဆၧလၩ့ထံၩဖါ အကၠီၩ့, ဘဲၫၥိၭ ဆၧမိထိၪဂဲၩ အၥၭကဲၪ့လီၫ. 12 အဝ့ၫၥံၪ အဆၧလၩ့ထံၩဖါ အလးနီၪ အ့ၪမွဲ ဂၪ့ခိၪ အထူၭအလၧၫ့တၭ, ဒဲအဆၧလၩ့ၡၩနီၪ, မွဲၦဆၨၩလဖၪ အဆၧထူၭဆၧလၧၫ့တၭ, အဆၧလၧၫ့ထၪ့ဎွ့ၩထၪ့ဝ့ၫနီၪ, မိမၩ အၪနဲၪ့အနီၪ ဆံၭဒိၪလဲၪ. 13 အဂဲးဘဲၫယီၩ ၦဆၨၩလဖၪ, နၥံၪဝ့ၫဧ့, ယလီၩဘၪ နၥံၪလီၫ. ယမွဲ ၦဆၧအၪ့မၧၫ့ဖိၪ ဘၪဆဲၫ့ လၧၦဆၨၩလဖၪတၭ, ယမိဒုၭလၩဖၩ့ထၪ့ ယဆၧမၩ, 14 ဘဲၫၥိၭ ယမၩ အ့ၪၥ့ၪတၭ, ယမိထိၪဂဲၩ ၦလၧယၥွံၪယယၪ အၥၭကဲၪ့နီၪ ထိးထဲၩ့တၩ့ထဲၩ့ လနၩ့နၩ့ လီၫ. 15 အဂဲးဘဲၫယီၩ ဆၧခွံၬၡိၭခွံၬ အဝ့ၫၥံၪ, အ့ၪမွဲ ဂၪ့ခိၪ အဆၧမၩဘၪလိၬထဲၩ့ဝ့ၫတၭ, ဆၧထိးဆၧၫ့ထဲၩ့ဝ့ၫနီၪ, အ့ၪလမွဲဘၪ ဆၧမၧၫ့ထၪ့ထဲၩ့ လၧဆၧၥံၫ အဖၧၩ့နီၪမွဲ ဆၧနီၪလမံၩ့လဲၪ. 16 ဆၧအၥၪဆိၫနီၪ အ့ၪဆံၫ့ဎံၪဝ့ၫ, မိဆံၫ့ ထီးအလူၬဆ့ တၭ, ဆၧအဝံ အ့ၪဆံၫ့ဎံၪနီၪ အထဲၩ့လဖၪ မိဆံၫ့ဎံၪဝ့ၫ ဆ့လီၫ. 17 အထဲၩ့အဖၫ့ လနၩ့နၩ့ အ့ၪဘၪ ဆၧဘိၭခါခွံၬ အၥၭ နီၪ, နဝ့ၫဒၪ နမွဲ ၥံၪ့အလဲအိၫ့ အမံၩ့ လၧဆၧမၩဘုၭထၬ လၧထဲၩ့ၥံၪဖၫ့ၥံၪအလးတၭ, နန့ဎုၬ ၥံၪ့အလဲအိၫ့ အဝံ ဒဲအၥိၪတၭ, 18 ထီးအီၪက့ၪဖိၫလိၫနၥၭ လၧထဲၩ့ၥံၪဖၫ့ၥံၪ အဖၫ့ခိၪ လဂ့ၩ. အ့ၪနအီၪက့ၪဖိၫလိၫ နၥၭ တၭ, နလဆိၬဘၪ ဆၧဝံ, မွဲဆၧဝံဆိၬနၧၩလီၫ. 19 မၩအၥၭဘဲၫနီၪတၭ, နစံၭနဝ့ၫ, ဆၧမိဘိၭခါခွံၬ ထဲၩ့ၥံၪဖၫ့ၥံၪ, ဘဲၫၥိၭ အမိမၩဘုၭထၬယၧၩ လၧအလး လီၫ. 20 မွဲယူၭ, အဝ့ၫၥံၪ ဘၪ ဆၧဘိၭခါခွံၬဝ့ၫ လၧဆၧလနဲၩဘၪ အကၠီၩ့နီၪ, နဝ့ၫဒၪယီၩ နအီၪဂုးအီၪခၧၫ့ လၧဆၧနဲၩ အကၠီၩ့လီၫ. ထီးအီၪက့ၪထၪ့ထီၫနၥၭ လဂ့ၩ, အ့ၪမွဲ ၥၭမဲၪဆၧ ဘီၪ. 21 အဂဲးဘဲၫယီၩ ယွၩ အ့ၪလလီၫ့ကီၩ့ဘၪ အထဲၩ့အဖၫ့ဒၪဝ့ၫနီၪ, ဘၪလဘၪ လလီၫ့ကီၩ့ ဘၪခိၬ နၧၩ, ထီးလၩ့နၥၭဘီၪ. 22 မၩအၥၭဘဲၫနီၪတၭ, ယိခွါ ယွၩအခိးအတၩ ဒဲအစူၪဆီၪ့ဆံၭ. အစူၪဆီၪ့နီၪ ဘၪၦလၧအလၩ့ထံၩဖါလဖၪ အလီၩ့လီၫ. အ့ၪမွဲ နဝ့ၫဒၪယီၩ န အ့ၪအီၪဂုးခၧၫ့ လၧအခိးအတၩ အဖၧၩ့တၭ, ဆၧအခိးအတၩ မိဘၪနၧၩ လီၫ. 23 အ့ၪလမွဲဘၪဘဲၫနီၪတၭ, နမိဘၪ ဆၧဖ့ၬထ့ၬခွံၬ နၧၩ လီၫ. အဝ့ၫၥံၪ အ့ၪလအီၪဘၪ လၧဆၧလနဲၩဘၪ အဖၧၩ့နီၪ ဆၧမိမၩဘုၭထၬထဲၩ့ အဝ့ၫၥံၪဆ့လီၫ. အဂဲးဘဲၫယီၩ ယွၩ မၩဘုၭထၬထဲၩ့ဒီၭ အဝ့ၫၥံၪ ၥ့ၪ လီၫ. 24 အဂဲးဘဲၫယီၩ ဆၧအ့ၪဖ့ၬထ့ၬနၧၩ လၧၥံၪ့အလဲအိၫ့ အမံၩ့ အလီၩ့တၭ, အ့ၪမၩဘုၭထၬထဲၩ့နၧၩ လၧၥံၪ့အလဲအိၫ့ အဂ့ၩနီၪ, မွဲအမိမၩဘုၭထၬ အထဲၩ့အဖၫ့ လၩ့ထံးလၩ့ဆ့ၭ လၧအထံၭဒၪဝ့ၫ အလီၩ့ အၪနဲၪ့အနီၪ ဒံၭလီၫ. 25 ဖုၥံၪဝဲၥံၪဧ့, ယၥၭ အီၪလၧနၥံၪ မိၥ့ၪယၫ ဆၧအီၪၥူၪဝ့ၫယီၩ, ဘဲၫၥိၭ ထီးအီၪက့ၪနၥံၪအၥၭ လၧနၥံၪ အဆၧကိၪ့ဘၪကိၪ့ၥ့ၪဒၪဝ့ၫ အဖၧၩ့ လဂ့ၩ, လၧၦဆၨၩလဖၪ အဆၧလၧၫ့ထၪ့ဎွ့ၩထၪ့ လချုၭ ဂဲၫနုၬဒံၭဘၪနီၪ, ဆၧၥုၪ့နီၩ့ၥၭနီၩ့ ဘၪယူၭ ၦအံၫစရ့လၭဖိၪ လနၩ့နၩ့ လီၫ. 26 ဘဲၫနီၪအၥိၭ ၦအံၫစရ့လၭဖိၪ ထီးအလူၬ မိထီၩ့ လၧဆၧထိးထဲၩ့တၩ့ထဲၩ့, ဘဲၫဆၧကွ့ၭအၥၭ အၥိၭ, ၦထုၭထၪ့န့ဆၧ လဂၩနီၪ မိဂဲၫထၪ့ လၧဇံအိၫ့ အဖၧၩ့ တၭ, မိဒုၭစဲၪ့ထၪ့ခွံၬ ဆၧအၧၩ့ လၧစယၫကူၭ အဖၧၩ့ လီၫ. 27 ထီး ယဆိၬထၪ့ခွံၬ အဝ့ၫၥံၪ အဆၧဒဲၩဘၭ နီၪ, ယဆၧအုၩ့လၩ့ လၧအဝ့ၫၥံၪ မွဲ အနီၪလီၫ. 28 လၧဆၧၥၭထိၬအပရၧၫ့ အကၠီၩ့နီၪ, အဝ့ၫၥံၪ ကဲၪထၪ့ ဆၧအဒုၪအဒၩ လၧနၥံၪ အဂးလီၫ. အ့ၪမွဲ လၧဆၧရွံန့ အကၠီၩ့ နီၪ, ဆၧအဲၪအဝ့ၫၥံၪ လၧဖါၥံၪ အဂးလီၫ. 29 အဂဲးဘဲၫယီၩ ယွၩအခိးအတၩ ဒဲအဆၧကိၭထဲၩ့နီၪ မၩကဒံၩကဒၩ အၥၭဆ့ အ့ၬ. 30 အဂဲးဘဲၫယီၩ ဘဲၫလၧအခၪ့ထံၭ လၧနၥံၪ လခိၭနၪဘၪ ယွၩတၭ, ဘိၩ့နဲၪ့ယီၩ နၥံၪ ဒိၭန့ ဆၧယၫ့ၥၭ လၧအဝ့ၫၥံၪ လနဲၩဘၪ အကၠီၩ့ အၥိၭနီၪ. 31 ဘိၩ့နဲၪ့ယီၩ အဝ့ၫၥံၪ လခိၭနၪဒံၭဘၪဆၧ ဘဲၫၥိၭ အမိဒိၭန့ ဆၧယၫ့ၥၭဝ့ၫ ဘဲၫနၥံၪ ဒိၭဆၧယၫ့ၥၭ နၥံၪ အကၠီၩ့ အၥိၭနီၪဆ့လီၫ. 32 အဂဲးဘဲၫယီၩ ယွၩ ဒူၭထၬ ၦကိၭဂၩဒ့ၭ လၧဆၧလနဲၩဘၪ အဖၧၩ့နီၪ, ဘဲၫအမိၥ့ၪယၫ ၦကိၭဂၩဒ့ၭ အၥိၭလီၫ. 33 အိ, ယွၩအဆၧထူၭဆၧလၧၫ့ နီၪ, ဒဲအဆၧကိၪ့ၥ့ၪ, ဒဲအဆၧၥ့ၪယၫနီၪ, မွဲအယိၬ မၬကၨ! အဆၧစ့ၩရၫ့ အဂဲးနီၪ ၦအၪ့ဎၬ မိဒၪဘၪဝ့ၫ ဘဲၫၥ့ၪလဲၪ! အဖၧၩ့ၥၭနီၪ ၦမိၥ့ၪယၫဝ့ၫ ဘဲၫၥ့ၪလဲၪ! 34 အဂဲးဘဲၫယီၩ, မွဲပလၫ ၥ့ၪယၫ ယွၩအၥၭ လဂၩလဲၪ, မွဲပလၫ ကဲၪထၪ့ ဆၧကိၪ့လိၬအၥၭ လၧအဝ့ၫ လဂၩလဲၪ. 35 မွဲပလၫ ဖ့ၪဆိၫ အဝ့ၫဒၪ ဘဲၫၥိၭ အမိဖ့ၪလၫ့ဆၧၫ့ဝ့ၫ လဂၩလဲၪ, 36 အဂဲးဘဲၫယီၩ ကယဲ ဆၧထီးအလူၬနီၪ, မွဲအကဲၪထၪ့ လၧအစူၪဖၧၩ့ ဒဲအီၪဝ့ၫ လၧအကၠီၩ့, ဒဲအီၪဝ့ၫ လၧအဂးဆ့လီၫ. မွဲဆၧလၩဆၧဖၩ့ အီၪလၧအဝ့ၫဒၪ အဆိၩဆိၩအကၠၪကၠၪဆံၭ. အၩမံၩ့.

ရိမၫ Romans 12

1 မၩအၥၭဘဲၫနီၪတၭ, ဖုၥံၪဝဲၥံၪဧ့, ယအၪ့ကံၩ့အၪ့ယၫ နၥံၪ လၧယွၩ အဆၧယၫ့ၥၭ အကၠီၩ့, ဘဲၫၥိၭ နၥံၪ မိအီၪက့ၪ နၥံၪ အမိၡါ လၧဆၧလုမၧၫ့ အဆံၫ့အဎံၪ ဆၧဘၪယွၩအၥၭနီၪ, နၥံၪကြၨၭမၩ နၥံၪဝ့ၫလီၫ. 2 ထီးမၩဒီၩ့ ၦလကၠၪဖိၪလဖၪယီၩ လဂ့ၩ. အ့ၪမွဲ အၪ့လဲၩခွံၬ နၥံၪအခံးအဂၩ့ လၧဆၧမၩထဲၩ့နၥံၪ အၥၭၥၫ့ အဂးနီၪ, ဘဲၫၥိၭ နၥံၪ မိဒၪဘၪ ယွၩအၥၭ ဒဲအဆၧဂ့ၩ, ဒဲဆၧလၧအအဲၪဒိၭဝ့ၫ, ဒဲအဆၧလၧၫ့ဆၧဎွ့ၩ နီၪဆံၭ. 3 အဂဲးဘဲၫယီၩ ဆၧအခိးအတၩ လၧယဒိၭန့ဘၪဝ့ၫ အကၠီၩ့နီၪ, ယစံၭ ကယဲ ၦအီၪလၧနၥံၪ အကျၩ ကိၭအဂၩဒ့ၭတၭ, ထီးအီၪက့ၪနၥံၪအၥၭ ထီၫနဲၪ့ နၥံၪ ကြၨၭအီၪက့ၪဝ့ၫနီၪ လဂ့ၩ. အ့ၪမွဲ ဘဲၫယွၩ ဖ့ၫလၫ့ အၪ့နၩ့ဖၭ ဆၧနဲၩ လၧၦလဂၩဂၩ အၥိၭနီၪ, အီၪက့ၪ နၥံၪအၥၭ ထီးအဘၪဆံၭ. 4 အဂဲးဘဲၫယီၩ ဘဲၫပမိၡါ လဂၩ အဂၩ့ အီၪဝ့ၫ အၪမံၩ့ အၥိၭနီၪ, အဂၩ့ ထီးအလူၬလဖၪ မၩ ဆၧလမံၩ့ဎး လမွဲဘၪတၭ, 5 ဘဲၫနီၪအၥိၭ ပဝ့ၫဒၪ အၪဂၩယီၩ ပမွဲ မိၡါ လဂၩဎး လၧဎရံၬ အဖၧၩ့တၭ, ပမွဲ ပဂၩ့ ဘဲၫနီၪၥိၭ ကိၭဂၩဒ့ၭ ဆုၬဆုၬဆ့လီၫ. 6 ဘဲၫ ဆၧဖ့ၪလၫ့ ဆၧအခိးအတၩ လၧပၧၩ အၥိၭနီၪ, ပအီၪလၧဆၧဖ့ၪလၫ့ လဂၩလမံၩ့, လဂၩလမံၩ့, မီၪအဆၧ မွဲဂ့ၩ, ဘဲၫဆၧနဲၩ အီၪဝ့ၫ အၥိၭ, မွဲပချဲၩ့ လၧမီၪအချိၬ ဆံၭ. 7 ဆၧအခ့ၫအၡၩအဆၧ မွဲဂ့ၩ, မွဲပမၩ အခ့ၫအၡၩအဆၧဆံၭ. ၦလၧအၥီၪ့ထဲၩ့ဆၧ မွဲဂ့ၩ, မွဲအၥီၪ့ထဲၩ့ဒၪဝ့ၫဆံၭ. 8 ၦလၧအပဂၨၪထၪ့ဂူၫဂၩ မွဲဂ့ၩ, မွဲအပဂၨၪထၪ့ဒၪဝ့ၫဆံၭ. ၦလၧအဖ့ၪလၫ့ အၪ့နၩ့ဖၭဆၧနီၪ, မွဲ အဖ့ၪလၫ့ အၪ့နၩ့ဖၭဒၪဝ့ၫ တီၩတီၩဆံၭ! ၦလၧအယိဆၧနီၪ မွဲအယိဆၧ လၩ့ထံးလၩ့ဆ့ၭ ဆံၭ. ၦလၧအယၫ့ၥၭဆၧ မွဲအယၫ့ၥၭဆၧ လၧအၥုၪ့ဎွံၫၥၭယီၫ ဆံၭ. 9 ဆၧအဲၪဆၧကွံၩနီၪ မွဲအဖီၩ့ဖျ့ၭ လၧဆၧအၪ့လီၫဆံၭ. မ့ၬလဲၩ ဆၧအၧၩ့ ဆံၭ. ဖီၪ့ထၬ ဆၧဂ့ၩ ဆံၭ. 10 လၧထၧၫ့ဖုဝဲ အဲၪလိၬကွံၩလိၬအၥၭ အဖၧၩ့နီၪ, မွဲနၥံၪ မၩမုၬလၩလိၬ နၥံၪအၥၭ ဆုၬဆုၬတၭ, လၧယူၭယၪ့ဆၧ အဖၧၩ့နီၪ, အီၪက့ၪဂူၫဂၩ လၧယၫလခီၫ ဆံၭ. 11 လၧဆၧအဎၭ အဖၧၩ့နီၪ, ထီးကၠုၪ့ လဂ့ၩ, လၧၥၭ အဖၧၩ့နီၪ, ဂဲၩလိၬဆီၪ့ နၥံၪအၥၭတၭ, မၩ ယွၩအဆၧ ဆံၭ. 12 ၥၭထိၬ လၧဆၧယိလါ အဖၧၩ့ ဆံၭ. အွံၪၥၭဆၧၩ့ လၧဆၧၡၪ့ဆၧနၭ အဖၧၩ့ဆံၭ. ဘၩဆိၪဖၪဆၧ လၧၥၭဂုးခၧၫ့ ဆံၭ. 13 ၦဆံၫ့ဎံၪလၧ အဘၪ ဆၧၡၪ့ဆၧနၭနီၪ, ဖ့ၪလၫ့ အၪ့နၩ့ဖၭဆၧ လၧအဝ့ၫၥံၪဆံၭ. ၦမွံၩနီၪ လုအၪ့လုအီၩ အဝ့ၫၥံၪ ဆံၭ. 14 ၦလၧအမၩအၧၩ့နၥံၪနီၪ, ဆိၪဂ့ၩ အဝ့ၫၥံၪဆံၭ; ဆိၪဂ့ၩဆၧတၭ, ဆိၪအၧၩ့ဆၧ လဂ့ၩ. 15 ၦလၧအၥၭထိၬလဖၪနီၪ ၥၭထိၬဎုၬ လၧအဝ့ၫၥံၪ အၥိၭဆံၭ. ၦလၧအဂၪ့လဖၪနီၪ ဂၪ့ဎုၬ လၧအဝ့ၫၥံၪ အၥိၭဆံၭ. 16 ဆီၫ့မီၪ့ဆၧ လၧနၥံၪအၥၭ လမံၩ့ဎး ကိၭဂၩဒ့ၭ ဆုၬဆုၬဆံၭ. ဆီၫ့မီၪ့ လၧဆၧထၪ့ထီၫအၥၭ လဂ့ၩ, ၥိၫ့ နၥံၪအၥၭ လၧဆၧဆၪ့လၩ့ဆံၭ. ထီးအီၪက့ၪ နၥံၪအၥၭ လၧနၥံၪ အဆၧကိၪ့ၥ့ၪကိၪ့ဘၪဒၪဝ့ၫ အဖၧၩ့ လဂ့ၩ. 17 ထီးမၩဆၧၫ့ ဆၧအၧၩ့ လၧဆၧအၧၩ့ အဂး လၧၦနးဂၩ လဂ့ၩ, အၪ့ဎၬ ဆၧဂ့ၩဆၧဘၪ လၧၦကိၭဂၩဒ့ၭ အမ့ၬယၫနီၪ ဆံၭ. 18 အ့ၪၥ့ၪနီၪ ထီးဒၪနၥံၪ မၩၥ့ၪတၭ, အီၪအိၭလိၬ နၥံၪအၥၭ လၧၦကိၭဂၩဒ့ၭ ဆံၭ. 19 ၦၥၭဘီၩ့ၥံၪ ဧ့, ထီးမၩဆၧၫ့ဆၧ လၧနၥံၪအဂးဒၪ နၥံၪဝ့ၫ လဂ့ၩ. အ့ၪမွဲ ဖ့ၪလၫ့ ဆၧၥၭထၪ့အလးဆံၭ. အဂဲးဘဲၫယီၩ ဆၧကွ့ၭအၥၭ စံၭဝ့ၫဒၪ, ဆၧမၩဆၧၫ့နီၪ အီၪလၧယၧၩ တၭ, ယဝ့ၫဒၪ ယမိဖ့ၪဆၧၫ့ထဲၩ့ဆၧ လီၫ. ကဆါ စံၭဝ့ၫဒၪ, 20 မၩအၥၭဘဲၫနီၪတၭ, နဒုၪနဒၩ အ့ၪၥၭဝံအၥၭ, ဒုၭအၪ့ အဝ့ၫဆံၭ. အ့ၪၥူၫအီၩအၥၭ လၧထံၫ, ဒုၭအီၩ အဝ့ၫဆံၭ. အဂဲးဘဲၫယီၩ န အ့ၪမၩဘဲၫနီၪတၭ, မွဲနအီၪက့ၪကီၪ့ မ့ၪအၧၩ့ဖၭ လၧအခိၪဎွံၪလီၩ့လီၫ. 21 ထီးဖ့ၪလၫ့ ဆၧအၧၩ့ မၩနၧၩ့မၩစၪ နၥံၪ လဂ့ၩ, အ့ၪမွဲ မၩနၧၩ့မၩစၪ ဆၧအၧၩ့ လၧဆၧဂ့ၩဆံၭ.

ရိမၫ Romans 13

1 ဆၧအစီၩ့အမၩ့ အခိၪလဖၪနီၪ, မွဲၦအီၪက့ၪအၥၭ လၧအဖၫ့လၬ ကိၭဂၩဒ့ၭ ဆံၭ; အဂဲးဘဲၫယီၩ အ့ၪလမွဲဘၪ လၧယွၩလခီၫနီၪ, ဆၧအစီၩ့အမၩ့ အီၪအ့ၬ. ဆၧအစီၩ့အမၩ့ လၧအအီၪဝ့ၫလဖၪနီၪ, မွဲယွၩ အီၪက့ၪလၩ့ဝဲၩဝ့ၫ လီၫ. 2 မၩအၥၭဘဲၫနီၪတၭ, ၦလၧအပဒၩ့ထၬ ဆၧအစီၩ့အမၩ့နီၪ, မွဲအပဒၩ့ထၬဆၧ လၧယွၩ အီၪက့ၪဝ့ၫ, ၦလၧအပဒၩ့ထၬဝ့ၫလဖၪနီၪ အနၫ့ဆါဒၪဝ့ၫ မိဘၪ ထိးဆၧစ့ၩရၫ့စၪလီၫ. 3 အဂဲးဘဲၫယီၩ ၦဒိၪၦၡါၥံၪ မၩၥၭမဲၪၦမၩ ဆၧဂ့ၩ လမွဲဘၪ, မွဲၦမၩဆၧအၧၩ့လီၫ. မိၥၭမဲၪဘၪနၥၭ လၧဆၧအစီၩ့အမၩ့ အ့ၬဧၪ. မၩ ဆၧဂ့ၩ တၭ, နမိဘၪ ဆၧစံၭထၪ့အၪ့အူၭနၧၩ လၧဆၧနီၪလမံၩ့ အဂးလီၫ. 4 အဂဲးဘဲၫယီၩ အဝ့ၫနီၪ မွဲယွၩအခ့ၫအၡၩ လၧနဆၧဂ့ၩ အဂးလီၫ. အ့ၪမွဲ န အ့ၪမၩ ဆၧအၧၩ့ နီၪ, ၥၭမဲၪဆၧဆံၭ; အဂဲးဘဲၫယီၩ မွဲအဆိၬ ဖၩ့ၥံၪနၭၥံၪ ပျီၩပျီၩအ့ၬ. အဂဲးဘဲၫယီၩ မွဲယွၩအခ့ၫအၡၩ လၧအဖ့ၪဆၧၫ့ဆၧ, လၧဆၧၥၭထၪ့ အဂး လၧပမၩ ဆၧအၧၩ့ အလီၩ့လီၫ. 5 မၩအၥၭဘဲၫနီၪတၭ, ကြၨၭအီၪက့ၪပၥၭ လၧအဖၫ့လၬ န့ၫလၧဆၧၥၭထၪ့ အကၠီၩ့နီၪ လကၭလၧၩ့, မွဲလၧကၪ့ၡၧၫ့ အကၠီၩ့ဆ့လီၫ. 6 မၩအၥၭဘဲၫနီၪတၭ, ဖ့ၪလၫ့ အခီၫ့ဆ့ လၧဆၧယီၩ အကၠီၩ့ဆံၭ. အဂဲးဘဲၫယီၩ အဝ့ၫၥံၪ မွဲယွၩအခ့ၫအၡၩ လၧအမၩ ဆၧလမံၩ့ယီၩ လထံၪဎးလီၫ. 7 မၩအၥၭဘဲၫနီၪတၭ, လိၭထဲၩ့ နၥံၪအဒ့ၪအမါ လၧၦၡၩ ကိၭအဂၩဒ့ၭ ဘီၪ. ၦလၧအကြၨၭဒိၭန့ အခီၫ့နီၪ ဖ့ၪလၫ့ အဝ့ၫဆံၭ. ၦလၧအကြၨၭဒိၭန့ အကီၭနီၪ ဖ့ၪလၫ့ အဝ့ၫ ဆံၭ. ၦလၧၦကြၨၭၥၭမဲၪနီၪ, ၥၭမဲၪအဝ့ၫဆံၭ. ၦလၧ ၦကြၨၭယူၭယၪ့ဝ့ၫနီၪ ယူၭယၪ့အဝ့ၫနီၪဆံၭ. 8 အ့ၪလမွဲဘၪ ဆၧအဲၪလိၬကွံၩလိၬ နၥံၪအၥၭနီၪ, ထီး အီၪလၧနၥံၪ အဒ့ၪအမါ နးမံၩ့လဂ့ၩ, အဂဲးဘဲၫယီၩ ၦလၧအအဲၪဂူၫဂၩနီၪ, မၩလၧၫ့ထၪ့ဎွ့ၩထၪ့ယူၭ ဆၧမၪလူၬယူၭလီၫ. 9 အဂဲးဘဲၫယီၩ ထီး မၩမၪ ၦမၫၦဝၩ လဂ့ၩ, ထီး မၩၥံၫ ၦၡၩ လဂ့ၩ, ထီး အၪ့ဂူၪဆၧ လဂ့ၩ, ထီး ထိးနၥၭ အဘျံၭအဘျၪ လဂ့ၩ, ထီး ၥၭကွံၩဆၧ လဂ့ၩ တၭ ဆၧမၪလူၬ အဂူၫဂၩ လထံၪထံၪ အ့ၪအီၪနီၪ မွဲအအီၪ လၧဆၧချဲၩ့လထံၪယီၩ အဖၧၩ့, အဲၪ ၦလၧနနဲၩ့ထံၭနီၪ ဘဲၫ နနၫ့ဆါဒၪနဝ့ၫ အၥိၭ ဆံၭ. 10 ဆၧအဲၪ မၩအၧၩ့ ၦဂူၫဂၩ နးမံၩ့အ့ၬ. မၩအၥၭဘဲၫနီၪတၭ, ဆၧအဲၪ နီၪ, မွဲအမၩ လၧၫ့ထၪ့ဎွ့ၩထၪ့ ဆၧမၪလူၬလီၫ. 11 အယီၩ ပၥ့ၪယၫ အဆၧၫ့အထီ ဒဲအမုအလၩ ဘၪယူၭ ဘိၩ့နဲၪ့ယီၩ, လၧပကြၨၭနၪ့ထၪ့ပၥၭ လၧဆၧမံၫ အဖၧၩ့ယူၭ လီၫ. အဂဲးဘဲၫယီၩ ဘိၩ့နဲၪ့ယီၩ ပဆၧထိးထဲၩ့တၩ့ထဲၩ့ အီၪဘူၭနဲၪ့ လၧပနဲၩၥၫ့ဆၧနီၪဒံၭလီၫ. 12 မုနၩ မိဖီၩ့တၭ; မုဆၫ ဘူၭဝ့ၫလီၫ. မၩအၥၭဘဲၫနီၪတၭ, ဆၧခံၭ အဆၧမၩလဖၪနီၪ မွဲပခွံၬၡိၭၡီၩ့ဆံၭ. ဖီၪ့ထၬၡီၩ့ ဆၧဖၩ့အစူၪဝဲၩ ဆံၭ. 13 ဘဲၫလၧမုဆၫ အၥိၭနီၪ, မွဲပလ့ၩၡီၩ့ ဂ့ၩဂ့ၩဘၪဘၪဆံၭ. မွဲလၧဆၧဘိၪ့ၥံၪပွ့ၩၥံၪ အဖၧၩ့, ဆၧအီၩလၨၪ ၥံၭထံၫဂၬထံၫ အဖၧၩ့ လမွဲဘၪ; လၧဆၧမၩမၪ ၦမုၪၦမၧၩ့, ဒဲလၧၥၭလဲးၥၭဘျၪ အဖၧၩ့နီၪ လမွဲဘၪ; လၧဆၧအဲၪ့လိၬဆိၭချဲၩ့လိၬအၥၭ, ဒဲလၧဆၧၥၭခ့ၬလိၬအၥၭ အဖၧၩ့ မွဲအ့ၬ. 14 အ့ၪမွဲ ကီၩ့ၥိၭထၪ့ နၥံၪဝ့ၫ လၧကဆါ ယ့ၫၡူၬဎရံၬနီၪ ဆံၭ. ဘဲၫၥိၭ နၥံၪ မိမၩလၧၫ့ဎွ့ၩ ဆၧလဲးဆၧဘျၪနီၪ, ထီးမၩဆၧ လၧဆၧဖံၭဆၧယၪ အဂး လဂ့ၩ.

ရိမၫ Romans 14

1 ၦလၧအနဲၩဆၧ ဆါ လဂၩနီၪ ထိးဆၧၫ့ အဝ့ၫဒၪဆံၭ. မွဲလါနၫ့ဘိၩ, ဘဲၫၥိၭ အမိစ့ၩရၫ့ ဆၧတ့ၭလိၬအၥၭ အဂး မွဲအ့ၬ. 2 ၦလဂၩ နဲၩ လၧအကြၨၭအၪ့ဘၪ ဆၧကိၭမံၩ့ဒ့ၭလီၫ. အ့ၪမွဲ ၦလၧအနဲၩဆၧ ဆါနီၪ, အၪ့ ဆၧဒိၭဆၧလၪလီၫ. 3 ၦလၧအအၪ့ဆၧနီၪ မွဲအထီးမၩကြၩ့ထမး ၦလၧအလအၪ့ဘၪဆၧနီၪ လဂ့ၩ. ၦလၧအလအၪ့ဘၪဆၧနီၪ မွဲအထီးစ့ၩရၫ့ ၦလၧအအၪ့ဆၧနီၪ လဂ့ၩ, အဂဲးဘဲၫယီၩ ယွၩ ထိးဆၧၫ့ယူၭ အဝ့ၫယူၭ. 4 ၦလၧအစ့ၩရၫ့ ဂူၫဂၩ အဎီးအၡၩ; နဝ့ၫဒၪယီၩ, နမွဲ ပလၫလဂၩလဲၪ. အဝ့ၫနီၪ ဆၧၫ့ထုၪ့ မွဲဂ့ၩ, လၩ့ထံၩဖါ မွဲဂ့ၩ, မွဲအအီၪဝ့ၫ လၧအကဆါဒၪဝ့ၫ အမ့ၬယၫလီၫ. ဆၧမိဒုၭဆၧၫ့ထုၪ့ဝ့ၫတၭ, အဂဲးဘဲၫယီၩ ယွၩ ဒုၭဆၧၫ့ထုၪ့ဝ့ၫဒၪၥ့ၪ လီၫ. 5 ၦလဂၩ စ့ၩရၫ့ဝ့ၫ လၧမုနံၩလနံၩနီၪ ဂ့ၩနဲၪ့ မုနံၩအဂူၫဂၩဒံၭတၭ; ၦလဂၩဒၪ စ့ၩရၫ့ဝ့ၫ လၧအမွဲ မီၪ့ဎီၩ့လီၫ. မွဲၦနဲၩဒၪဝ့ၫ လၧၫ့လၧၫ့ဎွ့ၩဎွ့ၩ လၧအၥၭဒၪဝ့ၫ အဖၧၩ့ ကိၭဂၩဒ့ၭဆံၭ. 6 ၦလၧအထီးမုလနံၩနီၪ ထီးဝ့ၫ လၧကဆါ အဂးတၭ, ၦလၧအလထီးဘၪ မုလနံၩနီၪ, မွဲအလထီးဘၪဝ့ၫ လၧကဆါ အဂးဆ့လီၫ. ၦလၧအအၪ့ဆၧနီၪ, အၪ့ဆၧ လၧကဆါ အဂးလီၫ. အဂဲးဘဲၫယီၩ မွဲအစံၭထၪ့အၪ့အူၭ ယွၩအခိးအတၩလီၫ. ၦလၧအလအၪ့ဘၪဝ့ၫနီၪ, မွဲအလအၪ့ဘၪဝ့ၫ လၧကဆါ အဂး ဒဲအၪ့အူၭထၪ့ ယွၩအခိးအတၩ ဆ့လီၫ. 7 အဂဲးဘဲၫယီၩ, ပမၧၫ့ လၧပဂးဒၪပဝ့ၫ နးဂၩအ့ၬ. ပၥံၫ လၧပဂးဒၪပဝ့ၫ နးဂၩအ့ၬ. 8 အဂဲးဘဲၫယီၩ, ပ အ့ၪမၧၫ့နီၪ, မွဲပမၧၫ့ လၧပကဆါ အဂးတၭ, ပ အ့ၪၥံၫနီၪ မွဲပၥံၫ လၧပကဆါ အဂးလီၫ. မၩအၥၭဘဲၫနီၪတၭ, ပမၧၫ့မွဲဂ့ၩ, ပၥံၫမွဲဂ့ၩ, ပမွဲ ကဆါအဆၧလီၫ. 9 အဂဲးဘဲၫယီၩ, ဘဲၫၥိၭ အမိကဲၪ ၦၥံၫ ဒဲၦမၧၫ့လဖၪ အကဆါနီၪ, ဎရံၬ ၥံၫဝ့ၫ တၭ, မၧၫ့ထၪ့ထဲၩ့ဝ့ၫလီၫ. 10 နဝ့ၫဒၪယီၩ မွဲဘၪနီၫ လၧနစ့ၩရၫ့ နထၧၫ့ဖုဝဲ လဂၩနီၪလဲၪ. နမၩကြၩ့ထမး နထၧၫ့ဖုဝဲ မွဲဘၪလဲၪ. အဂဲးဘဲၫယီၩ ပဘၪ ဆၧၫ့ထုၪ့ လၧဎရံၬ အစ့ၩရၫ့ခွး အလးဆီၩ့ဆီ အမ့ၬယၫ ကိၭဂၩဒ့ၭလီၫ. 11 အဂဲးဘဲၫယီၩ ဆၧကွ့ၭအၥၭ ယွၩ စံၭဝ့ၫဒၪ, မွဲ ယမၧၫ့ယဝ့ၫ တၭ, ကယဲ ၦၡၩ အခၪ့လုးခိၪ မိဘၪထွံၩလၩ့ လၧယမ့ၬယၫ တၭ, ကယဲ ၦၡၩအဖျ့ၩ မိဘၪအုၩ့လၩ့ ယွၩ ကိၭဂၩဒ့ၭ လီၫ. 12 မၩအၥၭဘဲၫနီၪတၭ, ပဘၪဖ့ၪလၫ့ ဆရၫ့ လၧယွၩ လၧပနၫ့ဆါဒၪပဝ့ၫအဂး, လဂၩဘၪလဂၩ လဂၩဘၪလဂၩ ကိၭဂၩဒ့ၭ ဆုၬဆုၬလီၫ. 13 မၩအၥၭဘဲၫနီၪတၭ, မွဲပထီးစ့ၩရၫ့လိၬလၧၩ့ ပၥၭ လဂ့ၩ, အ့ၪမွဲ စ့ၩရၫ့ အၪနဲၪ့အနီၪဒံၭ လၧဆၧဘဲၫယီၩ ဆံၭ. မွဲၦထီးအီၪက့ၪ ဆၧခၪ့ဘၪထၧၩ့ အလးမွဲဂ့ၩ, ဆၧလၩ့ထံၩဖါအလးမွဲဂ့ၩ, လၧၦထၧၫ့ဖုဝဲအဖၧၩ့ၥၭနီၪ နးဂၩလဂ့ၩ. 14 ယၥ့ၪယၫ, ယနဲၩ လၧကဆါ ယ့ၫၡူၬဎရံၬ အဖၧၩ့, ဆၧလဆံၫ့ဘၪဒၪ အဆၧအီၪဝ့ၫ နးမံၩ့အ့ၬ. မွဲလါနၫ့ဘဲၫနီၪတၭ, ၦလၧအဆီၫ့မီၪ့ဝ့ၫ လၧဆၧလမံၩ့မံၩ့, မွဲဆၧလဆံၫ့ဘၪနီၪ, ဆၧနီၪမွဲ ဆၧလဆံၫ့ဘၪ လၧအဝ့ၫဒၪ အဂးလီၫ. 15 န အ့ၪမၩဆၫ နထၧၫ့ဖုဝဲအၥၭ လၧနဆၧအၪ့ အကၠီၩ့နီၪ, နလ့ၩလၧၩ့ ဘဲၫဆၧအဲၪအၥိၭ အ့ၬ. ၦလၧဎရံၬ ထိးၥံၫအၥၭ လၧအကၠီၩ့နီၪ, ထီးမၩဂၭဂီၩ့ အဝ့ၫ လၧနဆၧအၪ့နီၪ လဂ့ၩ. 16 မၩအၥၭဘဲၫနီၪတၭ, နၥံၪအဆၧဂ့ၩနီၪ မွဲနၥံၪ ထီးဒုၭကဲၪထၪ့ ဆၧဒုၪဒွ့ၪ လဂ့ၩ, 17 အဂဲးဘဲၫယီၩ ယွၩအဘၩ့အမုး လမွဲဘၪ ဆၧအၪ့ဆၧအီၩ တၭ, မွဲဆၧတီၩဆၧလီၩ့, ဒဲဆၧဘၪလိၬအိၭလိၬ, ဒဲဆၧၥၭထိၬ လၧၥၭမုဆံၫ့ဎံၪ အဖၧၩ့လီၫ. 18 အဂဲးဘဲၫယီၩ ၦလၧအမၩ ဎရံၬအဆၧ လၧဆၧနီၪလဖၪ အဖၧၩ့တၭ, မွဲဆၧဘၪယွၩအၥၭ, ဒဲၦၡၩ အဲၪဒိၭဝ့ၫဆ့လီၫ. 19 မၩအၥၭဘဲၫနီၪတၭ; မွဲပလီၩ့ၡီၩ့ဆၧ လၧအဘၪဆဲၫ့ လၧဆၧဘၪလိၬအိၭလိၬ, ဒဲပဂၨၪထၪ့လိၬ ပၥၭဆံၭ. 20 ထီးမၩဂၭဂီၩ့ ယွၩအဆၧမၩ လၧဆၧအၪ့ အကၠီၩ့နီၪ လဂ့ၩ, ဆၧထီးအလူၬ မွဲအဆံၫ့ဎံၪလီၫ. မွဲလါနၫ့ ၦလၧအအၪ့ဆၧ ထီးအဘၪ ဆၧဘၪထၧၩ့အလးနီၪ, မွဲဆၧအၧၩ့ လၧအဂးလီၫ. 21 အၪ့ ဆၧယၪ မွဲဂ့ၩ, အီၩ စဘံၭထံၫ မွဲဂ့ၩ, မၩ ဆၧအဂူၫဂၩ လၧအဒုၭဘၪထၧၩ့ နထၧၫ့ဖုဝဲ ဒဲဒုၭလၩ့ထံၩဖါဝ့ၫ မွဲဂ့ၩ, ဒုၭလၩ့ဆါ အဂဲးအဘၭ မွဲဂ့ၩ, ကြၨၭလၧပဂၭဎ့ၭခွံၬ အဝ့ၫၥံၪလီၫ. 22 မွဲဆၧနဲၩ အီၪလၧနဖၧၩ့ဆ့ဧၪ, မွဲအအီၪလၧနနၫ့ဆါဒၪဝ့ၫ လၧယွၩ အမ့ၬယၫဆံၭ. ၦလၧအဒုၭမၩဆၧနီၪ အ့ၪလစ့ၩရၫ့လၩ့ဘၪ အၥၭဒၪဝ့ၫ တၭ, မွဲအအီၪမုၬဝ့ၫလီၫ. 23 ၦလၧအၥၭဂံၩ့ဂၩ့နီၪ, အ့ၪအၪ့ဆၧတၭ, မွဲအဘၪ ဆၧစ့ၩရၫ့စၪလီၫ. အဂဲးဘဲၫယီၩ မွဲ အလဘၪဆဲၫ့ဘၪ လၧဆၧနဲၩတၭ, ကယဲ ဆၧလၧအလဘၪဆဲၫ့ဘၪ လၧဆၧနဲၩနီၪမွဲ ဆၧဒဲၩဘၭလီၫ. 24 ၦလၧအမၩဂုးမၩခၧၫ့ နၥံၪၥ့ၪ ဘဲၫယဆၧၥၭထိၬအပရၧၫ့, ဒဲယ့ၫၡူၬဎရံၬ အဆၧလီၩလၩ့လၬလၩ့ အၥိၭနီၪ, အီၪၥူၪအီၪဘံၭဝ့ၫ အဆိၩဆိၩအကၠၪကၠၪ လၧဖျိၩ့လံၩလံၩ လအီၪဖျီၪဘၪနီၪ, 25 မွဲလါနၫ့ဘိၩ ဆၧမၩဖျီၪထၪ့ ဘိၩ့နဲၪ့ယီၩ, လၧမီၪလဖၪ အဆၧကွ့ၭအၥၭ ဘဲၫယွၩအဆိၩအကၠၪ အဆၧမၪလူၬ အၥိၭနီၪ, ဆၧဒုၭၥ့ၪယၫ ၦကိၭဆၨၩဒ့ၭ လၧဆၧခိၭနၪ ဘၪဆဲၫ့ လၧဆၧနဲၩ အဂး, 26 ယွၩ လၧအကိၪ့ၥ့ၪ လဂၩဎးနီၪ, မွဲအဘၪ ဆၧအလၩအဖၩ့ လၧယ့ၫၡူၬဎရံၬ အကၠီၩ့ အဆိၩဆိၩအကၠၪကၠၪဆံၭ. ဆၧစံၭထၪ့အၪ့အူၭ အဆၧဘၩဆိၪဖၪ လၧခဲၫ့ထုၬ. အၩမံၩ့.

ရိမၫ Romans 15

1 ဘိၩ့နဲၪ့ယီၩ ပဝ့ၫဒၪယီၩ ပအီၪ လၧပဂဲးဆီၪ့ဘၭဆီၪ့ ပဝ့ၫတၭ, မွဲပကြၨၭဆိၬ ၦလၧအဂဲးအဘၭ လအီၪဘၪ အဂဲးဆါအဘၭဆါလဖၪနီၪ, မွဲပထီးလီၩ့ပၥၭဒၪပဝ့ၫ လဂ့ၩ; 2 ၦလၧပနဲၩ့ထံၭ လဂၩနီၪ, ပဝ့ၫဒၪယီၩ လဂၩဘၪလဂၩ, မွဲပမၩဘၪ အဝ့ၫဒၪအၥၭ လၧဆၧဂ့ၩ အဂး, ဘဲၫၥိၭ အမိထၪ့ဝ့ၫ ထီၫဝ့ၫဆံၭ. 3 အဂဲးဘဲၫယီၩ ဎရံၬနီၪ လီၩ့အၥၭဒၪဝ့ၫ အ့ၬ. ဘဲၫဆၧကွ့ၭအၥၭ အၥိၭနီၪ, ၦၡၩအဆၧဒုၪဒွ့ၪ နၧၩ နီၪ, မွဲအလၩ့ဘၪ လၧယလီၩ့ လီၫ. 4 အဂဲးဘဲၫယီၩ ထီးဒၪ ဆၧကွ့ၭဝဲၩအၥၭ လမံၩ့လါလါနီၪ, မွဲအကွ့ၭဝဲၩဝ့ၫ လၧဆၧၥီၪ့ဆၧၥၫ့ အဂဲး, ဘဲၫလၧဆၧအွံၪၥၭဆၧၩ့ အကၠီၩ့, ဒဲဆၧမုၬလၩ ဘၪဆဲၫ့ လၧလံၬၥံၪလဲၥံၪနီၪ, ပအီၪလၧဆၧယိလါလီၫ. 5 ဆၧအွံၪၥၭဆၧၩ့ ဒဲဆၧမၩမုၬအယွၩနီၪ, မွဲအဖ့ၪလၫ့ နၥံၪ အၥၭဆီၫ့မီၪ့ၡီၩ့ ဆၧလမံၩ့ဎး ဘဲၫယ့ၫၡူၬဎရံၬ အၥိၭနီၪ, 6 ဘဲၫၥိၭ နၥံၪ မိမၩလၩဖၩ့ ယွၩ ပကဆါ ယ့ၫၡူၬဎရံၬ အဖါ ဒၪလ့ၬ လၧနၥံၪအၥၭ လဖျိၪ့ဎး, ဒဲလၧနၥံၪအနိၭ လစီၪ့ဎးနီၪဆံၭ. 7 မၩအၥၭဘဲၫနီၪတၭ, ထိးဆၧၫ့လိၬနၥံၪအၥၭ ဆုၬဆုၬ ဘဲၫဎရံၬ ထိးဆၧၫ့ပၧၩ လၧယွၩအလၩအဖၩ့ အၥိၭနီၪဆံၭ. 8 ယစံၭယဝ့ၫ; ယ့ၫၡူၬဎရံၬ ကဲၪထၪ့ ဆၧကူၭတရံၭ အခ့ၫအၡၩ လၧယွၩ အဆၧမွဲဆၧတီၩ အကၠီၩ့, ဘဲၫၥိၭ အမိဒုၭဂုးဒုၭခၧၫ့ ဆၧချဲၩ့ဝဲၩ လၧဆၧလီၩဘၪ ဖါၥံၪ, 9 ဘဲၫၥိၭ ၦဆၨၩလဖၪ မိမၩလၩဖၩ့ ယွၩဆ့ လၧအဆၧယၫ့ၥၭ အကၠီၩ့, ဘဲၫဆၧကွ့ၭအၥၭ အၥိၭနီၪ, အဂဲးဘဲၫယီၩ ယမိအုၩ့လၩ့နၧၩ လၧၦဆၨၩၥံၪ အကျၩ, ဒဲယမိၥံၫကျံၩထၪ့ နမံၩ့လီၫ. 10 စံၭဒီၭဝ့ၫ, ၦဆၨၩၥံၪဧ့, ၥၭထိၬၡီၩ့ လၧအၡၩခမျၧးၥံၪဆံၭ. 11 စံၭဒီၭဝ့ၫ, ၦဆၨၩ ထီးအလူၬၥံၪဧ့, စံၭထၪ့အၪ့အူၭ ယွၩဆံၭ. ဒဲၦခမျၧး ထီးအလူၬၥံၪဧ့, ၥံၫကျံၩထၪ့ အဝ့ၫဒၪဆံၭ. 12 မၩဒီၭလဖၧၫ့ စအဲၫစ့ယၫ စံၭဝ့ၫဒၪ, ယ့ၭစံၫ အဝံ မိအီၪထၪ့ တၭ, ၦလဂၩ မိဂဲထုၪ့ပၧၩ့ဘၪ ၦဆၨၩၥံၪတၭ, ၦဆၨၩၥံၪ မိယိလါဆၧ လၧအဝ့ၫဒၪ အဖၧၩ့လီၫ. 13 တၭ ဘဲၫၥိၭ နၥံၪ မိအၪထၪ့ လၧဆၧယိလါ လၧၥၭမုဆံၫ့ဎံၪ အစီၩ့အမၩ့ အဖၧၩ့နီၪ, ဆၧယိလါအယွၩနီၪ, မွဲအဒုၭလၧၫ့ထၪ့ဎွ့ၩထၪ့ နၥံၪ လၧဆၧၥၭထိၬ ဒဲဆၧဘၪလိၬအိၭလိၬ ထီးအလူၬ လၧဆၧနဲၩ အဖၧၩ့ဆံၭ. 14 ဖုၥံၪဝဲၥံၪဧ့, ယနဲၩယဝ့ၫ လၧနၥံၪ အဂး, လၧနၥံၪ လၧၫ့ထၪ့ဎွ့ၩထၪ့ လၧဆၧဂ့ၩဆၧဘွၩ, ဒဲနၥံၪ လၧၫ့ထၪ့ဎွ့ၩထၪ့ လၧဆၧၥ့ၪယၫ ထီးအလူၬတၭ, နၥံၪ ၥီၪ့လိၪလိၬ နၥံၪအၥၭ ဆုၬဆုၬၥ့ၪလီၫ. 15 ဖုၥံၪဝဲၥံၪဧ့, လၧယဒုၭနၪ့ထၪ့ နၥံၪ လၧဆၧလနၩ့နၩ့ ယကွ့ၭန့နၥံၪ လၧယၥၭဒူၩ အၪနဲၪ့ အနီၪဒံၭ, မွဲဆၧအခိးအတၩ လၧယွၩဖ့ၪလၫ့ ယၧၩ အကၠီၩ့ တၭ, 16 ဘဲၫၥိၭ ယမိကဲၪထၪ့ ယ့ၫၡူၬဎရံၬ အခ့ၫအၡၩ လၧၦဆၨၩလဖၪ အဂးတၭ, မၩဘဲၫ ၦလုဆၧ အၥိၭ လၧယွၩ အဆၧၥၭထိၬအပရၧၫ့ အဂဲး, ဘဲၫၥိၭ ၦဆၨၩလဖၪ အဆၧမၩဘိၪ့ ဘၪ ဆၧမၩဆံၫ့ဎံၪဝ့ၫ လၧၥၭမုဆံၫ့ဎံၪနီၪ မိဘၪအၥၭလီၫ. 17 မၩအၥၭဘဲၫနီၪတၭ, ယအီၪက့ၪဖိၫလိၫယၥၭ လၧယ့ၫၡူၬဎရံၬ အဖၧၩ့, လၧဆၧဘၪဆဲၫ့ လၧယွၩနီၪ အလးအီၪဝ့ၫ လီၫ. 18 အဂဲးဘဲၫယီၩ ဆၧလၧဎရံၬ လမၩဘၪ လၧယစူၪဖၧၩ့ ဒဲဆၧမၩ လၧဆၧလၩ့လိလၩ့လၭ အဖၧၩ့, ဒဲၥၭမုဆံၫ့ဎံၪ အစီၩ့အမၩ့နီၪ, ဘဲၫဆၧမိဒုၭခိၭနၪ ၦဆၨၩလဖၪ လၧဆၧချဲၩ့ မွဲဂ့ၩ, ဒဲလၧဆၧမၩ မွဲဂ့ၩနီၪ, ယလီၩဘၪဘုၪ့အ့ၬ. 19 မၩအၥၭဘဲၫနီၪတၭ, လၧယရုစလံၫ့ အီၪဝၬဖီၩ့ဝ့ၫ ထီၩ့လၧအလံရကၧၫ့နီၪ, ယလီၩလၩ့လၬလၩ့ယူၭ ဎရံၬ အဆၧၥၭထိၬအပရၧၫ့ လၧၫ့လၧၫ့ဎွ့ၩဎွ့ၩယူၭ. 20 ဘဲၫနီၪအၥိၭ ယအၪ့ဂူၬလီၩလၩ့ ဆၧၥၭထိၬအပရၧၫ့ ထီးၦလကိၭထၪ့ဘၪ ဎရံၬအမံၩ့အလး, ဘဲၫၥိၭ ယထီးမၩဘၪဆၧ လၧဂူၫဂၩ မၩဝဲၩအလး လဂ့ၩ လီၫ. 21 မွဲလါနၫ့ ဘဲၫဆၧကွ့ၭအၥၭ အၥိၭနီၪ, ၦလၧဆၧလလီၩဘၪ အဂဲးလဖၪနီၪ, မိဒၪဘၪဝ့ၫတၭ, ၦလၧအလနါဂၧၫ့ဘၪဝ့ၫလဖၪနီၪ, နၪဝ့ၫမိၥ့ၪလီၫ. စပီလူၫ အဆၧကိၪ့ဆၧတဲၩ့ လၧကလ့ၩအီၪၡီၩ့ ဝံးရိမၫ. 22 မၩအၥၭဘဲၫနီၪတၭ, ဘဲၫၥိၭ ယထီးလ့ၩ လၧနၥံၪ အအီၪ လဂ့ၩနီၪ ဆၧမၩထံၬထၬယၧၩ အၪမၬ လီၫ. 23 အ့ၪမွဲ ဘိၩ့နဲၪ့ယီၩ ယအီၪ ထီးခးလဖၪယီၩ အလးအီၪလၧၩ့အ့ၬ. တၭ ဆၧမိလ့ၩအီၪၡီၩ့ ဘၪယၥၭ လၧနၥံၪ အၪနံၪ့ယူၭတၭ, 24 ထီးယ အ့ၪလ့ၩ လၧစပံၫ့တၭ, ယယိလါ ယမိဒၪဘၪ နၥံၪ လၧယလ့ၩဆၧ အဘိၩ့ဘၭနီၪ, ယအီၪၡီၩ့ နၥံၪ ဘျဲၩအီၪၡီၩ့ ဂီၩ့နီၪ နၥံၪ မိၥိၫ့ယၧၩ လၧနီၪလီၫ. 25 အ့ၪမွဲ ဘိၩ့နဲၪ့ယီၩ ဘဲၫၥိၭ ယမိမၩ ၦဆံၫ့ဎံၪလဖၪအဆၧ တၭ, ယလ့ၩ လၧယရုစလံၫ့လီၫ. 26 အဂဲးဘဲၫယီၩ ဘၪ ၦမၫစဒိနအၫဖိၪ ဒဲၦအခ့ယၫဖိၪလဖၪ အၥၭ ဘဲၫၥိၭ အမိဖ့ၪယုဆၧ လၧၦဆံၫ့ဎံၪ ဘၪၡၪ့ဘၪယၬ လၧယရုစလံၫ့ အဖၧၩ့လီၫ. 27 ဘၪ အဝ့ၫၥံၪအၥၭနီၪ, အဂဲးဘဲၫယီၩ အဒ့ၪအမါ အီၪလၧအလီၩ့လီၫ. အဂဲးဘဲၫယီၩ ၦဆၨၩလဖၪ အ့ၪန့ဎုၬ ၦယုဒၫဖိၪ အစူၪလးအခၪ့ခိၪ လၧအဘၪဆဲၫ့ လၧၥၭနီၪတၭ, အဝ့ၫၥံၪ ကြၨၭလုအၪ့လုအီၩ ၦၡၩၥံၪနီၪ လၧအစူၪလးအခၪ့ခိၪ လၧအဘၪဆဲၫ့ လၧဆၧဖံၭဆၧယၪဆ့ လီၫ. 28 မၩအၥၭဘဲၫနီၪတၭ, ယမၩ ဆၧယီၩ အ့ၪဂီၩ့ ဒဲစဲၩနဲၪ့ထၬ ဆၧၥၪယီၩ လၧအဝ့ၫၥံၪ အဂးတၭ, ယမိလ့ၩ လၧနၥံၪအအီၪ ထီၩ့လၧစပံၫ့လီၫ. 29 ထီးယ အ့ၪလ့ၩထီၩ့ လၧနၥံၪအအီၪနီၪ, ယမိလ့ၩ လၧဎရံၬ အဆၧၥၭထိၬအပရၧၫ့ အဆၧဆိၪဂ့ၩ, လၧၫ့လၧၫ့ဎွ့ၩဎွ့ၩနီၪ ယၥ့ၪယၫ လီၫ. 30 ဖုၥံၪဝဲၥံၪဧ့, ဘဲၫဆၧမိမၩဖီၩ့မၩဖျ့ၭယၧၩ လၧၦလနဲၩဘၪဆၧ လၧခးယုဒၫ အဖၧၩ့နီၪ, 31 ဒဲဘဲၫၥိၭ ယမၩဆၧ လၧယရုစလံၫ့ဖိၪ အဂးနီၪ, မိဘၪ ၦဆံၫ့ဎံၪၥံၪအၥၭ ဒဲလခီၫအ့ၪဘၪ ယွၩအၥၭ, 32 ဘဲၫၥိၭ ယမိလ့ၩ လၧယၥုၪ့ထိၬၥၭထိၬ လၧနၥံၪအအီၪ မုၬလၩဆၧ လၧနၥံၪ အၥိၭနီၪ, ယအၪ့ကံၩ့အၪ့ယၫ နၥံၪ လၧပကဆါ ယ့ၫၡူၬဎရံၬ အကၠီၩ့, ဒဲဆၧအဲၪ ဘၪဆဲၫ့ လၧၥၭမု အကၠီၩ့ ဘဲၫၥိၭ နၥံၪ မိအၪ့ကံၩ့အၪ့ယၫန့ၡီၩ့ ယဂး လၧနၥံၪ အဆၧဘၩဆိၪဖၪ အဖၧၩ့ လၧယွၩ ဆီၪ့ဆီၪ့လီၫ. 33 ဆၧဘၪလိၬအိၭလိၬအယွၩနီၪ, မွဲအအီၪ လၧနၥံၪဝ့ၫ ထီးအလူၬ အၥိၭဆံၭ. အၩမံၩ့.

1 ယအီၪက့ၪ ထၧၫ့ဖုဝဲမုၪ လၧအမွဲ ဆၧအီၪကီၪ့ လၧစံၪ့ခြံအၫ အဖၧၩ့ အခ့ၫအၡၩ နးဖံဘံၫ လၧနၥံၪ အမ့ၬယၫ, 2 ဘဲၫၥိၭ နၥံၪ မိထိးဆၧၫ့ အဝ့ၫ လၧကဆါ အဖၧၩ့ ဘဲၫအကြၨၭ လၧၦဆံၫ့ဎံၪ အၥိၭနီၪ, ထီးဒၪ ၦမၩဆၧၩ့ဝ့ၫ အလးအ့ၪအီၪနီၪ, မၩဆၧၩ့ အဝ့ၫဆံၭ. အဂဲးဘဲၫယီၩ အဝ့ၫလဂၩ အနၫ့ဆါဒၪဝ့ၫနီၪ မၩဆၧၩ့ယူၭ ၦအၪဂၩတၭ, ဒဲယနၫ့ဆါဒၪ ယဝ့ၫဆ့လီၫ. 3 ချဲၩ့ဒုၪ့ ၦလၧအမၩဎုၬဆၧ လၧယၧၩ လၧယ့ၫၡူၬဎရံၬ အဖၧၩ့, နးပြံၫစံလၫ, ဒဲစအကွံလၫဆံၭ. 4 (အဝ့ၫၥံၪ အီၪက့ၪလၩ့ အခိၬ လၧယၥၭမၧၫ့ အဂးလီၫ. အခိးအတၩ ၦအၪ့အူၭထၪ့ န့ၫယၧၩ လဂၩ လကၭလၧၩ့; မွဲဆၧအီၪကီၪ့ အီၪလၧၦဆၨၩလဖၪ အကျၩ ထီးအလူၬဆ့လီၫ.) 5 ချဲၩ့ဒုၪ့ ဆၧအီၪကီၪ့ လၧအဂံၪ့ဖၧၩ့ဆံၭ. ချဲၩ့ဒုၪ့ ၦလၧယအဲၪဝ့ၫ, ခးအ့ၡၫ အဆၧၥၪဆိၫ လၧဎရံၬ အဖၧၩ့, စအ့ၫပနံတၧၭ ဆံၭ. 6 ချဲၩ့ဒုၪ့ ၦလၧအမၩဆၧ လၧယဂး အၪမၬ နးမၫရံၫဆံၭ. 7 ချဲၩ့ဒုၪ့ ၦလၧအလၩ့ဎုၬ လၧထီၫ့ဖၧၩ့ လၧယၥိၭ, ထၧၫ့ဘူၭထၧၫ့ထံး လၧယၧၩ, စအၫ့ဒြီနကၧၭ, ဒဲစယုနအၫလဖၪ လၧအလၩအဖၩ့ အီၪလၧၦဆၧအၪ့မၧၫ့ဖိၪလဖၪ အကျၩ, ဒဲအီၪဆိၫနဲၪ့ယၧၩ လၧဎရံၬ အဖၧၩ့ဆံၭ. 8 ချဲၩ့ဒုၪ့ ၦလၧယအဲၪဝ့ၫ လၧကဆါ အဖၧၩ့, စအၪ့ပျအၧၭဆံၭ. 9 ချဲၩ့ဒုၪ့ ၦလၧအမၩဎုၬဆၧ လၧယၧၩ လၧဎရံၬ အဖၧၩ့, စအၧဘၫ့, ဒဲၦလၧယအဲၪဝ့ၫ စတ့ခံၭဆံၭ. 10 ချဲၩ့ဒုၪ့ ၦလၧအဘၪ ဆၧအဲၪဒိၭဝ့ၫ လၧဎရံၬ အဖၧၩ့ စအပ့လံၭဆံၭ. ချဲၩ့ဒုၪ့ ၦလၧအဘၪဆဲၫ့ လၧစအရံစတီၫဘုလၭလဖၪဆံၭ. 11 ချဲၩ့ဒုၪ့ စဟရီဒအၫ့ လၧအထၧၫ့ဘူၭထၧၫ့ထံး လၧယၧၩဆံၭ. ချဲၩ့ဒုၪ့ ၦအီၪလၧကဆါ အဖၧၩ့ လၧအဘၪဆဲၫ့ လၧစနၫစံစၧၭလဖၪ ဆံၭ. 12 ချဲၩ့ဒုၪ့ ၦလၧအမၩဆၧ လၧအကဆါ အဖၧၩ့, နးတြဲၫဖံနၫ ဒဲနးတြဲၫဖိစၫဆံၭ. ချဲၩ့ဒုၪ့ ၦလၧဆၧအဲၪဝ့ၫ လၧအမၩဆၧ အၪအၪလ့ၬ လၧကဆါ အဖၧၩ့, နးပၧစံၭ ဆံၭ. 13 ချဲၩ့ဒုၪ့ ၦဘၪဆၧရွံန့ဝ့ၫ လၧကဆါ အဖၧၩ့, စရုဖၧၭ ဒဲအမိ ဒဲယမိဆ့ဆံၭ. 14 ချဲၩ့ဒုၪ့ စအစံၪ့ကြတၧၭ, ဒဲစဖျ့ၭဂၧၫ့, စဟၧမံၭ, စပတြီဘၭ, စဟၧမၭ, ဒဲထၧၫ့ဖုဝဲ အီၪလၧအဝ့ၫၥံၪ အၥိၭဆံၭ. 15 ချဲၩ့ဒုၪ့ စဖလီလဂၧၭ, ဒဲစယုလအၫ, စနံရအၧၭ, ဒဲအထၧၫ့ဖုဝဲမုၪ, ဒဲစအိၫလံၪ့ပၭ, ဒဲၦဆံၫ့ဎံၪ ထီးအလူၬ လၧအဝ့ၫၥံၪ အၥိၭဆံၭ. 16 ချဲၩ့ဒုၪ့လိၬ နၥံၪအၥၭ လၧဆၧအဲၪဂါဆံၫ့ဎံၪ ဆံၭ. ဎရံၬ အဆၧအီၪကီၪ့ ထီးအလူၬ ချဲၩ့ဒုၪ့ နၥံၪလီၫ. 17 ဖုၥံၪဝဲၥံၪဧ့, ယအၪ့ယၫ နၥံၪ ဘဲၫၥိၭ နၥံၪ မိထီးနဲၪ့ ၦလၧအမၩ ဆၧလၩ့မုလၩ့ဖၭ, ဒဲအီၪက့ၪ ဆၧလၩ့ထံၩဖါ အလးလမွဲဘၪ ဘဲၫဆၧၥီၪ့ဆၧၥၫ့ၥံၪ လၧနၥံၪ မၩလိၪ အၥိၭ, ဂၭဎ့ၭခွံၬ အဝ့ၫၥံၪ ဆံၭ. 18 အဂဲးဘဲၫယီၩ ၦဘဲၫနီၪၥိၭလဖၪ လမၩဘၪ ပကဆါ ယ့ၫၡူၬဎရံၬ အဆၧ တၭ, မွဲအဂူၭဖိၫ့ဒၪဝ့ၫ အဆၧလီၫ. အဝ့ၫၥံၪ အၪ့လီၫန့ ၦလၧအလထီးလၩ့ဘၪ အၥၭလဖၪ လၧဆၧချဲၩ့အဂ့ၩ, ဒဲဆၧချဲၩ့မုၬနါ အကၠီၩ့လီၫ. 19 အဂဲးဘဲၫယီၩ နၥံၪ ခိၭနၪဆၧနီၪ ဂၧၫ့ထၪ့ၥၩလၩ့ဝ့ၫ လၧၦထီးအလူၬ အကျၩ လီၫ. မၩအၥၭဘဲၫနီၪတၭ, ယၥုၪ့ထိၬၥၭထိၬ လၧနၥံၪ အကၠီၩ့လီၫ. ယဆိၫ့ လၧနၥံၪအၥၭ မိဖၭ လၧဆၧဂ့ၩ အဂး တၭ, ဒဲၥၭ လဖၭဘၪ လၧဆၧအၧၩ့ အဂးလီၫ. 20 ဆၧဘၪလိၬအိၭလိၬ အကဆါနီၪ မိမၩလၩ့ဘျ့ၭ မုၪခီၩလဲး, လၧနၥံၪအခၪ့ဖၫ့လၬ ချဲၫ့ချံၭလီၫ. ပကဆါ ယ့ၫၡူၬဎရံၬ အခိးအတၩ မွဲအအီၪ လၧနၥံၪအၥိၭ ဆံၭ. အၩမံၩ့. 21 ၦမၩဎုၬဆၧ လၧယၧၩ စထံမၥံၫ ဒဲၦထၧၫ့ဘူၭထၧၫ့ထံး လၧယၧၩ စလုစအၧၭ, စယ့စၧၫ့, ဒဲစစီၫစပၫဘၧၫၥံၪ ချဲၩ့ဒုၪ့ နၥံၪလီၫ. 22 ၦလၧအကွ့ၭလံၬယီၩ, ယၧၩ, စတၧၡၧၭ ချဲၩ့ဒုၪ့ နၥံၪ လၧကဆါ အဖၧၩ့လီၫ. 23 ၦလၧအထိးဆၧၫ့ လုအၪ့ယၧၩ စဂ့အၧၭ, ဒဲဆၧအီၪကီၪ့ ထၧၫ့ဒီၪ့ယၫ ချဲၩ့ဒုၪ့ နၥံၪလီၫ. ၦယိဒီၩ့ စအံၫရၭစတၧၭ, ဒဲထၧၫ့ဖုဝဲခွၫ စကွီတၧၭ, ချဲၩ့ဒုၪ့ နၥံၪလီၫ. 24 ပကဆါ ယ့ၫၡူၬဎရံၬ အခိးအတၩ မွဲအအီၪ လၧနၥံၪ ထီးအလူၬ အၥိၭဆံၭ. အၩမံၩ့.